- Ayub
- <
- 34
- >

34
Řhard wiss tnayen n Ilihu x mammec ittegg Arebbi řebda s řḥeqq
1 Iṭṭef Ilihu ɛawed deg wawař, inna:
2 Sřem-dd ɣar wawařen inu, a imiɣisen,
wcem ayi amezzuɣ,
a kenniw, ayt n tussna.
3 Maɣar amezzuɣ inebbec deg wawařen,
am mammec ittqasa waneɣ macca. ◘34:3 Ayub 12:11
4 Jjem aneɣ ad nixḍar jar aneɣ
min iǧan nican,
jjem aneɣ ad nessen jar aneɣ
min iǧan d aṣebḥan.
5 Maɣar Ayub inna: ‘Necc d amsegged,
Arebbi ikkes ayi tasɣart inu! ◘34:5 Ayub 27:2
6 Waxxa ɣari řḥeqq,
ɛad ttɣimeɣ ttbaneɣ
am yijj n bu-ixarriqen!
Ayezzim n fřitca i dayi iǧa,
war izemmar ad ittwassgenfa
am war din iǧi uɛeddi.’ ◘34:6 Ayub 6:4
7 Man wen iǧan d aryaz am Ayub,
wenni isessen astehzi am waman?
8 Netta iggur deg webrid am ittɛacar
inni itteggen řmuɛṣiyyet,
iggur ak-d iryazen iɛeffanen.
9 Maɣar inna: ‘War ineffeɛ walu i bnadem,
mařa netta d amarḍi ɣar AREBBI.’
10 S uya sřem-dd ɣari,
kenniw iryazen i di teǧa řefhamet:
‘Iggʷej x Arebbi maḥend ad yegg tuɛeffna,
uřa x Umzemmar x kuřci
maḥend ad yegg min ifarɣen.’ ◘34:10 Aɛwd. 32:4; 2 Im. 19:7; Ayub 8:3; 36:23; Izhd. 92:16; Rum. 9:14
11 Maɣar Netta ixřef zi bnadem
ɛlaḥsab timegga nnes,
u am mammec iǧa webrid n weryaz,
ammu i d as ɣa yarr ad t yaf. ◘34:11 Izhd. 62:13; Awřn. 24:12; Irm. 17:10; 32:19; Ḥiz. 7:27; 33:20; Mt. 16:27; Rum. 2:6; 1 Kur. 3:8; 2 Kur. 5:10; Afa. 6:8; Kul. 3:25; 1 Bṭ. 1:17; Asa. 22:12
12 S tidett, ɛemmarṣ war ittegg
Arebbi tuɛeffna,
Amzemmar x kuřci war issfarriɣ ccreɛ.
13 Man wen t iwekkřen x temmurt,
man wen issarsen marra ddunect?
14 Mařa Netta ad xas issneqřeb uř nnes,
mařa ad ɣares dd-yawi ɛawed
buḥbeř nnes d nnefs nnes, ◘34:14 Izhd. 104:29; Amb. 12:7
15 marra bnadem d řmař
ad ssuffɣen buḥbeř
u bnadem ad iɛqeb ɣar ucař. ◘34:15 Amz. 3:19; Amb. 12:7
16 Mařa dayek řefhamet, seř xenni i man aya,
ewc amezzuɣ nnec
i řḥess n wawařen inu.
17 Ma izemmar wenni icarrhen řḥeqq
ad iḥkem,
niɣ texsed cek ad tedɛid
x wenni iǧan d Amsegged d ameqqran? ◘34:17 Amz. 18:25; Ayub 5:18; 8:3; 21:22; Rum. 3:5
18 Ma ad inin i ujeǧid:
‘Cek war tsekkʷid walu!’
u i tarwa n taṣiřet: ‘Kenniw d iɛeffanen’?
19 Mammec xenni i Wenni
war issizwiřin řḥukkam
u war ittriḥ ak-d bu-wagřa x umezřuḍ,
maɣar marra nitni
d řxedmet n ifassen nnes. ◘34:19 Aɛwd. 10:17; 2 Im. 19:7; Ayub 37:24; Řex. 10:34; Rum. 2:11; Gal. 2:6; Afa. 6:9; Kul. 3:25; 1 Bṭ. 1:17
20 Mmuten deg wermac n wabřiwen,
deg wezyen n ǧiřet.
Ttwanhezzen nitni, řgens nni,
uca hellken.
Wenni ɣar teǧa ṣṣulṭa
ittwaɛarren ɣar uɣezdis,
břa ma iḥada i-t ufus n bnadem.
21 Maɣar tiṭṭawin nnes xezzarent
ɣar ibriden n mkuř ijj,
Netta ittwařa mliḥ marra iṣuraf nsen. ◘34:21 2 Im. 16:9; Ayub 31:4; Izhd. 34:16; Awřn. 5:21; 15:3; Irm. 16:17; 32:19
22 War teǧi tubbarcent
u war teǧi tiři n řmewt,
mani zemmaren ad nnuffaren
inni itteggen řɣar. ◘34:22 Izhd. 139:12; Ɛam. 9:2, 3; Ɛbr. 4:13
23 War d as ittxeṣṣi ad ixzar
di bnadem aṭṭas n řweqt,
qbeř i dd ɣa yadef ɣar ddeɛwet
zzat i uɣembub n Arebbi.
24 Iřebbez jjwaḥeř břa aseqsi
uca igga inneɣni deg wemcan nsen.
25 Maɣar Netta issen timegga nsen,
issneqřab i-ten di ǧiřet uca ttwařebzen.
26 Iccat i-ten jar iɛeffanen,
deg ijj wemcan
mani ttbeddan iwdan ttwařan,
27 minzi nitni ḥeyyden xas,
war ttḥekkiren marra ibriden nnes, ◘34:27 Izhd. 28:5; Ica. 5:12
28 maḥend ad xas issiweḍ
tɣuyyit n imezřaḍ,
u maḥend ad istajeb
i iɣuyyan n řmusakin.
29 Mařa Netta yiwi-dd řhudnet,
man wen dayes i ɣa iggin řɛib?
Mařa issnuffar aɣembub nnes,
wi t ɣa iẓaren?
Iḥekkem řa x řgens am x bnadem,
30 ḥima war iḥekkem uřa d ijj n bnadem
i itteggen s tnayen n wudmawen,
u ḥima war ttiřint ɛad txecifin i řgens.
31 Mři inna bnadem nni i Arebbi
‘Ssgeɛɛdeɣ ixef inu,
war ttɛiwideɣ ad ggeɣ řɣar.
32 Min war ttwiřiɣ, sɣar ayi t Cek!
Mařa ggiɣ min war iseggden,
war t tteggeɣ ɛad.’
33 Ma ittxeṣṣa ad ixřef Netta
am mammec t texsed cek?
Aqa tesseḥqared t!
Aqa texsed ad tixḍared s yixef nnec,
necc maca lla!
Mařa ittɣiř ac aqa tessned tt, ini tt!
34 Iryazen s řefhamet ad ayi inin,
am qaɛ aryaz amiɣis ittesřa-dd ɣari,
35 aqa Ayub war issiweř s tussna,
aqa awařen nnes břa řefhamet i yeǧan.
36 Iwa, ejj Ayub ad ittwaqeǧeb ař aneggar,
minzi ittarra-dd
am iryazen ccuren s řmuɛṣiyyet.
37 Maɣar i ddenb nnes yarenni ɛad aɛeddi,
jar aneɣ iccat camxa s ifassen
u ttmarenyen wawařen nnes
ḍidd i Arebbi.

- Ayub
- <
- 34
- >

◘34:3 34:3 Ayub 12:11

◘34:5 34:5 Ayub 27:2

◘34:6 34:6 Ayub 6:4

◘34:10 34:10 Aɛwd. 32:4; 2 Im. 19:7; Ayub 8:3; 36:23; Izhd. 92:16; Rum. 9:14

◘34:11 34:11 Izhd. 62:13; Awřn. 24:12; Irm. 17:10; 32:19; Ḥiz. 7:27; 33:20; Mt. 16:27; Rum. 2:6; 1 Kur. 3:8; 2 Kur. 5:10; Afa. 6:8; Kul. 3:25; 1 Bṭ. 1:17; Asa. 22:12

◘34:14 34:14 Izhd. 104:29; Amb. 12:7

◘34:15 34:15 Amz. 3:19; Amb. 12:7

◘34:17 34:17 Amz. 18:25; Ayub 5:18; 8:3; 21:22; Rum. 3:5

◘34:19 34:19 Aɛwd. 10:17; 2 Im. 19:7; Ayub 37:24; Řex. 10:34; Rum. 2:11; Gal. 2:6; Afa. 6:9; Kul. 3:25; 1 Bṭ. 1:17

◘34:21 34:21 2 Im. 16:9; Ayub 31:4; Izhd. 34:16; Awřn. 5:21; 15:3; Irm. 16:17; 32:19

◘34:22 34:22 Izhd. 139:12; Ɛam. 9:2, 3; Ɛbr. 4:13

◘34:27 34:27 Izhd. 28:5; Ica. 5:12

© 2020 www.tarifit.info