- Izehhiden
- <
- 22
- >

22
1 I umeqqran n imeɣnajen, s teɣnint n ‘Tudadt n tuffut’. Azehhed n Dawud.
2 Arebbi inu, Arebbi inu,
mayemmi i d ayi tejjid?
Zi řaggʷaj i teǧid zeg usenjem inu,
zeg wawařen i sɣuyyuɣ am weyrad. ◘22:2 Mt. 27:46; Mk. 15:34
3 A AREBBI inu, řaɣiɣ deg wass,
maca Cek war xafi dd-tarrid ca,
s ǧiřet, maca necc war ufiɣ arraḥet.
4 Cek d amqeddes i teǧid,
tzeddɣed di řwesṭ n izřan
n uṣebbeḥ n Israil.
5 Ttecřen xak řejdud nneɣ,
tuɣa ttecřen u Cek tarrid ten ad nejmen.
6 Nitni sɣuyen-dd ɣarek
uca ttwassnejmen,
tuɣa ttecřen xak u war nnḥecmen ca. ◘22:6 Izhd. 25:3; 31:2; Ica. 49:23; Rum. 9:33
7 Necc d ict n tkecca, war iǧi d aryaz,
necc d řḥegra n bnadem
ttwasseḥqareɣ jar řgens. ◼22:7 akecca - amarir n uzehhed-a issarwas ixef nnes deg uzehhed-a ak-d ict n tkecca nni ittxeṣṣa ad temmet řami i dd-taru. Awarni i řmewt nnes ttɣiman idammen nnes izeggʷaɣen, war zemmaren ad ttwameṣhen. Idammen nni aqa iɣřan aṭṭas, ssxeddamen ten ḥima ad zzayes ggen ict n ssbaɣet. Man aya d ijj n uceyyar ɣar idammen n Yasuɛ Lmasiḥ, wenni d aneɣ ittexsen u wenni d aneɣ ittfekkan zi ddnub nneɣ s idammen nnes (Asa. 1:5).
8 Marra inni d ayi iẓrin,
sthezzan zzayi,
arezzmen iyencicen nsen,
ssenhezzan azeǧif. ◘22:8 Mt. 27:39
9 Qqaren: “Seɛdu t x SIDI,
ejj Wanita ad t ifekk, ad t issenjem,
maɣar Netta yarḍa xas.” ◘22:9 Mt. 27:43
10 Cek tjebbded ayi-dd
zeg uɛeddis n yemma,
Cek tarrid ayi di řaman
x wabbucen n yemma.
11 Zi řemrawet ttwammenḍareɣ xak,
zeg uɛeddis n yemma
aqa Cek d Arebbi inu.
12 War ttɣimi bu ɣar řaggʷaj zzayi,
maɣar řeḥṣaret tudes
u war din ca amɛawan.
13 Aṭṭas n ifunasen nnḍen ayi-dd,
ifunasen ijehden zi Bacan
quwwaren ayi-dd, ◼22:13 Bacan - Bacan d tammurt n řegɛudi n Julan jar Suriya d Israil.
14 arzmen-dd ɣari aqemmum nsen
amecnaw ijj n weyrad
ittmezzaqen, izehharen.
15 Necc ttwafarrɣeɣ am waman
u marra iɣsan inu ttwammsebḍan.
Uř inu am ccmeɛ,
aqa ifsi daxeř inu.
16 Jjehd inu yuẓeɣ
am yijj n uceǧiq n ict n tqedduḥt,
iřes inu iřṣeq ɣar waneɣ inu.
Cek tessarsed ayi di tɛejjajt n řmewt.
17 Maɣar iṭan nnḍen ayi-dd,
ict n bandiyya n tarwa n řeḥram
quwwaren ayi-dd,
aqa am weyrad ifassen d iḍaren inu. ◼22:17 aqa am weyrad ifassen d iḍaren inu - ḥima ad nefhem awařen-a ktar nzemmar ad nɣar ‘aqa am ayrad ixs ad izɛef ifassen d iḍaren inu’. Awařen-a daysen ijj n uceyyar ɣar řmewt n Yasuɛ Lmasiḥ x ṣṣalib řami ssnuqqben Irumaniyyen ifassen d iḍaren nnes, waxxa řmewt nnes temsar ktar zeg wařef n iseggʷusa awarni ma ad ittwari uzehhed-a. S uyenni aqa din ict n nnubuwa tameqqrant deg wawařen n uzehhed-a nni issawařen x řmewt n Yasuɛ Lmasiḥ s yijj n ccekl issedhacen u s yijj n usfarz d ameqqran. ◘22:17 Ica. 38:13; Mt. 27:35; Mk. 15:24; Lk. 23:33; Yḥ. 19:23,37; 20:25
18 Zemmareɣ ad ḥesbeɣ
marra iɣsan inu.
Nitni ttwařan ayi, xezzaren-dd ɣari.
19 Nitni bḍan arruḍ inu jar asen,
uca nḍaren taqedduḥt x řeɛbayet inu. ◘22:19 Lk. 23:34; Yḥ. 19:24
20 Cek, a SIDI, war ttiři
ɣar řaggʷaj, a jjehd inu,
as-dd deɣya ḥima ad ayi tɛawned.
21 Fekk řeɛmar inu zi ssif,
ayenni zeg uqeṭṭes n weqzin.
22 Fekk ayi zeg uqemmum n weyrad,
fekk ayi zeg waccawen d iziraren
n iɣayḍ n řexřa!
Aqa Cek tesřid ayi.
23 Ad barrḥeɣ Isem nnec i wawmaten inu,
ad xak ṣebḥeɣ di řwesṭ n wegraw n řgens. ◘22:23 Ɛbr. 2:12
24 Kenniw, inni itteggʷden SIDI,
semɣarem t,
a kenniw, marra zzariɛet n Yaɛqub,
sɛuǧem t u weqqarem t,
a kenniw, marra zzariɛet n Israil!
25 Maɣar war isseḥqir ca
řeḥṣaret n wenni ittwaḥṣaren,
war tt iɛiff ca,
war xas issnuffar ca udem nnes,
maca Netta isřa as mařa iřaɣa as-dd.
26 Zzayek ad dd-yas uqadi inu
deg ijj n wegraw n řgens ameqqran,
ad kemmřeɣ lwuɛud inu
zzat i yinni zzayes itteggʷeden.
27 Imwaḍɛen ad ccen u ad jjiwnen,
inni arezzun x SIDI ad as ṣebbḥen,
uřawen nsen ad ddaren i řebda.
28 Marra tineggura n temmurt ad t idarent,
ad dd-dewřent ɣar SIDI,
marra řaǧat n řegnus
ad sejdent zzat i wudem nnec, ◘22:28 Izhd. 2:8; 72:11; 86:9; Asa.15:4
29 minzi tageldit i SIDI i teǧa,
Netta iḥekkem jar řegnus.
30 Marra inni iṣeḥḥen di temmurt
ad ccen, ad sejden,
marra inni dd-ihekkwan di tɛejjajt
ad sejden zzat i wudem nnes,
kuř ijjen i war izemmaren
ad iḥḍa řeɛmar nnes.
31 Zzariɛet ad as tsexxar,
ad tᵉttwazemm d arraw i Sidi inu.
32 Ad dd-asen, ad barrḥen tasegda nnes
i yijj n řgens i ɣa dd-ittwaxeřqen,
maɣar Netta aqa igga i-tt. ◘22:32 Izhd. 52:11

- Izehhiden
- <
- 22
- >

◘22:2 22:2 Mt. 27:46; Mk. 15:34

◘22:6 22:6 Izhd. 25:3; 31:2; Ica. 49:23; Rum. 9:33

◼22:7 22:7 akecca - amarir n uzehhed-a issarwas ixef nnes deg uzehhed-a ak-d ict n tkecca nni ittxeṣṣa ad temmet řami i dd-taru. Awarni i řmewt nnes ttɣiman idammen nnes izeggʷaɣen, war zemmaren ad ttwameṣhen. Idammen nni aqa iɣřan aṭṭas, ssxeddamen ten ḥima ad zzayes ggen ict n ssbaɣet. Man aya d ijj n uceyyar ɣar idammen n Yasuɛ Lmasiḥ, wenni d aneɣ ittexsen u wenni d aneɣ ittfekkan zi ddnub nneɣ s idammen nnes (Asa. 1:5).

◘22:8 22:8 Mt. 27:39

◘22:9 22:9 Mt. 27:43

◼22:13 22:13 Bacan - Bacan d tammurt n řegɛudi n Julan jar Suriya d Israil.

◼22:17 22:17 aqa am weyrad ifassen d iḍaren inu - ḥima ad nefhem awařen-a ktar nzemmar ad nɣar ‘aqa am ayrad ixs ad izɛef ifassen d iḍaren inu’. Awařen-a daysen ijj n uceyyar ɣar řmewt n Yasuɛ Lmasiḥ x ṣṣalib řami ssnuqqben Irumaniyyen ifassen d iḍaren nnes, waxxa řmewt nnes temsar ktar zeg wařef n iseggʷusa awarni ma ad ittwari uzehhed-a. S uyenni aqa din ict n nnubuwa tameqqrant deg wawařen n uzehhed-a nni issawařen x řmewt n Yasuɛ Lmasiḥ s yijj n ccekl issedhacen u s yijj n usfarz d ameqqran.

◘22:17 22:17 Ica. 38:13; Mt. 27:35; Mk. 15:24; Lk. 23:33; Yḥ. 19:23,37; 20:25

◘22:19 22:19 Lk. 23:34; Yḥ. 19:24

◘22:23 22:23 Ɛbr. 2:12

◘22:28 22:28 Izhd. 2:8; 72:11; 86:9; Asa.15:4

◘22:32 22:32 Izhd. 52:11

© 2020 www.tarifit.info