- Mixa
- <
- 5
- >

5
Řḥakem i dd ɣa yasen zi Bayt-Lahm
1 “U cek, Bayt-Laḥm Ifrata,
waxxa cek d ameẓyan
ařami war tzemmared
ad tiřid jar řuřuf n Yahuda,
aqa zzayek i dd ɣa iffeɣ Netta i Necc,
maḥend ad yiři d Řḥakem x Israil.
Abani nnes aqa-t zi mecḥař uya,
zeg wussan n řebda. ◘5:1 Mt. 2:6; Yḥ. 7:42
2 S uya Netta ad ten isellem
ař řweqt nni,
aqa tenni i ɣa yarwen, aqa turuw-dd.
Xenni ad dd-idweř řbaqi n yaytmas,
jmiɛ ak-d ayt n Israil.
3 Netta ad ibedd dinni
uca ad yarwes di jjehd n SIDI,
di řuɛřa n Yisem n SIDI, AREBBI nnes.
Nitni ad zedɣen dinni,
maɣar Netta ad yiři d ameqqran
ař ineggura n temmurt. ◼5:3 ař ineggura n temmurt - ixs ad yini ‘ař ineggura n ddunect’.
4 Wanita ad yiři d Řehna.”
“Xmi dd ɣa yas Accur ɣar temmurt nneɣ,
u xmi dd ɣa yadef ɣar řeqṣur nneɣ,
xenni ad as nesseřqa
sebɛa n imeksawen
d tmenya n ayt n jjehd zi midden. ◘5:4 Ica. 9:5
5 Nitni ad ḥḍan
x temmurt n Accur s ssif
u tammurt n Nimrud di tewwura nnes.
Ammu Netta ad aneɣ issenjem
zeg ufus n Accur,
xmi dd ɣa yas wanita
ɣar temmurt nneɣ
u xmi dd ɣa yadef
ɣar wudem n temmurt nneɣ.”
Řbaqi n Yaɛqub
6 “Řbaqi n Yaɛqub ad yiři
di řwesṭ n řegnus
amecnaw nnda n SIDI,
amecnaw tiddumin x wefsu aziza,
wenni war ixezzaren
ɣar uřa d ijj n weryaz
u war ittrijin tarwa n bnadem.
7 Řbaqi n Yaɛqub ad yiři jar řegnus,
di řwesṭ n řegnus,
amecnaw ayrad jar řmař n yezɣar,
amecnaw ayrad d ameẓyan
jar tḥimriwin n wuǧi,
wenni, xmi ɣa iɛdu,
iɛeffes u ittcarrag
uca war din uřa d ijj i ɣa ifekken. ◼5:7 azɣar - niɣ ‘řɣabet’ niɣ ‘tazgant’.
8 Afus nnec ad yiři ittwassgeɛɛed
sennej i yinni i cek iḥeṣṣaren,
uca marra řɛedyan nnec
ad ttwamḥan.”
9 “Ad imsar deg wass nni,
ammu i iqqar SIDI,
aqa Necc ad teḥḥiɣ iysan nnec
zi řwesṭ nnec
u ad sshellkeɣ ikarruten nnec. ◘5:9 Ḥuc. 14:4
10 Ad mḥiɣ tineddam zi temmurt nnec,
ad hedmeɣ marra lqelɛat nnec.
11 Necc ad qeḍɛeɣ taseḥḥart nnec
zeg ufus nnem
u war ɣarek ttiřin ɛad ibezgawen.
12 Řexyařat nnem ineqcen
d imayḍuten nnec iqeddsen
ad ten mḥiɣ zi řwest nnec,
ḥima war tᵉttbendaqed ɛad
i řxedmet n ifassen nnec.
13 u tirebbin nnec n cwarti
ad tent teḥḥiɣ zi řwesṭ nnec.
Maca ad hedmeɣ řɛedyan nnec
14 uca ad ntaqmeɣ s weɣḍab u s wesɛar
x řegnus nni war ittexsen ad sřen.”

- Mixa
- <
- 5
- >

◘5:1 5:1 Mt. 2:6; Yḥ. 7:42

◼5:3 5:3 ař ineggura n temmurt - ixs ad yini ‘ař ineggura n ddunect’.

◘5:4 5:4 Ica. 9:5

◼5:7 5:7 azɣar - niɣ ‘řɣabet’ niɣ ‘tazgant’.

◘5:9 5:9 Ḥuc. 14:4

© 2020 www.tarifit.info