- Mixa
- <
- 6
- >

6
Acetci n SIDI x řgens nnes u x Urcalim
1 “Sřem xenni min iqqar SIDI:
Kkar, carreɛ zzat i wudem n idurar,
u ejj tiwririn ad sřent i tmijja nnec!
2 Sřem, a idurar, i ddeɛwet n SIDI,
uřa d kenniw, dsusa imetnen n temmurt,
minzi SIDI ɣares ict n ddeɛwet
ak-d řgens nnes
Netta iggur ɣar taddart n ccreɛ
ak-d Israil.” ◘6:2 Ḥuc. 4:1
3 “A řgens inu, min d ac ggiɣ,
u s manten i zi cek ssiḥřeɣ?
Cehhed ḍidd inu!
4 Necc nedheɣ cek zi temmurt n Miṣra,
zi taddart n tesmuɣi.
Necc ssekkeɣ-dd Musa
d Harun d Maryam
zzat i uɣembub nnec. ◘6:4 Uf. 12:51; 14:30; 20:2
5 A řgens inu, fekkar mliḥ di řɣar
i tuɣa inekkʷa ad yegg Balak,
ajeǧid n Mu’ab,
u di min xas dd-yarra Bilɛam,
mmis n Baɛur
u di min imsaren zi Ciṭṭim ař Jiljal,
ḥima ad tessned
timegga iseggden n SIDI.” ◘6:5 Řxř. 22:5; 23:7; 25; Yac. 5
Min ixs SIDI zi řgens nnes?
6 “S min zi ɣa raḥeɣ
ad mmeřqiɣ ak-d SIDI,
ad aḍareɣ zzat i Arebbi yuɛřan?
Ma ad raḥeɣ ad t mmeřqiɣ
s tɣarṣa n wecmaḍ,
niɣ s iɛejmiyyen n ijj n useggʷas? ◼6:6 iɛejmiyyen - niɣ ‘amwa’, ‘ayenduz’ niɣ ‘yuggu’.
7 Ma ad yarḍa SIDI
s řuřuf n icarriyyen,
s ɛecra n řuřuf n tɣezratin n zzect?
Ma ad wceɣ amenzu inu i uxeṭṭu inu,
řɣiǧet n uɛeddis inu
i ddnub n řeɛmar inu?
8 Netta issargeb i cek, a bnadem,
min icnan,
u min zzayek ittettar SIDI,
aqa ad tegged řxar,
ad texsed tamexsiwt icewwaren,
u ad tuyured ak-d AREBBI nnec
s uwaḍeɛ!” ◘6:8 Aɛwd. 10:12
Areddeǧ n iɛeffanen
9 “Tmijja n SIDI tᵉttřaɣa i tendint.
Isem nnec ittawi-dd ufekki.
Sřem i weɛmud
u ɣar wenni t-i-dd issekken!
10 Ma din ɛad řexzin ccuren s řɣar
di taddart n uɛeffan
uřa d ijj n nnɛi n řmud n ifa inqeṣ?
11 Ma izemmar ad iřiɣ d amezdag
s řmizanat n řɣar,
u s yict n tecyart teccur
s řewznat iɣeccen? ◘6:11 Ḥuc. 12:8
12 Ayt bu-wagřa nnes aqa ccuren s lɛunf,
uřa d imezdaɣ nnes qqaren ixarriqen
u iřes nsen aqa ittɣecca
deg uqemmum nsen.” ◘6:12 Irm. 9:7
13 “Xenni Necc aqa jarḥeɣ cem s teyyita,
aqa tᵉttwareddǧed
zi ssibbet n ddnub nnem.
14 Ad tecced, maca war tᵉttjiwined,
u ad dayem yiři řaẓ di daxeř nnem.
Ad teffɣed,
maca war tnejjmed,
u min inejmen,
ad t sseɛduɣ i ssif. ◘6:14 Ḥuc. 4:10
15 Ggur ad tzarɛed, maca war tmejjared,
ad teddzed aẓemmur,
maca war tdehhned ixef nnem s zzect
ad tẓemmed uřa d binu n jdid zeg uḍiř,
maca war tᵉssessed binu. ◘6:15 Aɛwd. 28:38; Ḥag. 1:6
16 Maɣar řgens iḥeṭṭan tiweṣṣa n Ɛumri
u marra timegga tiɛeffanin
n taddart n Axab,
u kenniw tḍeffarem řecwar nsen,
ařami cem i ɣa yarreɣ
d ict n řqecɛet n unexřiɛ
uřa d imezdaɣ nnes i usemẓi.
Ammu i ɣa tarbum řḥegra n řgens inu.” ◘6:16 1 Ij. 16:25, 26,30-34

- Mixa
- <
- 6
- >

◘6:2 6:2 Ḥuc. 4:1

◘6:4 6:4 Uf. 12:51; 14:30; 20:2

◘6:5 6:5 Řxř. 22:5; 23:7; 25; Yac. 5

◼6:6 6:6 iɛejmiyyen - niɣ ‘amwa’, ‘ayenduz’ niɣ ‘yuggu’.

◘6:8 6:8 Aɛwd. 10:12

◘6:11 6:11 Ḥuc. 12:8

◘6:12 6:12 Irm. 9:7

◘6:14 6:14 Ḥuc. 4:10

◘6:15 6:15 Aɛwd. 28:38; Ḥag. 1:6

◘6:16 6:16 1 Ij. 16:25, 26,30-34

© 2020 www.tarifit.info