- Igalaṭiyyen
- <
- 1
- >

Igalaṭiyyen
1
Aseǧem ɣar umezwaru
1 Bulus, rrasul - war iǧi zeg iwdan uřa s řxaḍar n ijj n bnadem, maca s Yasuɛ Lmasiḥ, u s AREBBI, Babas, wenni i-t-i-dd-issnekkaren zi taddart n imettinen - ◼1:1 rrasul - niɣ ‘amazan’. 2 u marra awmaten inni iǧan akidi, i tmesmunin n Galaṭiya: 3 Arḍa d řehna ad xawem iřin zi AREBBI, Babatneɣ, u zi Siditneɣ Yasuɛ Lmasiḥ, ◘1:3 Rum. 1:7; 1 Kur. 1:3; Afa. 1:2; 1 Bṭ. 1:2. 4 wenni iwcin Ixef nnes x ddnub nneɣ, ḥima ad aneɣ ifekk zi ddunect-a taɛeffant am mammec tt ixs AREBBI, Babatneɣ. ◘1:4 Mt. 20:28; Gal. 2:20; Afa. 5:2; Tit. 2:14; Ɛbr. 9:14. 5 I Netta umi i ɣar iǧa uɛuǧi i řebda qaɛ. Amin.
Řexbar Aṣebḥan n Lmasiḥ
6 Ttbehteɣ umi tsemḥem ammu deɣya di Lmasiḥ, wenni d awem dd-iřaɣan s arḍa nnes. Tᵉttexsem ad tdewřen ɣar ijj n řexbar aṣebḥan nneɣni, ◼1:6 nneɣni - ixs ad yini ‘mẓuwwar’. 7 nni war din iǧi, maca din ca n yinni kenniw iḥeyyaren uca xsen ad ssɛewwjen Řexbar Aṣebḥan n Lmasiḥ. ◘1:7 Řex. 15:1. 8 Maca mařa neccin niɣ ijj n lmalak zeg ujenna ad awem ibarreḥ s yijj n řexbar aṣebḥan nneɣni x Řexbar Aṣebḥan i zi nbarreḥ i kenniw, ad yiři d amenɛuř. ◘1:8 2 Kur. 11:4. 9 Am izzareɣ nniɣ, qqareɣ t ɛawed řexxu ijj n umur nneɣni: mařa ibeccar ḥed i kenniw s ijj ‘řexbar aṣebḥan’ nneɣni x wenni tqebřem, ad taf ad ittwanɛeř.
10 Ma arezzuɣ řexxu ad ssqennɛeɣ iwdan niɣ AREBBI? Niɣ arezzuɣ ad arḍiɣ iwdan? Mařa arezzuɣ ad arḍiɣ iwdan, war ttiřiɣ d amsexxar n Lmasiḥ. ◘1:10 1 Ts. 2:4; Yaɛ. 4:4.
Bulus, rrrasul n Řexbar Aṣebḥan n Yasuɛ Lmasiḥ
11 Maca ad awem mřeɣ, a aytma, belli Řexbar Aṣebḥan i d ittwabarrḥen zzayi, war iǧi zi bnadem, ◘1:11 1 Kur. 15:1. 12 maɣar necc war t ttᵉṭṭfeɣ niɣ war t řmideɣ zi bnadem, maca s usargeb n Yasuɛ Lmasiḥ. ◘1:12 Afa. 3:3. 13 Aqa tesřim mammec tuɣa ggureɣ qbeř di ddin n Wudayen, tuɣa darrceɣ x tmesmunt n AREBBI aṭṭas, arezzuɣ ad tt areddǧeɣ. ◘1:13 Řex. 8:3; 9:1; 22:4; 26:9; Fil. 3:6; 1 Tim. 1:13. 14 Tuɣa izzareɣ di ddin n Wudayen x waṭṭas n iqrinen zi řgens inu, minzi tuɣa meḥḍeɣ aṭṭas x tɣuri n řejdud inu.
15 Maca řami tuɣa yarḍa Netta, Wenni d ayi iḥuzen umi d ayi tuɣa ɛad deg uɛeddis n yemma, uca iřaɣa ayi s arḍa nnes, ◘1:15 Řex. 9:15; 13:2. 16 maḥend ad dayi dd-isseḍhar Mmis ḥima ad zzayes barrḥeɣ jar řegnus, xenni war ssargibeɣ man aya deɣya i yenni ɣarsen iǧa ddat d idammen. ◘1:16 Mt. 16:17; Řex. 9:15; 13:2; 22:21; Gal. 2:8; Afa. 3:8. 17 Ɛawed war ruḥeɣ ca ɣar Urcalim, ɣar yinni i tuɣa d rrusul qbeř inu, maca ruḥeɣ ɣar Ɛarabiyya, uca dewřeɣ-dd xenni ɛawed ɣar Dimacq.
18 Třata n iseggʷusa awarni as, ruḥeɣ ɣar Urcalim ḥima ad mmeřqiɣ ak-d Kifa uca zedɣeɣ akides xemmesṭac n wussan. 19 War ẓriɣ ḥed nneɣni zi rrusul mɣir Yaɛqub, umas n Siditneɣ. 20 Min d awem ttariɣ řexxu, aqa da cehhdeɣ zzat i AREBBI: War ssxarriqeɣ ca! ◘1:20 Rum. 1:9; 9:1; 2 Kur. 1:23; 11:31; 1 Ts. 2:5; 1 Tim. 5:21; 2 Tim. 4:1. 21 Awarni man aya ruḥeɣ ɣar jjwayeh n Suriya d Kilikiya. 22 Timesmunin n Yahudiyya i iǧan di Lmasiḥ, war ssinen aɣembub inu. 23 Nitni tuɣa sřin xafi ammu waha: “Aqa wenni tuɣa xaneɣ idarrcen qbeř, řexxu ittbarreḥ s l’iman i tuɣa yareddeǧ zic!”, 24 uca ssemɣaren di AREBBI zi ssibbet inu.

- Igalaṭiyyen
- <
- 1
- >

◼1:1 1:1 rrasul - niɣ ‘amazan’.

◘1:3 1:3 Rum. 1:7; 1 Kur. 1:3; Afa. 1:2; 1 Bṭ. 1:2.

◘1:4 1:4 Mt. 20:28; Gal. 2:20; Afa. 5:2; Tit. 2:14; Ɛbr. 9:14.

◼1:6 1:6 nneɣni - ixs ad yini ‘mẓuwwar’.

◘1:7 1:7 Řex. 15:1.

◘1:8 1:8 2 Kur. 11:4.

◘1:10 1:10 1 Ts. 2:4; Yaɛ. 4:4.

◘1:11 1:11 1 Kur. 15:1.

◘1:12 1:12 Afa. 3:3.

◘1:13 1:13 Řex. 8:3; 9:1; 22:4; 26:9; Fil. 3:6; 1 Tim. 1:13.

◘1:15 1:15 Řex. 9:15; 13:2.

◘1:16 1:16 Mt. 16:17; Řex. 9:15; 13:2; 22:21; Gal. 2:8; Afa. 3:8.

◘1:20 1:20 Rum. 1:9; 9:1; 2 Kur. 1:23; 11:31; 1 Ts. 2:5; 1 Tim. 5:21; 2 Tim. 4:1.

© 2020 www.tarifit.info