- Uffuɣ
- <
- 17
- >

17
Massa d Mariba
1 Uca fesyen marra tamesmunt n ayt n Israil iqiḍan nsen, uyuren zi řexřa n Sin, am mammec d asen yumur SIDI uca wtin iqiḍan nsen di Rafidim. War din tuɣi aman, ḥima ad issu řgens. 2 Xenni imcubbec řgens ak-d Musa, nitni nnan: “Ewc aneɣ aman, ḥima ad nsu!” Musa inna asen: “Mayemmi tᵉttexsem ad kidi temcubbucem? Mayemmi tᵉttqeǧabem SIDI?” ◘17:2 Řxř. 20:3, 4 3 Tuɣa řgens iffud aṭṭas ɣar waman uca nndeqmen zi Musa, nnan: “Maɣar d aneɣ tessgeɛɛded zi Miṣra? Ma ḥima ad ayi thellked s ufadi uřa d tarwa inu d řebhayem inu?” 4 Řexdenni isɣuy Musa ɣar SIDI, inna: “Min ɣa ggeɣ ak-d řgens-a? Mɣir cwayt uca ad ayi arejmen.” 5 Inna SIDI i Musa: “Ekk zzat i řgens uca ksi akidek ca zeg imɣaren n Israil uca ksi ɛawed deg ufus nnec taɣɣarct nni zi tewtid iɣzar uca ruḥ. ◘17:5 Uf. 7:20 6 Xzar, Necc ad beddeɣ din zzatek x teṣḍart ɣar Ḥurib, ad tewted taṣḍart, ad zzayes dd-ffɣen waman uca ad issu řgens.” Igga Musa amenni zzat i tiṭṭawin n imɣaren n Israil. ◘17:6 Řxř. 20:9; Izhd. 78:15; 114:8; 1 Kur. 10:4 7 Uca iřaɣa isem n wemcan nni Massa d Mariba, minzi ayt n Israil mmcubbcen din u minzi nitni qeǧben SIDI, nnan: “Ma SIDI aqa-t řexxu di řwesṭ nneɣ niɣ lla?”
Amenɣi ak-d Amalik
8 Xenni yusa-dd Ɛamaliq uca immneɣ ak-d Israil di Rafidim. ◘17:8 Aɛwd. 25:17, 18 9 Inna Musa i Yacuwa: “Ejj aneɣ ad nixḍar iryazen uca ad neffeɣ, maḥend ad nemmneɣ ak-d Ɛamaliq. Tiwecca ad beddeɣ sennej x tqiccat n tewrirt uca taɣɣarct n AREBBI ad tiři deg ufus inu.” 10 Igga Yacuwa am mammec d as inna Musa, immneɣ ak-d Ɛamaliq, maca Musa d Harun d Ḥur uřyen ɣar tqiccat n tewrirt. 11 Uca imsar řami issgeɛɛed Musa afus nnes, řexdenni tuɣa Israil tɣeǧeb, maca xmi ittejja afus nnes ad ihwa, řexdenni ɣeǧben ayt n Ɛamaliq. 12 Ifassen n Musa dewřen ddeqřen. Xenni ksin ijj n weẓru uca ggin t sadu Musa uca iqqim xas uca Harun d Ḥur sennden ifassen nnes, ijj zeg uɣezdis-a, wenneɣni zeg uɣezdis nneɣni. Ammu i iqqimen ifassen nnes geɛɛden ařami teɣři tfuct. 13 Uca iɣřeb Yacuwa x Ɛamaliq d řgens nnes s řeqḍeɛ n ssif. ◼17:13 s řeqḍeɛ - s Tɛibranit ‘s uqemmum’. 14 Xenni inna SIDI i Musa: “Ari aya deg ijj n wedlis ittwannḍen i řidaret dayes uca egg i-t deg imejjan n Yacuwa, belli aqa Necc ad mḥiɣ qaɛ řidaret di Ɛamaliq sadu ujenna.” ◘17:14 Řxř. 24:20; Aɛwd. 25:17, 18, 19; 1 Ṣm. 15:2, 3 15 Ibna Musa ijj n uɛalṭar uca iřaɣa as s yisem: “SIDI d taɛeǧant inu!” 16 Uca inna: “Afus tuɣa x řɛarc n SIDi. SIDI ad yegg garra x Ɛamaliq zi jjiř ař jjiř.” ◘17:16 1 Ṣm. 15:2

- Uffuɣ
- <
- 17
- >

◘17:2 17:2 Řxř. 20:3, 4

◘17:5 17:5 Uf. 7:20

◘17:6 17:6 Řxř. 20:9; Izhd. 78:15; 114:8; 1 Kur. 10:4

◘17:8 17:8 Aɛwd. 25:17, 18

◼17:13 17:13 s řeqḍeɛ - s Tɛibranit ‘s uqemmum’.

◘17:14 17:14 Řxř. 24:20; Aɛwd. 25:17, 18, 19; 1 Ṣm. 15:2, 3

◘17:16 17:16 1 Ṣm. 15:2

© 2020 www.tarifit.info