- Ayub
- <
- 35
- >

35
Řhard wiss třata n Ilihu: Tasegda n bnadem war tneffeɛ zzat i Arebbi
1 Yarra-dd Ilihu, inna:
2 Ma ittɣiř ac aya nican, aqa teqqared:
‘Tasegda inu ktar x tenni n Arebbi’?
3 Maɣar tennid: ‘Man řefḍeř ɣarek?
Min d ayi dd ɣa ikkaren
aqa necc war tteggeɣ ddnub?’ ◘35:3 Ayub 34:9
4 Ad xak dd-arreɣ,
uřa x imeddukkař nnec akidek.
5 Xzar ajenna, u xzar,
ḥekkar iseynuten tiwa nnec qaɛ!
6 Mařa texḍid,
min i d as tᵉttegged s man aya?
Mařa iɛeddiyen nnec d aṭṭas,
min zzayes i d as i ɣa tawyed?
7 Mařa cek d amsegged,
min i d as tᵉtticed s uya,
niɣ min itteṭṭef Netta zeg ufus nnec? ◘35:7 Ayub 22:2; Izhd. 16:2; Rum. 11:35
8 Aqa tuɛeffna nnec
třeqqef aryaz am cek waha,
u tasegda nnec tᵉttiři
di ṭṭweɛ n ijj n mmis n bnadem waha.
9 Sɣuyyun zeg waṭṭas n řeḥṣarat,
ttřaɣan ɣar twiza
zi ssibbet n uɣiř n ayt n bu-ṣṣulṭa.
10 Maca uřa d ijjen iqqar:
‘Mani iǧa Arebbi, wenni d ayi iggin,
wenni itticen izřan n uṣebbeḥ di ǧiřet,
11 wenni d aneɣ isseřmaden
s řmař n temmurt,
d wenni d aneɣ itteggen d imiɣisen
s ijḍaḍ n ujenna?’
12 Dinni sɣuyyun nitni,
maca Netta war dd-ittarri,
zi ssibbet n nnfaxet n iɛeffanen. ◘35:12 Ayub 27:9; Awřn. 1:28; 15:29; Ica. 1:15; Irm. 11:11; Yḥ. 9:31
13 S tidett, Arebbi war ittesři
ɣar iɣuyyan ibeṭṭřen,
Amzemmar x kuřci war kides iřehhi.
14 Waxxa cek teqqared,
aqa cek war t tᵉttwiřid,
tᵉttɣima tmesřact ɛad zzat i wudem nnes.
Raja t xenni.
15 Mařa řexxu axeyyeq nnes
war iccit ɛad,
ma xenni Netta war issin
x uɛeddi imɣar? ◘35:15 Ayub 11:6
16 Ayub icarreg aqemmum nnes baṭeř,
ittegg awařen imeqqranen nhřa tussna.

- Ayub
- <
- 35
- >

◘35:3 35:3 Ayub 34:9

◘35:7 35:7 Ayub 22:2; Izhd. 16:2; Rum. 11:35

◘35:12 35:12 Ayub 27:9; Awřn. 1:28; 15:29; Ica. 1:15; Irm. 11:11; Yḥ. 9:31

◘35:15 35:15 Ayub 11:6

© 2020 www.tarifit.info