- Asargeb
- <
- 11
- >

11
Tnayen n řechud
1 Uca immewc ayi ijj n uɣanim, igga am yijj n uqeṭṭab n řeɛbar, uca ibedd din lmalak, inna: “Kkar uca ɛbar Zzawect Tameqqrant n AREBBI d uɛalṭar d yinni dayes iɛebbden, ◼11:1 dayes - ixs ad yini ‘di Zzawect Tameqqrant’. ◘11:1 Ḥiz. 40:3-49; 41; 42; 43. 2 maca řemraḥ nni ɣar daxeř n Zzawect Tameqqrant, ejj i-t, war t ttɛebbar, minzi aqa immewc i řegnus uca nitni ad ɛefsen x tendint iqeddsen tnayen u arebɛin n iyuren. ◼11:2 ad ɛefsen - niɣ: ‘ad ɛejnen’. ◘11:2 Asa. 13:5. 3 Necc ad wceɣ ṣṣulṭa i tnayen n řechud inu, maḥend ad nebban s wawař n Arebbi ařef u mitayen u-settin n wussan, am yarḍen txancet n wecḍan.”
4 Nitni d tnayen n tzitunin d tnayen n řeqnadeř i ibedden zzat i wudem n Sidi n marra tammurt. ◘11:4 Zak. 4:3, 14. 5 Mařa din ca n yijjen ixs ad ten ihweř, ad teffeɣ tmessi zeg uqemmum nsen uca ad tecc řɛedyan nsen. Ammu i ɣa ttwanɣen inni ixsen ad ten ḍarren. 6 Nitni ɣarsen ṣṣulṭa maḥend ad qqnen ajenna, ḥima war dd-iweṭṭi wenẓar deg wussan nni di ɣa nebban nitni, u ɣarsen ṣṣulṭa ḥima ad arren aman d idammen u ḥima ad seyyḥen tammurt s marra jjriḥect meřmi ma xsen. ◘11:6 Uf. 7; 8; 9; 10; 12; 1 Ij. 17:1.
7 Xmi ɣa kemmřen cchadat nsen, ad dd-igeɛɛed řweḥc zi řaǧaɣ, ad kisen immneɣ, ad xasen iɣelleb uca ad ten ineɣ. ◘11:7 Dan. 7:21; Asa. 13:7, 11. 8 Řxecbat nsen ad iřint deg wazzay n tendint tameqqrant umi qqaren s řmeɛna arruḥi nnes ‘Sadum’ d ‘Miṣra’, mani nɣin Siditsen x ṣṣalib. ◘11:8 Irm. 23:14; Asa. 7:2, 5; 18:10. 9 Uca zi ccuɛub d tqebbař d iřsawen d řegnus ad ẓaren iwdan řxecbat nsen, řqedd n třata n wussan d wezyen, war ttejjin řxecbat nsen ad ttwammarsent deg imeḍřan. 10 Imezdaɣ n temmurt ad zzaysen farḥen, ad ɛeyyden, ad arezfen ijjen ɣar wenneɣni, ad ssekken ikaduten i wayawya, minzi tnayen n inabiyyen-a tuɣa ɣezzan deg imezdaɣ n temmurt.
11 Maca awarni třata n wussan d wezyen yudef daysen Arruḥ Iddaren zi AREBBI uca kkaren, bedden x iḍaren nsen u tewḍa-dd xasen Arruḥ n Tudart uca tiggʷudi temɣar tewḍa-dd x marra inni ten iẓrin. ◘11:11 Ḥiz. 37:5, 10 12 Nitni sřin ict n tmijja tejhed tᵉttřaɣa zeg ujenna, teqqar asen: “Geɛɛdem-dd da!” Uca nitni geɛɛden ɣar ujenna deg useynu uca řɛedyan nsen ẓrin ten.
13 Di tsaɛɛet nni imsar ijj n wenhezzi n temmurt d ameqqran. Ict n tɛeccart n tendint tehdem uca sebɛa-ařaf n yeryazen ɣarsen isem icennɛen mmuten s wenhezzi-ya n temmurt. Wi iqqimen, dewřen ggʷeden aṭṭas uca ssuɛřan zi AREBBI n ujenna.
14 ‘Xzar, tnayen n wuctat ɛdunt, uca xzar ‘Uct!’ wiss třata ad dd-tas deɣya. ◘11:14 Asa. 8:13; 9:12; 15:1.
15 Lmalak wiss sebɛa isuḍ di řbuq nnes uca kkarent-i-dd tmijjawin timeqqranin deg ujenna, ttřaɣant:
“Tagelda n ddunect aqa-tt n AREBBI nneɣ u n Lmasiḥ nnes, uca Netta ad iḥkem am Ujeǧid i řebda qaɛ.”
16 Arebɛa u ɛicrin n imɣaren, inni iqqimen zzat i AREBBI x řekrasi nsen igellden, wḍan s uɣembub nsen ɣar temmurt uca sejden i AREBBI, 17 nnan:
“Neccin nettqada Cek, a SIDI AREBBI,
Amzemmar x kuřci,
Cek d wenni iǧan d wenni tuɣa,
aqa teksid jjehd nnec ameqqran
deg ufus nnec,
uca tebdid ad tḥekmed am Ujeǧid. ◘11:17 Asa. 1:4, 8; 4:18; 16:5.
18 Řegnus tuɣa xeyyqen xak,
maca yusa-dd weɣḍab nnec,
uca tiweḍ-dd řweqt n imettinen
ḥima ad ttwaḥasben
u ḥima ad temmewc řmunet
i imsexxaren nnec,
inabiyyen, u i imqeddasen
u i yinni itteggʷeden Isem nnec,
am imeẓyanen am yimeqqranen,
u Cek ad tareyybed
inni ittaredǧen tammurt.”
19 Tᵉnnurzem Zzawect Tameqqrant deg ujenna ařami tᵉttwaẓar Ttabut n Řɛahd nnes di Zzawect Tameqqrant, uca kkaren wassamen d wajjajen d tmijjawin uca imsar ijj n wenhezzi n temmurt u wḍan ibquqen imeqqranen n tebruri. ◼11:19 Ttabut - netta d ijj n ssenduq n ukeccuḍ n ukasiya iɣeǧfen s wureɣ. Tuɣa dayes tnayen n teřwiḥin n weẓru n Ccariɛa d taɣɣarct n Harun nni ittwannuwcen d ij n uzenbiř dayes ‘manna’. Xzar Ɛib. 9:4. ◘11:19 Asa. 15:5.

- Asargeb
- <
- 11
- >

◼11:1 11:1 dayes - ixs ad yini ‘di Zzawect Tameqqrant’.

◘11:1 11:1 Ḥiz. 40:3-49; 41; 42; 43.

◼11:2 11:2 ad ɛefsen - niɣ: ‘ad ɛejnen’.

◘11:2 11:2 Asa. 13:5.

◘11:4 11:4 Zak. 4:3, 14.

◘11:6 11:6 Uf. 7; 8; 9; 10; 12; 1 Ij. 17:1.

◘11:7 11:7 Dan. 7:21; Asa. 13:7, 11.

◘11:8 11:8 Irm. 23:14; Asa. 7:2, 5; 18:10.

◘11:11 11:11 Ḥiz. 37:5, 10

◘11:14 11:14 Asa. 8:13; 9:12; 15:1.

◘11:17 11:17 Asa. 1:4, 8; 4:18; 16:5.

◼11:19 11:19 Ttabut - netta d ijj n ssenduq n ukeccuḍ n ukasiya iɣeǧfen s wureɣ. Tuɣa dayes tnayen n teřwiḥin n weẓru n Ccariɛa d taɣɣarct n Harun nni ittwannuwcen d ij n uzenbiř dayes ‘manna’. Xzar Ɛib. 9:4.

◘11:19 11:19 Asa. 15:5.

© 2020 www.tarifit.info