- Asargeb
- <
- 14
- >

14
Izmar x wedrar n Ṣihyun
1 Uca ẓriɣ, aqa Izmar ibedd-dd x wedrar n Ṣihyun, uca akides mya u-arebɛa u-rebɛin-ařef, inni x tenyart nsen yura Isem nnes d Yisem n Babas. ◘14:1 2 Im. 23:7; Ica. 31:4; Izhd. 2:6; Asa. 7:4
2 Sřiɣ ict n tmijja tusa-dd zeg ujenna, am řḥess n waṭṭas n waman u am řḥess n wajjaj ameqqran, uca řḥess i sřiɣ tuɣa am yijj n bu-lharpa ittiraren di lharpa nnes. ◘14:2 Yuw. 4:8; Asa. 1:15; 5:8; 10:3 3 Aqa nitni ɣennjen min iǧan am yijj n yezři n uṣebbeḥ d jdid qaɛ zzat i řɛarc u zzat i arebɛa n imuddaren d imɣaren, uca uřa d ijj war izemmar ad iřmed izři aya n uṣebbeḥ mɣir mya u-arebɛa u-rebɛin-ařef, inni ittwafdin zi temmurt. ◘14:3 Asa. 5:9. 4 Ina d inni war issefseden ixef nsen ak-d temɣarin, minzi nitni d iɛezriyyen imezdagen. Nitni ḍeffaren Izmar mani ma ikka. Aqa ina ittwafdin zeg iwdan am ṣṣabet tamezwarut i AREBBI u i Yezmar. ◘14:4 2 Kur. 11:2. 5 Aqa war ittwiffi ca řɣecc deg uqemmum nsen, aqa war daysen bu řɛib. ◘14:5 Ṣaf. 3:13; Afa. 5:27.
Třata n lmalakat
6 Uca ẓriɣ ijj n lmalak nneɣni tuɣa iṭṭaw di řwesṭ n ujenna, ɣares Řexbar Aṣebḥan i Řebda ḥima ad zzayes ibarreḥ i yinni izeddɣen di temmurt, i kuř řgens d cceɛb d teqbič d yiřes, 7 uca inna s jjehd:
“Ggʷedem AREBBI, wcem as-dd aɛuǧi,
aqa tasaɛɛet n lḥisab nnes tiweḍ-dd.
Sejdem i wenni iggin ajenna d temmurt
d řebḥar d tařawin n waman.” ◘14:7 Amz. 1:1; Izhd. 33:6; 124:8; 146:6; Řex. 14:15; 17:24.
8 Uca wenneɣni, wenni d wiss tnayen, iḍfar i-t, inna:
“Aqa tewḍa, aqa tewḍa tendint tameqqrant Babil,
i yejjin ad swen marra řegnus zi binu
n tefqeḥt n farq-ccɣeř nnes.” ◘14:8 Ica. 21:9; Irm. 51:8; Asa. 16:19; 17:5; 18:2, 10, 21.
9 Uca wenneɣni, ijj n lmalak wiss třata, iḍfar i-ten uca iřaɣa s jjehd:
“Wenni iɛebden řweḥc d řexyař nnes
d wenni iksin řmarka x tenyart nnes
niɣ deg ufus nnes,
10 d netta ad isu ɛawed
zi binu n tefqeḥt n SIDI,
wenni isswejden břa axeǧeḍ
di řkas n weɣḍab nnes,
uca ad ittwaɛeddeb
s tmessi d řecbareyyet
qibač i tiṭṭawin n lmalakat iqeddsen
u qibač i tiṭṭawin n Yezmar. ◘14:10 Asa. 16:19; 18;6; 19:20.
11 Uca ddexxan n uɛeddeb nsen
ad iqqim igeɛɛed i řebda qaɛ.
War din bu arraḥet ass d ǧiřet
i wenni isejjden i řweḥc d řexyař nnes
u i wenni iksin řmarka n yisem nnes. ◘14:11 Asa. 19:3.
12 Aqa da ittban-dd ṣṣbar n imqeddasen,
inni itteṭṭfen di tweṣṣa n AREBBI
u ḥeṭṭan l’iman n Yasuɛ.” ◘14:12 Asa. 13:10.
13 Uca sřiɣ ict n tmijja tᵉttřaɣa-dd zeg ujenna, teqqar:
“Ari: Sseɛd n imettinen
inni i ɣa mmten di Siditneɣ,
zi řexxu tsawent!”
“Wah, inna Arruḥ, maɣar ad areyyḥen
zi řexdayem nsen!”,
aqa řexdayem nsen ad ten ḍfarent.
Tameyra n temmurt
14 Uca ẓriɣ, aqa ijj n useynu d acemřař, uca x useynu iqqim xas wenni yarwesen deg ijj n Mmis n bnadem, ɣares ttaj n wureɣ x uzeǧif nnes u amjar iqḍeɛ deg ufus nnes. ◘14:14 Ḥiz. 1:26; Dan. 7:13; Asa. 1:13.
15 Uca ijj n lmalak nneɣni iffeɣ-dd zi Zzawect Tameqqrant uca iřaɣa s jjehd x wenni iqqimen x useynu:
“Sekk-dd amjar nnec, mjar!
Aqa tasaɛɛet n tmeyra tiweḍ-dd!” ◘14:15 Yuw. 4:13; Mt. 13:39.
16 Uca Wenni iqqimen x useynu, issekk-dd amjar nnes ɣar temmurt uca tᵉttwamjar temmurt.
17 Uca ijj n lmalak nneɣni iffeɣ-dd zi Zzawect Tameqqrant i iǧan deg ujenna, uca uřa d netta ɣares ijj n wemjar iqḍeɛ. 18 Uca ijj n lmalak nneɣni wenni ɣar teǧa ṣṣulṭa x tmessi, iffeɣ-dd zeg uɛalṭar, uca iřaɣa-dd s jjehd x wenni ɣar iǧa wemjar iqḍeɛ, inna:
“Sekk-dd amjar nnec iqeḍɛen,
řqeḍ izekkunen n tzayarin n temmurt,
minzi aḍiř nnes aqa yiweḍ.”
19 Uca lmalak issekk-dd amjar nnes ɣar temmurt, iřqeḍ aḍiř n tzayart n temmurt, inḍar i-t di tsirt tameqqrant n weɣḍab n AREBBI. ◘14:19 Asa. 19:15. 20 Ḥaryen di tsirt n uḍiř ař barra n tendint uca ruccen-dd idammen zi tsirt ařami iwḍen ɣar sřimat n yeysan, řqedd n ařef u-mitayen n ‘istadiyyen’, ixs ad yini ɛřaḥař mitayen u-ɛicrin kilumitr. ◼14:20 istadiyyen
ijj n řmeřɛeb di řweqt n Iyunaniyyen tuɣa ɣares ict tuzzugart n 185 mitr, ixs ad yini ‘inn n ustadiy’. ◘14:20 Ica. 63:3.

- Asargeb
- <
- 14
- >

◘14:1 14:1 2 Im. 23:7; Ica. 31:4; Izhd. 2:6; Asa. 7:4

◘14:2 14:2 Yuw. 4:8; Asa. 1:15; 5:8; 10:3

◘14:3 14:3 Asa. 5:9.

◘14:4 14:4 2 Kur. 11:2.

◘14:5 14:5 Ṣaf. 3:13; Afa. 5:27.

◘14:7 14:7 Amz. 1:1; Izhd. 33:6; 124:8; 146:6; Řex. 14:15; 17:24.

◘14:8 14:8 Ica. 21:9; Irm. 51:8; Asa. 16:19; 17:5; 18:2, 10, 21.

◘14:10 14:10 Asa. 16:19; 18;6; 19:20.

◘14:11 14:11 Asa. 19:3.

◘14:12 14:12 Asa. 13:10.

◘14:14 14:14 Ḥiz. 1:26; Dan. 7:13; Asa. 1:13.

◘14:15 14:15 Yuw. 4:13; Mt. 13:39.

◘14:19 14:19 Asa. 19:15.

◼14:20 14:20 istadiyyen ijj n řmeřɛeb di řweqt n Iyunaniyyen tuɣa ɣares ict tuzzugart n 185 mitr, ixs ad yini ‘inn n ustadiy’.

◘14:20 14:20 Ica. 63:3.

© 2020 www.tarifit.info