- Awařen Iweznen
- <
- 27
- >

27
1 War ttfeyyec zeg wass n tiwecca,
maɣar war tessined ca
min dd ɣa yawi wass. ◘27:1 Yaɛ. 4:13, 14
2 Ejj ijj n ubarrani ad cek icenneɛ,
war iǧi aqemmum nnec,
ijj n midden, war iǧi iyencicen nnec.
3 Aẓru idqeř, ijdi iwezzen,
maca afugem n ubuhaři
idqeř xasen s tnayen idsen.
4 Asɛar d uduqqez n weɣḍab
aqa aten qesḥen,
maca man wen izemmaren
ad iqqim ibedd ɣar tusmi?
5 Teḥřa ttarbiyyet s bṭayṭay
x tayri innuffaren.
6 Iyezzimen n wenni cek ittexsen
aqa d řeɛřamat n řaman,
maca isudimen n yinni cek icarrhen
aqa d aṭṭas.
7 Wenni ijjiwnen, iɛejjen
x tamment n teɣraṣt,
maca i wenni iǧuẓen
marra min yarezgen d amiẓid. ◼27:7 Wenni ... wenni - s Tɛibranit ‘řeɛmar’.
8 Am ijj n wejḍiḍ iṭṭaw,
iggʷed zi řɛucc nnes,
ammu i iǧa weryaz nni i ɣa iṭellɛen
barra x wemcan nnes.
9 Zzect d řebxur ssfarraḥen uř,
ammu ɛawed tamseɛɛaft icnan
n ijj n umeddukkeř zi ccwar n wuř.
10 War semmeḥ deg umeddukkeř nnec,
uřa deg umeddukkeř n babac,
war ttidef ca ɣar taddart n umac
deg wass n arẓiyyet nnec.
Iḥřa ijj n wajjar yudes
x ijj n tewmat yiggʷej. ◘27:10 Awřn. 17:17; 18:24
11 Iři d amiɣis, a mmi, u sfarḥ uř inu,
maḥend zemmareɣ ad dd-arreɣ
x wenni d ayi ɣa isseḥqaren.
12 Wenni ifettnen ittwařa řɣar
uca issnuffara ixef nnes,
maca iḥafiyyen arennin gguren
uca ittxeṣṣa ad ttwaɛaqaben. ◘27:12 Awřn. 22:3
13 Ksi arruḍ nnes,
maɣar iddakkwař d aḍman
i yijj n ubarrani,
ksi t d ddiyyet
i yict n temɣart zi barra. ◘27:13 Awřn. 6:1, 2; 11:15; 17:18; 20:16
14 Wenni ittbarken ameddukkeř nnes zic
ɣar tuffut s tmijja ijehden,
aqa man aya ad as ittwaḥseb d nneɛřet.
15 Amecnaw tuddimt war ittbeddin
deg wass n wenẓar ijehden,
ammu i teǧa temɣart ittemcubbucen. ◘27:15 Awřn. 19:13
16 Wenni ittexsen ad as ibelleɛ,
aqa-t am wenni ittexsen
ad iqala i usemmiḍ,
u afus nnes afusi
ad iṭṭef zzect itteḥruǧuḍen.
17 Am wenni isseqḍaɛen uzzař s wuzzař,
ammu i isseqḍaɛ weryaz
timegga n wenni t yudsen.
18 Wenni iḥeṭṭan x ijj n wartu,
ad icc řɣiǧet nnes,
wenni iḥeṭṭan bab nnes,
ad ittwacenneɛ.
19 Am dd-ittban uɣembub deg uɣembub
deg waman,
ammu dd-ittban wuř n bnadem
x bnadem ɛawed.
20 Am řaxart d ushellek war ttyiwinen,
ammu uřa d tiṭṭawin n iwdan
war ttiwḍent ad jjiwnent. ◘27:20 Amb. 1:8
21 Aṭenjir n usefsi i nnuqart
d ufarran i wureɣ,
ammu i iǧa uřa d aryaz
am mammec t ttmeddaḥen. ◘27:21 Awřn. 17:3
22 Mařa teddzed abuhaři s wezduz
di řmehraz jar řḥebb n imendi,
tubbuheřya nnes war xas tḥeyyid.
23 Ḥḍa maḥend ad tessned
mammec dd-ittban wuǧi nnec,
wejjeh uř nnec ɣar tḥimriwin.
24 Maɣar řeksibet war tᵉttɣimi i řebda,
niɣ ma ad iqqim ttaj n weɛzař
zi jjiř ař jjiř nneɣni?
25 Mařa iruḥ arbiɛ
uca iban-dd uɣemmuy aziza,
ittwaḥtec afsu x idurar,
26 xenni ad iřin izmaren i warruḍ nnec,
uřa d iɣayḍen i tmesɣiwt n yijj n yeyyar. ◘27:26 1 Tim. 6:8
27 uca ad ɣarek yiři min teḥwajed
n uɣi n tɣayṭin i macca nnec,
ad yiři d macca i taddart nnec,
uřa d řeɛweč i temsexxarin nnec timeẓyanin.

- Awařen Iweznen
- <
- 27
- >

◘27:1 27:1 Yaɛ. 4:13, 14

◼27:7 27:7 Wenni ... wenni - s Tɛibranit ‘řeɛmar’.

◘27:10 27:10 Awřn. 17:17; 18:24

◘27:12 27:12 Awřn. 22:3

◘27:13 27:13 Awřn. 6:1, 2; 11:15; 17:18; 20:16

◘27:15 27:15 Awřn. 19:13

◘27:20 27:20 Amb. 1:8

◘27:21 27:21 Awřn. 17:3

◘27:26 27:26 1 Tim. 6:8

© 2020 www.tarifit.info