- Izehhiden
- <
- 79
- >

79
1 Azehhed n Asaf.
A AREBBI, řegnus udfen
ɣar řwart nnec.
Nitni ssxemjen
Zzawect nnec Tameqqrant iqeddsen,
arrin Urcalim d řxirbat.
2 Řxecbat n imsexxaren nnec
wcin tent d macca i ijḍaḍ n ujenna,
aysum n imtiqqan nnec
i řewḥuc n temmurt.
3 Idammen nsen zeǧɛen ten
am waman
ɣar marra iɣezdisen n Urcalim,
uřa d ijj war ten inḍiř.
4 Nedweř d řefdiḥet i jjiran nneɣ,
d ustehzi d useḥqar
i marra inni d aneɣ dd-innḍen. ◘79:4 Izhd. 44:14; 80:7
5 Ar meřmi, a SIDI?
Ma xenni ad teqqimed
tseɛɛared i řebda?
Ma ad tareɣ tusmi nnec iqeddsen
am tmessi i řebda? ◘79:5 Izhd. 89:47
6 Farreɣ asɛar nnec
x řegnus i war Cek issinen,
x tigeldiwin nni war ittřiɣin
x Yisem nnec. ◘79:6 Irm. 10:25
7 Maɣar nitni ccin Yaɛqub,
areddǧen Tazeddiɣt nnes.
8 War xaneɣ ɛeqqeř
ɛlaḥsab řmuɛṣiyyet nneɣ n zic.
Qeǧeq, ejj arreḥmet nnec
ad kidneɣ temsagar,
maɣar neḍɛef aṭṭas. ◘79:8 Ica. 64:8
9 Ewc aneɣ afus nnec, a AREBBI,
di ṭṭweɛ n uɛuǧi n Yisem nnec,
fekk aneɣ u seṣřeḥ x ddnub nneɣ
di ṭṭweɛ n Yisem nnec.
10 Mayemmi ɣa inin řegnus:
“Mani iǧa AREBBI nsen?”
Ejj antaqem n idammen
ittwassizřen n řgens nnec
ad idweř ittwassen
jar řegnus jar tiṭṭawin nneɣ.
11 Ejj azehhar n umeḥbus ad dd-yas
zzat i wudem nnec,
ḥḍa iḥenjiren n řmewt
ɛlaḥsab řemɣaret n uɣiř nnec.
12 Arr asen i jjiran nneɣ abehdeř nsen
sebɛa n tseqqar ɣar weḥsin nsen,
abehdeř nsen i zi cek feḍḥen,
a Sidi inu.
13 Neccin d řgens nnec
d wuǧi n ddmani n tarewsa nnec.
Nettqada Cek i řebda,
zi jjiř ař jjiř.
Neccin ad nbarreḥ ccan nnec.

- Izehhiden
- <
- 79
- >

◘79:4 79:4 Izhd. 44:14; 80:7

◘79:5 79:5 Izhd. 89:47

◘79:6 79:6 Irm. 10:25

◘79:8 79:8 Ica. 64:8

© 2020 www.tarifit.info