- Asargeb
- <
- 18
- >

18
Aweṭṭu n Babil
1 Awarni as ẓriɣ ijj n lmalak nneɣni ihekkwa-dd zeg ujenna, ɣares ṣṣulṭa tameqqrant, uca ṭṭya n uɛuǧi nnes tegga tafawt kuřci i temmurt. 2 Netta iřaɣa s tmijja tejhed, iqqar:
“Aqa tewḍa, tewḍa tendint tameqqrant Babil,
tedweř d tazeddiɣt i ccwaṭen
d řeḥbes i kuř řaryaḥ amengus amenɛi, ◘18:2 Ica. 13:21; 21:9; 34:11, 14; Irm. 50:39; 51:8; Asa. 14:8.
3 minzi tessxeǧeḍ binu n farq-ccɣeř nnes
i marra řegnus,
u minzi ijeǧiden n temmurt
aqa ssfesden ixef nsen zzayes,
u minzi isebbaben n temmurt
dewřen d twajjar
s jjehd n uṭemmes nnes n wagra.” ◘18:3 Asa. 14:8; 17:2.
4 Uca sřiɣ i tmijja nneɣni třaɣa-dd zeg ujenna:
“Ffeɣ zzayes, a řgens inu,
ḥima war ttiřin ddnub nnes x yiri nnec
uca war tkessid zi jjrayeḥ nnes, ◘18:4 Amz. 19:12; Ica. 48:20; 52:11; Irm. 51:6, 45; 2 Kur. 6:17.
5 minzi ddnub nnes aqa iwḍen ɣar ujenna,
uca AREBBI aqa iɛqeř x řmuɛṣiyyet nnes. ◘18:5 Asa. 16:19.
6 Arrem-dd xas
am mammec dd-tarra nettat,
arrem-dd xas s uḍeffus
ɛlaḥsab řexdayem nnes,
xeǧeḍ as s uḍeffus deg uɣarraf
nni tuɣa txeǧeḍ nettat. ◘18:6 Asa. 14:10.
7 Xeřfem as-dd aɛeddeb d wecḍan
anect tuɣa nettat tessɛuǧi
u tessgeɛɛed ixef nnes
minzi tenna deg wuř nnes:
‘Aqa qqimeɣ am tjeǧidt,
war ǧiɣ d tajjač,
uca acḍan war t ẓarreɣ ca!’ ◘18:7 Ica. 47:8.
8 S uyenni deg ijj n wass ad xas wḍant marra jjrayeḥ nnes: řmewt, acḍan d řaẓ, uca ad tᵉttwacmeḍ di tmessi, minzi SIDI, d wenni xas i ɣa iḥekmen, aqa ijhed. ◘18:8 2 Ts. 2:8; Asa. 17:16.
9 Ijeǧiden n temmurt, inni kides iggin farq-ccɣeř u ssgeɛɛden ixef nsen, ad xas run, ad xas wten agejdur xmi ɣa ẓaren ddexxan n tmessi nnes. ◘18:9 Asa. 17:2; 18:3, 18. 10 Nitni ad qqimen bedden ɣar řaggʷaj zi teggʷudi n uɛeddeb nnes, qqaren:
‘Uct, uct, uct, xam, a tandint tameqqrant,
Babil, tandint ijehden,
minzi aqa yusa-dd řḥukm nnem
deg ict n tsaɛɛet!’ ” ◘18:10 Ica. 21:9; Irm. 51:1; Asa. 14:8.
11 Isebbaben n temmurt ad xas run, ad ceḍnen, minzi uřa d ijj war issiɣ ɛad sseřɛet nsen: 12 sseřɛet n wureɣ d nnuqart d yeẓra yiɣřan d tyaqutin d řeqṭen d arjuwani d řeḥrir azeggʷaɣ iḥedqen d ɛřam kuř akeccuḍ ittfuḥen d ɛřam kuř řeqcuɛ zi řɛaj d ɛřam kuř řeqcuɛ zeg ukeccuḍ iɣřan d nnḥas d wuzzař d řmarmur ◼18:12 řɛaj - ixs ad yini ‘acciwen n řfiř’. 13 d řqarfa d řebxur d mirru d jjawi d binu d zzect n zzitun d aren n ssmid d wuǧi d yeysan d ikarruten uřa d arrimat d řeɛmur n iwdan. ◘18:13 Ḥiz. 27:13. 14 Aqa řɣiǧet i di tuɣa ittmeẓri řeɛmar nnem, aqa tiggʷej xam, uřa d marra min tuɣa ɣarem d agřa d min ittissiqen, aqa iweddar, war t tẓarred ɛemmarṣ ɛad. 15 Isebbaben n řeḥwayej-a, inni idewřen zzaysent d twajjar, war tent ttifen ɛad, uca ad qqimen ɣar řaggʷaj zi teggʷudi n uɛeddeb nnes, am ttrun u am ceṭṭnen, 16 ad inin:
“Uct, uct xam, a cem, tandint tameqqrant
i yarḍen řeqṭen d arjuwani
d azeggwaɣ iḥedqen iqqen s wureɣ
d yeẓra iɣřan d tyaqutin, ◘18:16 Asa. 17:4.
17 s minzi deg ict n tsaɛɛet
aqa iweddar wagřa ameqqran nni!”
Marra inni ineddhen iɣarruba d marra inni ittekken x řebḥar deg iɣarruba d marra ibeḥriyyen d marra inni ittsebbaben di řebḥar qqimen bedden ɣar řaggʷaj. 18 Nitni sɣuyyen umi ẓrin ddexxan n tmessi nnes, nnan:
“Wi izemmaren ad imqudda ak-d tendint-a tameqqrant?” ◘18:18 Ica. 34:10; Asa. 13:4; 18:9.
19 Ssuyusen ucař x izeǧifen nsen uca sɣuyen, am ttrun u am ttecḍinen, nnan:
“Uct, uct xam, a cem, tandint tameqqrant
nni di dewřen d twajjar
marra inni ɣar iǧa iɣarruba di řebḥar,
s ubarru n wagřa nnes,
minzi deg ict n tsaɛɛet tweddar!”
20 “Farḥet zzayes, a ajenna,
u kenniw, a imqeddasen d rrusul d inabiyyen,
minzi AREBBI aqa issuffeɣ-dd řeḥkamet nnes xas!” ◘18:20 Asa. 19:2.
21 Uca ijj zi lmalakat nni issgeɛɛed ijj n weẓru ameqqran anect n teṣḍart n tsirt, inḍar i-t di řebḥar, iqqar:
“Ammu s jjehd ad tᵉmmenḍar
tandint tameqqrant Babil
uca war tᵉttwifi ɛad ɛemmarṣ! ◘18:21 Irm. 51:64.
22 Řḥess n lharpa d usuḍi deg
uyicc n icarri,
d řḥess n ɛřam kuř aɣennej
u n yinni ittsuḍen di řbuq,
war ittwaseř ɛad dayem. ◘18:22 Irm. 25:10; Ḥiz. 26:13.
23 Ɛemmarṣ ad dayem tᵉttwaẓar ɛad
ṭṭya n řefnar,
uca uřa d řḥess n wesři
d řḥess n tesřit
war ittwaseř ɛad dayem.
Isebbaben nnem tuɣa aten
d imeqqranen n temmurt,
minzi s tseḥḥart nnem,
aqa txedɛed řegnus marra. ◘18:23 Irm. 7:34; 16:9; 25:10.
24 Aqa ittwaf dayem idammen
n inabiyyen d imqeddasen,
inni ittwanɣen di temmurt.” ◘18:24 Amz. 4:10; Asa. 17:6.

- Asargeb
- <
- 18
- >

◘18:2 18:2 Ica. 13:21; 21:9; 34:11, 14; Irm. 50:39; 51:8; Asa. 14:8.

◘18:3 18:3 Asa. 14:8; 17:2.

◘18:4 18:4 Amz. 19:12; Ica. 48:20; 52:11; Irm. 51:6, 45; 2 Kur. 6:17.

◘18:5 18:5 Asa. 16:19.

◘18:6 18:6 Asa. 14:10.

◘18:7 18:7 Ica. 47:8.

◘18:8 18:8 2 Ts. 2:8; Asa. 17:16.

◘18:9 18:9 Asa. 17:2; 18:3, 18.

◘18:10 18:10 Ica. 21:9; Irm. 51:1; Asa. 14:8.

◼18:12 18:12 řɛaj - ixs ad yini ‘acciwen n řfiř’.

◘18:13 18:13 Ḥiz. 27:13.

◘18:16 18:16 Asa. 17:4.

◘18:18 18:18 Ica. 34:10; Asa. 13:4; 18:9.

◘18:20 18:20 Asa. 19:2.

◘18:21 18:21 Irm. 51:64.

◘18:22 18:22 Irm. 25:10; Ḥiz. 26:13.

◘18:23 18:23 Irm. 7:34; 16:9; 25:10.

◘18:24 18:24 Amz. 4:10; Asa. 17:6.

© 2020 www.tarifit.info