- 1 Itissalunikiyyen
- <
- 2
- >

2
Tasexxart n Bulus di Tissaluniki
1 Maɣar kenniw simant nwem, a aytma, tessnem belli adaf nneɣ nni d ɣarwem negga, war tuɣi iǧi baṭeř. ◘2:1 1 Ts. 1:5, 9. 2 Tuɣa xaneɣ ikka uweddeb d řḥagra di Filippi qbeř, am mammec tessnem. Awarni man aya, aqa nbarreḥ awem Řexbar Aṣebḥan n Lmasiḥ s teryast di AREBBI nneɣ u s umenɣi ameqqran. ◘2:2 Řex. 16:22; 17:2. 3 S minzi afewwej nneɣ war iǧi ca zeg uɣekkwi niɣ zi řexmej niɣ zi řɣecc, 4 maca nessawař am iwdan i ittwaḥesben nican zi AREBBI ařami d aneɣ iwekkeř tabarreḥt n Řexbar nnes d Aṣebḥan, war iǧi i arḍa n iwdan, maca i arḍa n AREBBI wenni iqeǧben uřawen nneɣ. ◘2:4 Gal. 1:10. 5 Minzi ɛemmarṣ war tuɣi nᵉttegg tiqedduḥin, aqa kenniw tessnem tt, u war nᵉttegg ɛemmarṣ ijj n uřeḥḥaf x ṭṭmeɛ nneɣ, AREBBI aqa-t din! ◘2:5 Rum. 1:9; 9:1; 2 Kur. 1:23; 11:31; Gal. 1:20; Fil. 1:8; 1 Tim. 5:21; 2 Tim. 4:1. 6 War narezzu aɛuǧi n iwdan, uřa zzaywem uřa zeg inneɣni, waxxa tuɣa nzemmar ad negg ixef nneɣ jar awen am rrusul n Lmasiḥ. ◼2:6 rrusul - niɣ ‘imazanen’. ◘2:6 1 Kur. 9:3; 2 Ts. 3:9. 7 Maca tuɣa aneɣ d iḥninen akidwem, am yict n tebřiɣt tᵉtthilla deg iḥenjiren nnes. 8 Ammu ɛawed tuɣa nᵉttexs kenniw u tuɣa dayneɣ meẓri maḥend ad ncarc akidwem, war iǧi Řexbar Aṣebḥan n AREBBI waha, aḥeqqa uřa d tudart nneɣ, minzi tdewřem d imɛizzen ɣarneɣ. 9 Ɛeqřem xenni, a kenniw awmaten nneɣ, mammec tuɣa nᵉttamar u nxeddem s ifassen nneɣ ǧiřet d wass, ḥima war xawem nᵉttegg ddqeř. ◘2:9 Řex. 18:3; 20:34; 1 Kur. 4:12; 2 Kur. 11:9; 12:13; 2 Ts. 3:8.
10 Kenniw d AREBBI aqa d řechud x mammec d awem tuɣa nettbarreḥ s Řexbar Aṣebḥan n AREBBI di řeṣfayet d tnicant n wuř, u mammec tuɣa neggur břa řɛib jar marra inni yumnen. 11 Aqa tessnem ɛawed mammec tuɣa nɛeǧem ijj-ijj zzaywem, am yijj n babas i iḥenjiren nnes, u mammec negga daywem uř u neched i kenniw, 12 maḥend ad tuyurem am mammec isdaheǧ qibač i AREBBI, wenni d awem dd-iřaɣan ɣar Tgeldit nnes u ɣar uɛuǧi nnes. ◘2:12 Amz. 17:1; 1 Kur. 7:20; Afa. 4:1; Fil. 1:27; Kul. 1:10.
13 S uyenni nettqada AREBBI břa qeṭṭu, umi kenniw tqebřem Awař n AREBBI i tᵉṭṭfem zzayneɣ, war iǧi am yijj n wawař n iwdan, maca am Wawař n AREBBI, uca d man aya i yeǧa d tidett, u Awař-a ixeddem daywem s řexdayem n yinni yumnen. 14 Minzi kenniw, a aytma, tdewřem d imeḍfaren n tmesmunin n AREBBI i iǧan di Yahudiyya di Yasuɛ Lmasiḥ, minzi kenniw teksim ɛawed arrmeḥ zeg ayt n řgens nwem, am mammec ksin uřa d nitni arrmeḥ zeg Wudayen, ◘2:14 Řex. 17:5, 13. 15 inni inɣin Siditneɣ Yasuɛ Lmasiḥ uřa d inabiyyen i zzaysen dd-ffɣen, uca ɛawed darrcen xaneɣ. Aqa aten war areṭṭin ca i AREBBI, maca dewřen ḍidd n iwdan marra. ◘2:15 Mt. 23:37; Lk. 13:34; Řex. 7:52. 16 Maɣar menɛen aneɣ, maḥend ad nessiweř ɣar řegnus, ḥima řegnus ad ṭṭfen Tudart. Ammu i ttɛemmaren nitni řmizan n ddnub nsen řebda, maca iwḍa-dd xasen weɣḍab ař aneggar. ◘2:16 Řex. 17:13.
Amnus n Bulus d Timutiyu
17 A kenniw aytmatneɣ, ɣar drus n řweqt nedweř neccin d iyujiřen nwem zi jjihet n uɣembub, maca war iǧi zi jjihet n wuř. S uya tuɣa narezzu s meẓri d ameqqran ad nẓar aɣembub nwem. 18 Tuɣa nexs ad ɣarwem dd-nas, necc Bulus ict n twařa d ict n twařa nneɣni ɛad, maca cciṭan ibedd ayi deg webrid. ◘2:18 Rum. 1:13; 15:22. 19 Minzi man wen i iǧan d asitem nneɣ, d řefraḥet nneɣ niɣ d ttaj n uɛuǧi nneɣ zzat i Siditneɣ Yasuɛ Lmasiḥ xmi dd ɣa yas, illa kenniw waha? ◘2:19 2 Kur. 1:14; Fil. 2:16; 4:1. 20 Aqa kenniw d aɛuǧi nneɣ d řefraḥet nneɣ.

- 1 Itissalunikiyyen
- <
- 2
- >

◘2:1 2:1 1 Ts. 1:5, 9.

◘2:2 2:2 Řex. 16:22; 17:2.

◘2:4 2:4 Gal. 1:10.

◘2:5 2:5 Rum. 1:9; 9:1; 2 Kur. 1:23; 11:31; Gal. 1:20; Fil. 1:8; 1 Tim. 5:21; 2 Tim. 4:1.

◼2:6 2:6 rrusul - niɣ ‘imazanen’.

◘2:6 2:6 1 Kur. 9:3; 2 Ts. 3:9.

◘2:9 2:9 Řex. 18:3; 20:34; 1 Kur. 4:12; 2 Kur. 11:9; 12:13; 2 Ts. 3:8.

◘2:12 2:12 Amz. 17:1; 1 Kur. 7:20; Afa. 4:1; Fil. 1:27; Kul. 1:10.

◘2:14 2:14 Řex. 17:5, 13.

◘2:15 2:15 Mt. 23:37; Lk. 13:34; Řex. 7:52.

◘2:16 2:16 Řex. 17:13.

◘2:18 2:18 Rum. 1:13; 15:22.

◘2:19 2:19 2 Kur. 1:14; Fil. 2:16; 4:1.

© 2020 www.tarifit.info