- Izehhiden
- <
- 97
- >

97
1 SIDI iḥekkem,
ejj tammurt ad tfarḥ,
ad arecqent marra tegzirin. ◘97:1 Izhd. 93:1; 96:10
2 Quwwaren as iseynuten
d yijj n useynu ibbumbes,
tasegda d řḥeqq
aqa aten d dsas n řɛarc nnes.
3 Timessi teggur as
zzat n wudem nnes,
tqedd iɣrimen nnes
i d as dd-ittennḍen.
4 Assamen nnes ssřaqqan ddunect,
tammurt tẓarr i-tt, tenhezza. ◘97:4 Izhd. 77:17; Asa. 4:5
5 Idurar fessyen am ccmeɛ
zzat i wudem n SIDI,
zzat i wudem n Sidi n marra tammurt.
6 Ijenwan ttbarrḥen tasegda nnes,
marra řegnus ttwařan aɛuǧi nnes. ◘97:6 Izhd. 19:2; 50:6
7 Ejj ad seḍḥan marra inni ɛebbden
i řexyařat ineqcen n ukeccuḍ,
marra inni ittcennɛen di l’aṣnam.
Bendqem zzates, kenniw,
marra irebbiten!
8 Ṣihyun isřa, ifarḥ,
yessis n Yahuda arecqent,
zi ssibbet n řeḥkamat nnec, a SIDI.
9 Maɣar Cek, a SIDI,
d Amɛuǧi x marra tammurt,
Cek d wenni yuɛřan qaɛ
x marra irebbiten.
10 Kenniw i ittexsen SIDI, carhem řɣar.
Netta iḥeṭṭa x řeɛmur n imtiqqan nnes,
Netta ittfekka i-ten zeg ufus n iɛeffanen. ◘97:10 Ɛam. 5:15; Rum. 12:9
11 Tafawt tᵉttwazarɛ i umsegged,
řefraḥet i yinni ɣar iǧa uř iseggmen.
12 Kenniw imseggaden, farḥem zi SIDI,
qadam xmi tᵉttidarem taqeddast nnes.

- Izehhiden
- <
- 97
- >

◘97:1 97:1 Izhd. 93:1; 96:10

◘97:4 97:4 Izhd. 77:17; Asa. 4:5

◘97:6 97:6 Izhd. 19:2; 50:6

◘97:10 97:10 Ɛam. 5:15; Rum. 12:9

© 2020 www.tarifit.info