- Izehhiden
- <
- 106
- >

106
1 Hallilu-Yah, qadam SIDI,
maɣar Netta iṣbeḥ,
maɣar tamexsiwt nnes icewwaren
tᵉttɣima i řebda. ◘106:1 1 Im. 16:34-36; Izhd. 107:1; 118:1; 136:1
2 Wi izemmaren ad iḥaja
timegga timeqqranin n SIDI,
ad ibarreḥ marra ccan nnes?
3 Sseɛd nsen i yinni iḥḍan řḥeqq,
sseɛd nnes i wenni itteggen
řebda tasegda.
4 Ɛqeř xafi, a SIDI,
s arḍa ɣar řgens nnec,
ɛahed ayi s usenjem nnec,
5 maḥend ad ẓareɣ řxar
i yinni zzayek ittwafarzen,
maḥend ad farḥeɣ
s řefraḥet n řgens nnec,
maḥend ad farḥeɣ s yixef inu
jmiɛ ak-d tesɣart nnec.
6 Neccin nexḍa, jmiɛ
ak-d řejdud nneɣ,
negga řɣecc,
negga tuɛeffna. ◘106:6 Lawi 26:40; Irm. 3:25; Dan. 9:5
7 Řejdud nneɣ di Miṣra war fhimen
i lmuɛjizat nnec,
war xarrṣen deg ufeyyeḍ n tmegga
n tmexsiwt nnec icewwaren,
maca ɣewwɣen ɣar řebḥar,
ɣar Řebḥar n Telga. ◘106:7 Uf. 14:11, 12
8 Maca Netta issenjem i-ten
di ṭṭweɛ n Yisem nnes,
ḥima ad tᵉttwassen řemɣaret nnes. ◘106:8 Uf. 9:16
9 Netta iwebbex Řebḥar n Telga
ařami idweř yuẓeɣ,
uca ijja i-ten ad kken
x wudem n temmurt
jar waman ihewřen axmi di řexřa. ◘106:9 Uf. 14:21, 22, 29
10 Netta ifekk i-ten zeg ufus
n yinni i-ten icarrhen,
ifekk i-ten zeg ufus n řeɛdu.
11 Aman dřin inni ten iḥeṣṣaren,
war iqqim uřa d ijjen zzaysen. ◘106:11 Uf. 14:27; 15:5
12 Nitni ttecřen x wawařen nnes,
ṣebbḥen as s yijj n yezři n uṣebbeḥ. ◘106:12 Uf. 14:31; 15:1
13 Maca ttun deɣya timegga nnes,
war xsen ad rajan ɛad ccwar nnes.
14 Nitni dewřen ttmeɣɣřen aṭṭas di řexřa,
qeǧben Arebbi di tnezruft. ◘106:14 Uf. 16:3; Řxř. 11:4, 6, 33; Izhd. 78:18; 1 Kur. 10:6
15 Xenni iwca asen min ttaren,
maca issemẓi řqedd n řeɛmur nsen. ◘106:15 Řxř. 11:20,33; Izhd. 78:30,31; Ica. 10:16
16 Nitni dewřen usmen zi Musa
di řmargeḥ n řɛeskar,
uřa zi Harun, amqeddes n SIDI. ◘106:16 Řxř. 16
17 Tammurt tennurzem, tṣarḍ Datan,
uca tentiy abarru n Abiram. ◘106:17 Řxř. 16:31,32,33; Aɛwd. 11:6
18 Timessi tebda tecmeḍ jar ubarru nsen,
ijj n uceɛɛař n tmessi
iqqed iɛeffanen nni. ◘106:18 Řxř. 16:35,46
19 Nitni ggin ijj n uɛejmi ɣar Ḥurib,
bendqen i yijj n řexyař ifesyen. ◘106:19 Uf. 32:4
20 Nitni beddřen aɛuǧi n SIDI
ak-d řexyař n ijj n ufunas
i ittetten arbiɛ. ◘106:20 Irm. 2:11; Rum. 1:22-23
21 Ttun Arebbi, Amsenjem nsen,
wenni tuɣa iggin
timegga timeqqranin di Miṣra,
22 lmuɛjizat di temmurt n Ḥam,
timegga ssaggʷadent
ɣar Řebḥar n Telga.
23 Inna aqa ad ten ikeḥḥeḍ,
mři war iǧi d Musa,
wenni zzayes ittwafarzen,
ikkar-dd di txenduqt zzat i wudem nnes
di ṭṭweɛ nsen,
maḥend ad issbeɛɛed asɛar nnes
i zi ixs ad ten yareddeǧ. ◘106:23 Uf. 32:11,32; Aɛwd. 9:13, 14; 10:10
24 Nitni kksen taqcurt
x temmurt iɛizzen,
war tecřen ca x wawař nnes. ◘106:24 Řxř. 14:1, 2
25 Nitni ndeqmen deg iqiḍan nsen,
war sřin ɣar tmijja n SIDI.
26 Netta issgeɛɛed afus nnes xasen,
ijjuǧ ad ten isseɣḍeř di řexřa, ◘106:26 Řxř. 14:28
27 maḥend ad isseɣḍeř tarwa nsen
jar řegnus,
maḥend ad ten izeǧeɛ di temmura. ◘106:27 Izhd. 44:12; Ḥiz. 20:23
28 Nitni ssřeḥmen ixef nsen
ɣar Baɛal-Faɣur,
ccin tiɣarṣa i imettan. ◘106:28 Řxř. 25:3; 31:16; Asa. 2:14
29 Sɛaren t s tmegga nsen,
ařami dd xasen tewḍa jjriḥect.
30 Xenni ikkar-dd Finaḥas,
yusa-dd jar asen,
u ammu i tᵉttwassbedd jjriḥect.
31 Aya ittwaḥseb as-dd d tasegda,
zi jjiř ař jjiř i řebda.
32 Nitni sɛaren afugem nnes
ɣar waman n Mariba,
ařami igga Musa řɣar di ssibbet nsen, ◘106:32 Řxř. 20:12; Izhd. 95:8
33 maɣar ssarezgen řeɛmar nnes,
ɣares ařami iffeɣ wawař war iḍbiɛen
zeg iyencicen nnes.
34 Nitni war teḥḥan řegnus
ɛlaḥsab min d asen yumur SIDI.
35 Maca ṣṣuren ixef nsen ak-d řegnus
řemden ad ggen min ggin nitni. ◘106:35 Řqḍ. 2:2; 3:5, 6
36 Nitni tuɣa ttsexxaren
i řexyařat n l’aṣnam nsen,
inni d asen idewřen d řfex.
37 Nitni iwyen iḥenjiren nsen
d tḥenjirin nsen d taɣarṣt i ccwaṭen. ◘106:37 Lawi 18:21; Aɛwd. 12:31; 2 Ij. 16:3; 17:17; 21:6; 2 Im. 28:3; 33:6
38 Nitni ssizzřen idammen imezdagen,
idammen n iḥenjiren nsen
d tḥenjirin nsen,
nni iwyen d taɣarṣt
i řexyařat n l’aṣnam n Kenɛan,
ařami tedweř temmurt tefsed
s idammen. ◘106:38 Řxř. 35:33
39 Nitni dewřen xemjen zi tmegga nsen,
ssfesden ixef nsen s řexdayem nsen.
40 Yarɣa weɣḍab n SIDI x řgens nnes
u Netta iɛiff tasɣart nnes.
41 Netta isellem i-ten
ɣar ifassen n řegnus
u inni ten icarrhen dewřen ttseǧaḍen xasen.
42 Ḥṣaren ten řɛedyan nsen,
nitni ttwasswaḍɛen sadu afus nsen.
43 Aṭṭas n twařawin tuɣa ittfekka i-ten,
maca nitni ssarezgen xas
s tɣennant nsen,
ttwassmeẓyen s řmuɛṣiyyet nsen.
44 Waxxa amenni Netta ixzar ɛad ɣarsen
umi ten tuɣa di řeḥṣaret,
umi isřa tɣuyyit nsen.
45 Yidar Řɛahd nnes di ṭṭweɛ nsen
u indem zi ssibbet
n tmexsiwt nnes icewwaren.
46 Isscen asen arreḥmet nnes
zzat i wudem n marra
inni ten iḥebbsen.
47 Senjem aneɣ, a SIDI, AREBBI,
ndeh aneɣ nmun zi řegnus,
ḥima ad nqada Isem amqeddas nnec,
ad Cek nṣebbeḥ s yezřan n usemɣar. ◘106:47 1 Im. 16:35
48 Ad ittwabarek SIDI, AREBBI n Israil,
zi řebda ař řebda!”
Ejj marra řgens ad yini:
‘Amin! Hallilu-Yah!’ ◘106:48 1 Im. 16:36

- Izehhiden
- <
- 106
- >

◘106:1 106:1 1 Im. 16:34-36; Izhd. 107:1; 118:1; 136:1

◘106:6 106:6 Lawi 26:40; Irm. 3:25; Dan. 9:5

◘106:7 106:7 Uf. 14:11, 12

◘106:8 106:8 Uf. 9:16

◘106:9 106:9 Uf. 14:21, 22, 29

◘106:11 106:11 Uf. 14:27; 15:5

◘106:12 106:12 Uf. 14:31; 15:1

◘106:14 106:14 Uf. 16:3; Řxř. 11:4, 6, 33; Izhd. 78:18; 1 Kur. 10:6

◘106:15 106:15 Řxř. 11:20,33; Izhd. 78:30,31; Ica. 10:16

◘106:16 106:16 Řxř. 16

◘106:17 106:17 Řxř. 16:31,32,33; Aɛwd. 11:6

◘106:18 106:18 Řxř. 16:35,46

◘106:19 106:19 Uf. 32:4

◘106:20 106:20 Irm. 2:11; Rum. 1:22-23

◘106:23 106:23 Uf. 32:11,32; Aɛwd. 9:13, 14; 10:10

◘106:24 106:24 Řxř. 14:1, 2

◘106:26 106:26 Řxř. 14:28

◘106:27 106:27 Izhd. 44:12; Ḥiz. 20:23

◘106:28 106:28 Řxř. 25:3; 31:16; Asa. 2:14

◘106:32 106:32 Řxř. 20:12; Izhd. 95:8

◘106:35 106:35 Řqḍ. 2:2; 3:5, 6

◘106:37 106:37 Lawi 18:21; Aɛwd. 12:31; 2 Ij. 16:3; 17:17; 21:6; 2 Im. 28:3; 33:6

◘106:38 106:38 Řxř. 35:33

◘106:47 106:47 1 Im. 16:35

◘106:48 106:48 1 Im. 16:36

© 2020 www.tarifit.info