- Awařen Iweznen
- <
- 8
- >

8
Ařaɣi n tiɣit
1 Ma war tᵉttřiɣi tiɣit u war tesgiɛɛid
řefhamet tmijja nnes? ◘8:1 Awřn. 1:20, 21
2 X tqiccat n řegɛudi x webrid,
mani ttemseřqan imesraq
tbedd Nettat d abeddi.
3 Ɣar uɣezdis n tewwura,
ɣar wadaf n tendint,
mani ɣa tadfed x tewwura,
tᵉttřaɣa s jjehd:
4 “I kenniw, a iryazen, ttřaɣiɣ,
tmijja inu tᵉtteffeɣ ɣar tarwa n bnadem.
5 Kenniw iḥafiyyen,
fehmem xenni min iǧan d aftan,
kenniw ibuhařiyyen,
fehmem s wuř nwem.
6 Sřem, minzi ad ssiwřeɣ
awařen i dd-ijebbden řeften,
anurzem n iyencicen inu
jebbed-dd timesřayin iseggden,
7 maɣar aneɣ inu ad yini tidett s nneyyet,
řhard iɛeffnen aqa-t d nnɛi
i iyencicen inu.
8 Marra awařen n uqemmum inu
tteffɣen-dd zi tsegda,
war daysen uřa d ict n řḥajjet
ixnunnesen niɣ ifarɣen.
9 Aqa aten marra ṣfan
i wenni di teǧa řefhamet,
uřa s řeqyas i yinni ixsen ad afen tussna.
10 Ksim ttarbiyyet inu, war iǧi nnuqart,
uřa tussna ktar x wureɣ iqquren,
11 maɣar tiɣit ḥsen zi řmarjan,
marra min di izemmar bnadem
ad imeẓri,
war izemmar ad dayes yarwes. ◘8:11 Ayub 28:15; Izhd. 19:11; Awřn. 3:14, 15; 16:16
12 Necc, tiɣit, zeddɣeɣ ɣar weftan,
ttafeɣ tussna s uḥadur.
13 Tiggʷudi n SIDI d acrah n řɣar,
nnfaxet, tacennaɛt d umesruq aɛeffan,
necc carrheɣ uřa d aqemmum
iccur s řexdaɛat.
14 Ɣari acawar d twiza,
necc d řefhamet, ɣari jjehd.
15 Zzayi ḥekkmen ijeǧiden,
zzayi ttareysen ayt n jjehd s tsegda.
16 Zzayi ḥekkmen řḥukkam
d tarwa n taṣiřet,
marra řquḍat n temmurt.
17 Necc ttexseɣ marra
inni d ayi ittexsen,
d yinni xafi yarezzun zic, ad ayi afen.
18 Agřa d ccan aqa aten ɣari,
agřa iqqimen d tsegda. ◘8:18 Awřn. 3:16
19 Fruta inu tecna x wureɣ ittissiqen,
wah x wureɣ azdad,
řɣiǧet inu teɛdu nnuqart iqquren.◘8:19 Awřn. 3:14
20 Necc ggureɣ x umesruq n tsegda,
di řwesṭ n imesraq n řḥeqq,
21 ḥima ad arreɣ inni d ayi ittexsen
ad ṭṭfen ict n tesɣart d řwart,
necc ad ccureɣ ixxamen n txubay nsen.
22 SIDI igga ayi d amezwaru n webrid nnes,
ɛad qbeř amezwaru n tmegga nnes
zeg wecḥař uya.
23 Zi řebda ittwazeǧeɛ xafi jjehd,
zeg umezwaru,
zi řweqt n umezwaru
i di tᵉttwagg temmurt, ◘8:23 Yḥ. 1:1
24 umi war din tuɣi ɛad aman ihewřen,
necc ttwaxeřqeɣ-dd,
umi war din tuɣi ɛad řɛunṣarat
ccurent s waman.
25 Qbeř ma ad ttwaggen idurar,
qbeř ma ad iřint tewririn,
tuɣa xeřqeɣ-dd necc.
26 Netta tuɣa ɛad war dd-ixřiq
tammurt d iyyaren,
uřa d tamezwarut n tɛejjajt n ddunect.
27 Umi Netta igga ijenwan, tuɣa ayi din,
umi Netta yarcem ict n tqurarect
x wudem n waman ihewřen. ◘8:27 Ayub 26:10
28 Umi Netta igga iseynuten sennej,
umi ttwajehdent
řɛunṣarat n waman ihewřen, ◘8:28 Amz. 7:11
29 umi Netta igga i řebḥar aymir nnes,
maḥend aman
war dd-ɛeddun řumur nnes,
umi Netta iɛbar dsusa n temmurt, ◘8:29 Amz. 1:9, 10; Ayub 38:10, 11; Izhd. 104:9
30 tuɣa ayi d amudrus iɛizzen
ɣar uɣezdis nnes.
Necc tuɣa ayi marra d tarrit n meẓri
ass x wass,
ttirareɣ zzat i wudem nnes řebda, ◘8:30 Yḥ. 5:17
31 ttirareɣ di marra tammurt nnes,
am tuɣa tarrit n meẓri inu
ak-d tarwa n bnadem.
32 Xenni řexxu, a iḥenjiren inu,
sřem-dd ɣari!
Sseɛd n yinni iḥeṭṭan ibriden inu. ◘8:32 Izhd. 119:1, 2; 128:1; Lk. 11:28
33 Sřem ɣar ttarbiyyet
u dewřem d imiɣisen,
war neṭṭarem ttarbiyyet.
34 Sseɛd n bnadem nni ɣari isřan,
wenni iṭṭfen acbar ɣar tewwura inu
zeg wass ař wass,
iḥetta x tɣemmar n tewwura inu,
35 maɣar wenni d ayi yufin, ad yaf tudart,
u ad iṭṭef arḍa n SIDI. ◘8:35 Awřn. 12:2
36 Wenni i d ayi ixḍan, iyezzem řeɛmar nnes,
marra inni d ayi icarrhen, ttexsen řmewt.

- Awařen Iweznen
- <
- 8
- >

◘8:1 8:1 Awřn. 1:20, 21

◘8:11 8:11 Ayub 28:15; Izhd. 19:11; Awřn. 3:14, 15; 16:16

◘8:18 8:18 Awřn. 3:16

◘8:19 8:19 Awřn. 3:14

◘8:23 8:23 Yḥ. 1:1

◘8:27 8:27 Ayub 26:10

◘8:28 8:28 Amz. 7:11

◘8:29 8:29 Amz. 1:9, 10; Ayub 38:10, 11; Izhd. 104:9

◘8:30 8:30 Yḥ. 5:17

◘8:32 8:32 Izhd. 119:1, 2; 128:1; Lk. 11:28

◘8:35 8:35 Awřn. 12:2

© 2020 www.tarifit.info