- Matta
- <
- 9
- >

9
Asgenfi n ijj n uneɛḍab
1 Awarni řami inya deg uɣarrabu, iẓwa řebḥar, yiweḍ ɣar tendint nnes. ◘9:1 [Mk. 2:1-12; Lk. 5:17-26] — Řex. 9:33. 2 Uca iwyen as-dd ijj n uneɛḍab i tuɣa izzřen di tassut. Řami iẓra Yasuɛ l’iman nsen, inna i uneɛḍab: “Egg uř, a mmi, ddnub nnec ttwaɣfaren!” 3 Uca xzar, ca n imseřmaden n idlisen nnan deg yixef nsen: “Wanita ittceqqaf di AREBBI.” ◘9:3 Izhd. 32:5; Ica. 43:25. 4 Yasuɛ, umi issen min di tuɣa ttfekkaren, inna asen: “Mayemmi tᵉttxemmamem di min war iḥřin deg wuřawen nwem? 5 Maɣar min ihewnen ad iniɣ i wanita: ‘Ddnub nnec ttwaɣfaren!’, niɣ ad iniɣ: ‘Kkar, uyur’? 6 Maca ḥima ad tessnem belli Mmis n bnadem ɣares ṣṣulṭa di temmurt ḥima ad iɣfar ddnub, ad iniɣ i uneɛḍab-a: “Kkar, ksi tassut nnec, tarekkweḥed ɣar taddart nnec!” 7 Xenni ikkar, iruḥ ɣar taddart nnes. 8 Řami iẓra řɣaci man aya, tbehten, ssɛuǧen AREBBI wenni iwcin ṣṣulṭa am tanita i iwdan.
Tařaɣit n Yasuɛ x Matta
9 Řami ssenni ikka Yasuɛ, iẓra aryaz wenni umi qqaren Matta, iqqim ɣar taddart n ḍḍariba. Inna as: “Ḍfar ayi-dd!” Uca ikkar, iḍfar i-t. ◘9:9 [Mk. 2:13-17; Lk. 5:27-32] 10 Řami qqimen nitni ɣar ṭṭabřa di taddart, usin-dd waṭṭas n ayt n ḍḍariba d imednab, qqimen ɣar ṭṭabřa ak-d Yasuɛ d imeḥḍaren nnes. 11 Řami ẓrin Ifarisiyyen man aya, nnan i imeḥḍaren nnes: “Mayemmi ittett Umseřmad nwem ak-d ayt n ḍḍariba d imednab?” 12 Umi isřa Yasuɛ man aya, inna asen: “Inni iṣeḥḥen, war ḥdijen ca aḍbib, maca imehřac. 13 Ruḥem, ad třemdem min ixs ad yini wawař-a: ‘Xseɣ arreḥmet, war xseɣ ca taɣarṣt!’, minzi Necc war dd-usiɣ, ḥima ad řaɣiɣ x imseggaden, maca x imednab.” ◘9:13 Ḥuc. 6:6; Mixa 6:8; Mt. 12:7; Mk. 2:17; Lk. 5:32; 19:10; 1 Tim. 1:15.
Aseqsi x uẓummi
14 Xenni usin-dd ɣares imeḥḍaren n Yuḥanna, nnan as: “Mayemmi nettẓumma neccin d Ifarisiyyen aṭṭas, maca imeḥḍaren nnec war ttẓummin ca?” ◘9:14 [Mk. 2:18-22; Lk. 5:33-39] 15 Yasuɛ inna asen: “Ma izemmar ad ceḍnen řeḥbab n umuřay umi amuřay ɛad akidsen? Ad dd-asen wussan ad xasen immeksi Umuřay, xenni ad ẓummen. ◘9:15 2 Kur. 11:2.
16 Uřa d ijj war ittegg taneqqič n tcuqqet n jdid x warruḍ aqdim, ḥima war tqeǧiɛ tneqqič zeg warruḍ uca ad iqqarṣ warruḍ ktar. 17 Uřa d binu n jdid war ittwagg ca di txuncay tibuřay, ḥima war dduqquzent txuncay, ad izeǧeɛ binu uca tixuncay ad ḍeyyɛent. Ittxeṣṣa ad tteggen binu n jdid di txuncay n jdid, ḥima ad ttwaxemmřen nitni s tnayen.” ◘9:17 Mk. 2:22.
Aḥinni n Yasuɛ d isgenfan nnes
18 Am tuɣa issawař akidsen x tmesřayin-a, yusa-dd ijj n umeqqran, isjed as, inna: “Řexxu yeǧi bḥřa temmut, maca as-dd, sars xas afus nnec uca ad teddar ɛawed.” ◘9:18 [Mk. 5:21-43; Lk. 8:40-56] 19 Yasuɛ ikkar, iḍfar i-t ak-d imeḥḍaren nnes.
20 Uca xzar, ict n temɣart, tuɣa ttazzřen zzayes idammen řmijař n tenɛac n iseggʷusa, tekka as-dd ɣar ḍeffar uca tḥada abeḥřuř n ujeǧab nnes, ◘9:20 Lawi 15:25; Mk. 5:25; Lk. 8:43. 21 minzi nettat tuɣa tenna deg ixef nnes: “Icfa mɣir ad ḥadiɣ ajeǧab nnes, ad ggenfiɣ!” 22 Maca inneqřeb-dd Yasuɛ, iẓra i-tt, inna: “Egg uř, a yeǧi, aqa l’iman nnem i cem issnejmen!” Uca tᵉttwassggenfa temɣart nni di tsaɛɛet nni. ◘9:22 Mk. 5:38; Lk. 8:51.
23 Xenni yusa-dd Yasuɛ ɣar taddart n umeqqran, iẓra iɣeyyaḍen d řɣaci sɣuyyun. ◘9:23 Mk. 5:38; Lk. 8:51. 24 Inna asen: “Ffɣem ssa! Taḥenjirt war temmut ca, aqa tᵉṭṭeṣ!” Nitni ḍeḥcen dayes. ◘9:24 Yḥ. 11:11. 25 Ařami issuffeɣ řɣaci, yudef ɣar daxeř uca iṭṭef i-tt zeg ufus nnes, xenni tekkar tḥenjirt. 26 Uca iffeɣ řexbar ɣar temmurt nni marra.
27 Řami ssenni ikka Yasuɛ, ḍfaren t tnayen n idarɣařen, ttřaɣan, qqaren: “Arḥem aneɣ, a Mmis n Dawud!” 28 Ařami yudef ɣar taddart, usin-dd ɣares idarɣařen nni. Yasuɛ inna asen: “Ma tumnem belli zemmareɣ ad ggeɣ man aya?” Nnan as: “Wah, a Siditneɣ!” 29 Řexdenni iḥada tiṭṭawin nsen, inna: “Ad ɣarwem yiři ɛlaḥsab l’iman nwem!” 30 Řexdenni ttwarezment tiṭṭawin nsen. Xenni iḥarrem i-ten Yasuɛ, inna: “Ɣarwem, war ssargabem ḥed!” ◘9:30 Mt. 12:16; Lk. 5:14. 31 Maca nitni, ařami ruḥen, ssuffɣen xas řexbar di marra tammurt! ◘9:31 Mk. 7:36.
32 Řami dd-ffɣen nitni, iwyen as-dd ijj n weryaz aynaw, dayes ijj n cciṭan. ◘9:32 Mt. 12:22; Lk. 11:14. 33 Řami zzayes iffeɣ cciṭan nni, issiweř weynaw. Tuɣa ittebhet řɣaci, nnan: “Ɛemmarṣ war neẓri am wanita di Israil!” 34 Maca Ifarisiyyen nnan: “S umeqqran n ccwaṭen issuffuɣ ccwaṭen!” ◘9:34 Mt. 12:24; Mk. 3:22; Lk. 11:15.
35 Yeccu tuɣa ittenneḍ x marra tineddam d dcurat, isseřmad i-ten di temzidawin nsen. Tuɣa ittbarreḥ s Řexbar Aṣebḥan n Tgeldit uca issgenfa marra řehřacat d řeɛyub n řgens. ◘9:35 Mk. 6:6; Lk. 13:22. 36 Řami iẓra Yasuɛ řɣaci, iḥinn xasen, minzi uḥřen nnhewřen am wuǧi i war ɣar iǧi umeksaw. ◘9:36 Irm. 23:1; Ḥiz. 34:2; Mk. 6:34. 37 Xenni inna i imeḥḍaren nnes: “Tameyra temɣar aṭṭas, maca aqa din drus n icewwařen. ◘9:37 Lk. 10:2; Yḥ. 4:35. 38 S uyenni ttarem i Bab n tmeyra, ad dd-issekk icewwařen i tmeyra nnes.” ◘9:38 2 Ts. 3:1.

- Matta
- <
- 9
- >

◘9:1 9:1 [Mk. 2:1-12; Lk. 5:17-26] — Řex. 9:33.

◘9:3 9:3 Izhd. 32:5; Ica. 43:25.

◘9:9 9:9 [Mk. 2:13-17; Lk. 5:27-32]

◘9:13 9:13 Ḥuc. 6:6; Mixa 6:8; Mt. 12:7; Mk. 2:17; Lk. 5:32; 19:10; 1 Tim. 1:15.

◘9:14 9:14 [Mk. 2:18-22; Lk. 5:33-39]

◘9:15 9:15 2 Kur. 11:2.

◘9:17 9:17 Mk. 2:22.

◘9:18 9:18 [Mk. 5:21-43; Lk. 8:40-56]

◘9:20 9:20 Lawi 15:25; Mk. 5:25; Lk. 8:43.

◘9:22 9:22 Mk. 5:38; Lk. 8:51.

◘9:23 9:23 Mk. 5:38; Lk. 8:51.

◘9:24 9:24 Yḥ. 11:11.

◘9:30 9:30 Mt. 12:16; Lk. 5:14.

◘9:31 9:31 Mk. 7:36.

◘9:32 9:32 Mt. 12:22; Lk. 11:14.

◘9:34 9:34 Mt. 12:24; Mk. 3:22; Lk. 11:15.

◘9:35 9:35 Mk. 6:6; Lk. 13:22.

◘9:36 9:36 Irm. 23:1; Ḥiz. 34:2; Mk. 6:34.

◘9:37 9:37 Lk. 10:2; Yḥ. 4:35.

◘9:38 9:38 2 Ts. 3:1.

© 2020 www.tarifit.info