- Irumaniyyen
- <
- 10
- >

10
1 A aytma, ameẓri n wuř inu u taẓaǧit tenni ẓuǧeɣ ɣar AREBBI di ṭṭweɛ n Israil, aqa-tt ḥima ad ɣarsen tiři Tudart. 2 Aqa cehhdeɣ xasen aqa nitni ɣarsen cḍaret i AREBBI, maca břa tussna. ◘10:2 Řex. 22:3; Rum. 9:31; Gal. 4:17. 3 Maɣar war ssinen tasegda n AREBBI, maca arezzun ad ṭṭfen di tsegda n ixef nsen. S uya war sswaḍɛen ixef nsen i tsegda n AREBBI. 4 Minzi akemmeř n Ccariɛa netta d Lmasiḥ i tsegda i kuř ijjen i ittamnen. ◘10:4 Mt. 5:17; Řex. 13:38; 2 Kur. 3:13; Gal. 3:24. 5 Minzi Musa yura zi jjihet n tsegda di Ccariɛa:
“Wenni itteggen man aya,
ad zzayes iddar.” ◘10:5 Lawi 18:5; Ḥiz. 20:11; Gal. 3:12.
6 Maca tasegda tenni zi l’iman teqqar ammu:
“War teqqar deg wuř nnec:
‘Wi ɣa igaɛɛden ɣar ujenna
uca ad issehwa Lmasiḥ?”
7 niɣ:
“Wi dd-ihwan deg weḥfur n řaxart,
uca issgeɛɛed Lmasiḥ
zi taddart n imettinen?”
8 Maca min ixs ad yini man aya xenni?
“Tamwarrit tudes i cek,
aqa-t deg uqemmum nnec uřa deg wuř nnec.
Wa d Awař n l’iman i zi nettbarreḥ.” ◘10:8 Aɛwd. 30:12-14.
9 Mařa tcehded i Siditneɣ Yasuɛ s uqemmum nnec uca ad tamned s wuř nnec belli AREBBI issnekkar i-t zi taddart n imettinen, ad teddared. 10 Minzi uř i dayes ittamen ad ittwasegged, uca aqemmum i zzayes icehhden, ad iddar. 11 Minzi Tira Iqeddsen qqarent:
“Marra wi zzayes i ɣa yamnen,
war ittseḍḥi ca.” ◘10:11 Ica. 28:16; Rum. 9:33.
12 Minzi Netta war ittegg bu řfarz jar Wudayen d Iramiyyen, minzi Netta d Ijjen, SIDI nsen marra nni ittenfeyyaḍ řxar x marra inni xas dd-ittřaɣan. ◘10:12 Řex. 15:9; Rum. 3:22.
13 “Minzi kuř ijjen
wenni i ɣa iřaɣan s Yisem n SIDI,
ad iddar.” ◘10:13 Yuw. 3:5; Řex. 2:21.
14 Mammec i ɣa řaɣan x Wenni di war uminen ca? Niɣ mammec ɣa yamnen deg Wenni mixef war sřin, niɣ mammec ɣa sřen, mařa uřa d ijj war zzayes ibarreḥ ca? 15 Mammec i ɣa barrḥen mařa war dd-ttwassekken? Am mammec tura:
“Mecḥař ḍarfen iḍaren
n yinni ittbarrḥen s řehna,
n yinni ittbarrḥen s tebratin tiṣebḥanin.” ◘10:15 Ica. 52:7; Nḥm. 2:1.
16 Maca war iǧi marra ṭṭaɛen i ubarreḥ n Řexbar Aṣebḥan n L’Injil, minzi Icaɛya iqqar:
“A Sidi inu, wi ɣa yamnen di tebrat nneɣ?” ◘10:16 Ica. 53:1; Yḥ. 12:38.
17 Aqa l’iman zeg usḥessi uca asḥessi zeg Wawař n AREBBI. 18 Maca ad iniɣ:
“Ma zeɛma nitni war sřin?”,
“Xzar, řḥess nsen iffeɣ-dd
ɣar marra tammurt,
uca awařen nsen ɣar tneggura n ddunect.” ◘10:18 Izhd. 19:5.
19 Maca ad iniɣ:
“Ma Israil war tefhim ca man aya?”
Ɣar umezwar Musa inna:
“Ad daywem ggeɣ tusmi
zeg ijj n řgens i war iǧin ca d řgens,
uca s yijj n řgens i war ittᵉṭṭiɛen
ad daywem ggeɣ axeyyeq.” ◘10:19 Aɛwd. 32:21.
20 Uca Icaɛya izɛem ad yini:
“Aqa baneɣ-dd i yinni war xafi yarezzun,
aqa ufin ayi inni war xafi isseqsan.” ◘10:20 Ica. 65:1.
21 Maca zi jjihet n Israil iqqar:
“Ass ikmeř sswiẓẓḍeɣ ifassen inu
i ijj n řgens ittɛekksen, iɛeṣṣan.”◘10:21 Ica. 65:2.

- Irumaniyyen
- <
- 10
- >

◘10:2 10:2 Řex. 22:3; Rum. 9:31; Gal. 4:17.

◘10:4 10:4 Mt. 5:17; Řex. 13:38; 2 Kur. 3:13; Gal. 3:24.

◘10:5 10:5 Lawi 18:5; Ḥiz. 20:11; Gal. 3:12.

◘10:8 10:8 Aɛwd. 30:12-14.

◘10:11 10:11 Ica. 28:16; Rum. 9:33.

◘10:12 10:12 Řex. 15:9; Rum. 3:22.

◘10:13 10:13 Yuw. 3:5; Řex. 2:21.

◘10:15 10:15 Ica. 52:7; Nḥm. 2:1.

◘10:16 10:16 Ica. 53:1; Yḥ. 12:38.

◘10:18 10:18 Izhd. 19:5.

◘10:19 10:19 Aɛwd. 32:21.

◘10:20 10:20 Ica. 65:1.

◘10:21 10:21 Ica. 65:2.

© 2020 www.tarifit.info