- Di Řexřa
- <
- 27
- >

27
Yessis n Ṣalufḥad
1 Xenni usint-i-dd yessis n Ṣalufḥad, mmis n Ḥafar, mmis n Jilɛad, mmis n Makir, mmis n Manassa, inni iǧan n řaǧat n Manassa, mmis n Yusuf. Ina d ismawen n yessis: Maḥla, Nuɛa, Ḥujla, Milka d Tirṣa.◘27:1 Řxř. 26:33; 36:2; Yac. 17:3 2 Tuɣa beddent zzat i wudem n Musa u zzat i wudem n Aliɛazar, akehhan, u zzat i wudem n řḥukkam u zzat i wudem n marra tamesmunt ɣar wadaf n Uqiḍun n Umsagar, nnant: 3 “Babatneɣ immut di řexřa u war t tuɣi jar ubarru n yinni imunen ḍidd i SIDI, deg ubarru n Quraḥ war din t tuɣi netta, minzi immut di ddnub nnes u war ɣares tuɣi iḥenjiren. ◼27:3 jar - s Tɛibranit ‘di řwest n’. ◘27:3 Řxř. 14:35; 16:1; 26:64 4 Mayemmi ɣa ikkes isem n babatneɣ zi jar řaǧ nnes, ma minzi war ɣares tuɣi bu uḥenjir? Ewc aneɣ agřa di řwesṭ n aytmas n babatneɣ.”
5 Musa yiwi ddeɛwa nsent zzat i wudem n SIDI. 6 Issiweř SIDI ak-d Musa, inna:
7 “Aqa aya am mammec t nnant yessis n Ṣalufḥad. Ittxeṣṣa ad asent tewced tasɣart n řwart di řwest n aytmas n babatsen uca ad xasent tesseɛdud řwart n babatsent. ◘27:7 Řxř. 36:2 8 Uca ad tessiwřed ak-d ayt n Israil, ad tinid: ‘Mařa ca n yijjen immut břa mmis, xenni ad tesseɛdum řwart nnes ɣar yeǧis, 9 u mařa war ɣares yeǧis, ad tewcem řwart nnes i yaytmas. 10 Mařa war ɣares aytmas ɛawed, ad tewcem řwart nnes i yaytmas n babas. 11 Mařa babas war ɣares aytmas ɛawed, ad tewcem řwart nnes i raǧ nnes, i wenni i d as dd-yudsen zi řaǧ nnes, ḥima ad tt iwart netta.’ Man aya ad tiři d ict n tewṣeyyet n uzerf i řebda i ayt n Israil, am mammec t yumur SIDI i Musa.”
Ařeqqem n Yacuwa
12 Xenni inna SIDI i Musa: “Geɛɛed-dd adrar-a Abarim uca xzar tammurt nni wciɣ i ayt n Israil. ◘27:12 Aɛwd. 32:48, 49 13 Xmi tt ɣa tẓared, ad tᵉmmarnid ɣar řgens nnec, uřa d cek, am mammec uřa d umac Harun immarni ɣar řgens nnes, ◘27:13 Řxř. 20:24 14 minzi kenniw tɣewwɣem zzat i tiṭṭawin nsen ḍidd i řumur inu maḥend ad ayi tessqeddsem di řexřa n Ṣin, řami din tuɣa amcubbec di tmesmunt. Aqa d ina d aman n Mariba, ɣar Qadac di řexřa n Ṣin.” ◘27:14 Řxř. 20:12 15 Issiweř Musa ak-d SIDI, inna:
16 “Ad igg SIDI, AREBBI n buḥbeřat n marra ddat, aḥeṭṭu x tmesmunt deg ufus n ijj n weryaz, ◘27:16 Řxř. 16:22; Ɛbr. 12:9 17 ḥima netta ad iffeɣ zzat i wudem nsen uca ad yadef zzat i wudem nsen uca ad ten indeh ɣar barra, ad ten issidef ɣar daxeř, maḥend tamesmunt n SIDI war tᵉttiři am wuǧi břa ameksaw.” ◼27:17 ameksaw - niɣ ‘aniči’. ◘27:17 1 Ij. 22:17; Mt. 9:36; Mk. 6:34
18 Xenni inna SIDI i Musa: “Ksi Yacuwa, mmis n Nun, ijj n weryaz i di iǧa Arruḥ, uca sars xas afus nnec ◘27:18 Aɛwd. 3:21; 34:9 19 uca ad t tegged zzat i wudem n ukehhan Aliɛazar u zzat i marra tamesmunt, ad as tewced řumur zzat i tiṭṭawin nsen. 20 Ewc as ca zeg uweqqar nnec ḥima ad as tseř marra tamesmunt n ayt n Israil. 21 Netta ad ibedd zzat i ukehhan Aliɛazar, wenni i ɣa icawar zzat i wudem n SIDI ɛlaḥsab řeḥkam n Urim. X řumur nnes ad dd-ffɣen ɣar barra u x řumur nnes ad adfen ɣar daxeř, netta d marra ayt n Israil uřa d marra tamesmunt.” ◘27:21 Uf. 28:30; Lawi 8:8
22 Uca Musa igga am mammec d as yumur SIDI. Yiwi Yacuwa uca issbedd i-t zzat i ukehhan Aliɛazar u zzat i wudem n marra tamesmunt. 23 Issars xas ifassen nnes uca isseɛdu as řumur am mammec d as inna SIDI s tsexxart n Musa.

- Di Řexřa
- <
- 27
- >

◘27:1 27:1 Řxř. 26:33; 36:2; Yac. 17:3

◼27:3 27:3 jar - s Tɛibranit ‘di řwest n’.

◘27:3 27:3 Řxř. 14:35; 16:1; 26:64

◘27:7 27:7 Řxř. 36:2

◘27:12 27:12 Aɛwd. 32:48, 49

◘27:13 27:13 Řxř. 20:24

◘27:14 27:14 Řxř. 20:12

◘27:16 27:16 Řxř. 16:22; Ɛbr. 12:9

◼27:17 27:17 ameksaw - niɣ ‘aniči’.

◘27:17 27:17 1 Ij. 22:17; Mt. 9:36; Mk. 6:34

◘27:18 27:18 Aɛwd. 3:21; 34:9

◘27:21 27:21 Uf. 28:30; Lawi 8:8

© 2020 www.tarifit.info