- Ayub
- <
- 37
- >

37
Akemmeř n řhard wiss arebɛa n Ilihu: řemɣaret n Arebbi di ṭṭabiɛa
1 Wah, s uya ittarjij wuř inu,
ineṭṭu zeg wemcan nnes.
2 Sřem mliḥ i zzhir n tmijja nnes,
i wejdab n wajjaj i dd-ittekken
zeg uqemmum nnes. ◘37:2 Izhd. 29:3
3 Issekk i-t sadu marra ajenna,
uca issekk tafawt nnes
ař ineggura n temmurt.
4 Awarni as izehhar s tmijja ijehden,
ihemhem s tmijja n lɛaḍama nnes
u war imenneɛ assamen,
mařa tᵉttwaseř tmijja nnes.
5 Arebbi iddardiḥ s tmijja nnes
s tebridt n řeɛjeb,
ittegg řeḥwayej timeqqranin,
neccin war asent nfehhem. ◘37:5 Ayub 5:9; 9:10; 36:26
6 Maɣar iqqar i wedfeř:
‘Wḍa ɣar temmurt!’,
uca xenni ad dd-yas wenẓar,
anẓar iccaten s iɣezran nnes ijehden. ◘37:6 Izhd. 147:16
7 Netta ittcemmeɛ afus n mkuř bnadem,
ḥima marra iwdan ad ssnen,
aqa d řexdayem nnes.
8 Řewḥuc ttnuffaren di řemrageḥ
u ttɣiman deg ifran nsen.
9 Tettas-dd tḥaryaḍt z
eg wexxam nnes n daxeř
u ak-d usemmiḍ n ccamal
tᵉttas-dd uřa d tesmeḍ.
10 S usuḍi n nnefs nnes
ittawi-dd Arebbi ajris,
jemden waṭṭas n waman. ◘37:10 Ayub 38:29, 30; Izhd. 147:17, 18
11 Wah, ittɛemmar iseynuten s tuffet,
ittbezzeɛ aseynu n tfawt nnes.
12 Wanita ittraḥ ittas-dd,
mammec t ineddeh Netta,
ḥima ad ggen marra
min i d asen yumur
x wudem n temmurt, x temmurt.
13 Ad taf ad t tẓared am yijj n weɛmud,
niɣ am i řefḍeř n temmurt,
niɣ am wescan n tmexsa icuwwaren. ◘37:13 Uf. 9:18, 23; 1 Ṣm. 12:18, 19; Ɛiz. 10:9; Ayub 36:31
14 Ewc amezzuɣ i man aya, a Ayub,
bedd, sqar, u ḥḍa x řeɛjayeb n Arebbi.
15 Ma tessned
mammec i xasen iḍebbar Arebbi,
mammec issruɣa tfawt n useynu nnes?
16 Ma tessned
mammec tteḥraran iseynuten,
ma tessned řeɛjayeb
n wenni ɣar teǧa tussna tmun.
17 Cek, wenni umi iḥemma warruḍ,
mařa Netta issarsa tammurt
s arriḥ n ljanub,
18 ma tbezzɛed akides řqubbet n ujenna,
tenni din ibedden
am yict n tisit ifesyen? ◘37:18 Amz. 1:6
19 Sargeb aneɣ cek min i d as ɣa nini,
maɣar neccin war nzemmar
ad nfessar walu mliḥ zzates
zi ssibbet n taǧest.
20 Ma ad as hajan, aqa ssiwřeɣ ammu?
Mařa ca n yijjen ad tt yini,
ad ittwaṣarḍ nican. ◼37:20 ad ittwaṣard nican - ixs ad yini s lɣaḍab n SIDI.
21 Řexxu war ittwiři bnadem tafawt,
tenni yareqqen deg iseynuten,
maca mařa iɛdu usuḍi n usemmiḍ,
aqa ifarreḍ i-ten.
22 Zi ccamal ittas-dd wureɣ,
tissiqt issaggʷaden tarsa x Arebbi.
23 Amzemmar x kuřci,
wenni war nzemmar ad t naf,
wenni d ameqqran di jjehd,
Netta war ittdeǧi řḥeqq
d tsegda ifeyyḍen. ◘37:23 Ayub 9:4; 12:13, 16; 36:5; Izhd. 99:4
24 S uya tteggʷeden zzayes iwdan,
Netta war ixezzar
ɣar yinni iḥessben ixef nsen d imiɣisen.

- Ayub
- <
- 37
- >

◘37:2 37:2 Izhd. 29:3

◘37:5 37:5 Ayub 5:9; 9:10; 36:26

◘37:6 37:6 Izhd. 147:16

◘37:10 37:10 Ayub 38:29, 30; Izhd. 147:17, 18

◘37:13 37:13 Uf. 9:18, 23; 1 Ṣm. 12:18, 19; Ɛiz. 10:9; Ayub 36:31

◘37:18 37:18 Amz. 1:6

◼37:20 37:20 ad ittwaṣard nican - ixs ad yini s lɣaḍab n SIDI.

◘37:23 37:23 Ayub 9:4; 12:13, 16; 36:5; Izhd. 99:4

© 2020 www.tarifit.info