- Awařen Iweznen
- <
- 28
- >

28
1 Iɛeffanen ttrakkwařen
waxxa war dinni
wi i-ten iḍaffaren,
maca imseggaden daysen taryast
am n ijj n wayrad. ◘28:1 Lawi 26:36; Aɛwd. 28:28; Ica. 57:21
2 Zi ssibbet n uɛeddi n temmurt
aqa din aṭṭas n řḥukkam nnes,
maca s ijj n bnadem s řeɛqeř d tussna,
ad teqqim ṣṣulṭa tbedd
i yijj n řweqt d azirar.
3 Aryaz amezřuḍ nni ittzeyyaren x imarxa,
am wenẓar ittawyen marra,
ař war ittɣimi ɛad weɣrum.
4 Inni ittejjan Ccariɛa
ssemɣaran aɛeffan,
maca inni iḥeṭṭan Ccariɛa
ttmenɣan akidsen.
5 Iryazen iɛeffanen war fehhmen řḥeqq,
maca inni yarezzun SIDI,
fehhmen i kuřci.
6 Iḥřa umezřuḍ nni igguren iṣfa,
x wenni igguren ifarɣ di tnayen n ibriden,
waxxa netta ɣares agřa. ◘28:6 Awřn. 19:1
7 Wenni iḥeṭṭan Ccariɛa,
d ijj n mmis ifehhem,
maca wenni d ameddukkeř n imelhaf,
yarra babas ad iseḍḥa. ◘28:7 Awřn. 29:3
8 Wenni issemɣaran agřa nnes
s arriba d warbeḥ,
issmuna aya i wenni ittḥinnan
x imezřaḍ. ◘28:8 Lawi 25:35-37
9 Wenni issḥeyyaden amezzuɣ nnes
zeg useǧi n Ccariɛa,
ɛad taẓaǧit nnes d nnɛi.
10 Wenni ittarran inni igguren nican
ad weddaren x ijj n webrid aɛeffan,
netta simant nnes
ad iwḍa di tesraft nnes,
maca inni i di teǧa řekmaret
ad warten min iṣebḥen. ◘28:10 Awřn. 26:27
11 Bu-wagřa ittegg ixef nnes d amiɣis
di tiṭṭawin nnes,
maca ijj n umezřuḍ
nni di teǧa řefhamet,
yargeb xas.
12 Mařa ad sřiwřiwen imseggaden
s řefraḥet,
aqa din aɛuǧi ameqqran,
maca mařa kkaren-dd iɛeffanen,
ad issnuffar bnadem ixef nnes. ◘28:12 Awřn. 11:10, 11
13 Wenni iddařen ixeṭṭan nnes,
war ittefřiḥ,
maca wenni zzaysen ineɛɛmen
u ittḥeyyad xasen, ad yaf arreḥmet. ◘28:13 Izhd. 32:3, 5; 1 Yḥ. 1:9, 10
14 Sseɛd n bnadem
nni ittweqqaren břa abeddi,
maca wenni isseqsaḥen uř nnes,
ad iwḍa di řɣar.
15 Am ijj n weyrad ittarrujduden,
am ijj n ddub ittřaẓan
ittazzřen zi ssa ɣar diha,
ammu i iǧa ijj n řḥakem aɛeffan
x ijj n řgens amezřuḍ.
16 Řḥakem nni břa řefhamet,
aqa-t d řḥakem x waṭṭas n werbaḥ
s ubeɛɛej,
maca wenni icarrhen arbeḥ,
ad izzuggart ussan nnes.
17 Ijj n bnadem ittwaḥṣaren
umi issizzeř idammen n ca n yijjen,
ad yarweř ɣar weḥfur n wenḍeř
n yixef nnes.
War ttejji ḥed ad t issbedd!
18 Wenni igguren abrid nnes di řeṣfayet,
ad injem,
maca wenni igguren
ifarɣ di tnayen n ibriden,
war ittɛeṭṭar ad iwḍa.
19 Wenni icarrzen tammurt nnes,
ad ijjawen s weɣrum,
maca wenni iḍeffaren aryaz ixwan,
ad ijjawen zzeřḍ.
20 Aryaz i di iǧa řaman aṭṭas
ad iksi aṭṭas n lbarakat,
maca wenni ittqeǧiqen ḥima ad igg agřa,
war ittwiḥsib d amezdag. ◘28:20 Awřn. 13:11; 20:21; 23:4
21 Asfarz n wudmawen war icni ca,
maɣar i yijj n uřeqquz n weɣrum
izemmar ca n weryaz ad ixḍa. ◘28:21 Awřn. 18:5; 24:23
22 Aryaz s tiṭṭ taɛeffant
ittqeǧiq ɣar wagřa,
maca netta war issin
aqa řexses ad ɣares dd-yas.
23 Wenni ittɛaqaben ijj n bnadem,
aqa ɣar uneggar ad yaf arḍa ktar
x wenni isscanan taẓyuḍi s yiřes nnes.
24 Wenni ittkeccaḍen babas niɣ yemmas
uca iqqar: “War iǧi d ddenb!”,
aqa-t d acric n ijj n bu-řaxart.
25 Wenni di iǧa nnfaxet,
issekkara-dd amcubbec,
maca wenni ittcařan x SIDI,
ad idweř labas xas. ◘28:25 Awřn. 13:10; 15:18; 29:22
26 Wenni ittcařan x wuř nnes,
aqa d abuhaři,
maca wenni igguren
abrid nnes di tiɣit,
ad injem.
27 Wenni itticen i imezřaḍ,
war dayes ittiři bu řeɣben,
maca wenni itteqqnen tiṭṭawin nnes,
ad ittwanɛeř aṭṭas. ◘28:27 Aɛwd. 15:7, 8, 10; Awřn. 19:17; 22:9
28 Mařa kkaren-dd iɛeffanen,
xenni ittnuffar bnadem,
maca mařa ttwahellken nitni,
ad mmarenyen imseggaden.◘28:28 Awřn. 28:12

- Awařen Iweznen
- <
- 28
- >

◘28:1 28:1 Lawi 26:36; Aɛwd. 28:28; Ica. 57:21

◘28:6 28:6 Awřn. 19:1

◘28:7 28:7 Awřn. 29:3

◘28:8 28:8 Lawi 25:35-37

◘28:10 28:10 Awřn. 26:27

◘28:12 28:12 Awřn. 11:10, 11

◘28:13 28:13 Izhd. 32:3, 5; 1 Yḥ. 1:9, 10

◘28:20 28:20 Awřn. 13:11; 20:21; 23:4

◘28:21 28:21 Awřn. 18:5; 24:23

◘28:25 28:25 Awřn. 13:10; 15:18; 29:22

◘28:27 28:27 Aɛwd. 15:7, 8, 10; Awřn. 19:17; 22:9

◘28:28 28:28 Awřn. 28:12

© 2020 www.tarifit.info