- Amezwaru
- <
- 11
- >

11
Ṣṣumɛet n Babil
1 Tuɣa marra tammurt s yiřes d ijjen u s řhard d ijjen. 2 Imsar řami fesyen iqiḍan nsen uca ffɣen-dd zi ccarq, ufin ijj n řewḍa di temmurt n Cinɛar, uca qqimen zeddɣen dinni. ◘11:2 Amz. 10:10. 3 Nitni nnan, kuř ijj i wenneɣni: “Araḥem-dd, ad negg iẓra zi třaxt, ad ten nesseḥma!” Ammu i d asen tedweř třaxt d aẓru u acarmuḍ idweř ɣarsen d tarrist. 4 Xas uca nnan: “Zid, ad nebna ict n tendint d ict n ṣṣumɛet, taqiccat nnes ad dd-taweḍ ɣar ujenna, u jjem aneɣ ad negg ijj n yisem i neccin, ḥima war nᵉttemsebḍi ca x wudem n marra tammurt.” ◘11:4 Aɛwd. 1:28
5 Xenni ihwa-dd SIDI, ḥima ad iẓar tandint d ṣṣumɛet nni bnan tarwa n bnadem. 6 Inna SIDI: “Xzar, aqa aten d řgens d ijjen u marra ina ɣarsen ijj n yiřes. Wa d beddu n min ɣa ggen. Řexxu war din min ten i ɣa issbedden x webrid nsen nni nwan ad ggen. 7 Araḥem-dd, ad nehwa uca ad nessxarweḍ iřes nsen, ḥima kuř ijjen war ifehhem ɛad iřes n wenni t yudsen.” 8 Ammu i ten izzuzar SIDI ssenni x wudem n marra tammurt uca ssbedden řebni n tendint. ◘11:8 Aɛwd. 32:8; Řex. 17:26. 9 X uya i d as řaɣan i tendint nni s yisem n ‘Babil’, minzi din issxarweḍ SIDI iřes n marra tammurt u ssenni i ten izzuzar SIDI x wudem n marra tammurt.
Ina d imezruyen n yinni dd-ittwaxeřqen zi Cam. ◼11:9 Babil - isem-a wanita ixs ad yini ‘axarweḍ’ niɣ ‘Arebbi issxarwaḍ’.
Tarwa n Cam
10 Umi tuɣa ɣar Cam mya n iseggʷusa, ijja-dd Arfakcad, tnayen n iseggʷusa awarni i sseḥřet. ◼11:10 afessar - deg wedlis Amezwaru 5:32 neqqar aqa Cam ittwaxeřqed-dd awarni řami tuɣa Nuḥ ɣares 500 n iseggʷusa. Deg useggʷas wiss setta mya n tudart n Nuḥ tebda sseḥret (Amz. 7:11). Tuɣa tusa-dd sseḥřet ijj n useggʷas x temmurt. Ak-d ineɣmisen i nufa deg wawařen n aya-ya nessen aqa Nuḥ tuɣa ɣares 502 n iseggʷusa řami dd-ittwaxeřq Cam. Cam - isem-a wanita ixs ad yini ‘isem’. ◘11:10 [1 Im. 1:1-27] — Amz. 10:22-31; 1 Im. 1:17. 11 Awarni řami dd-ijja Arfakcad, iddar Cam ɛad xemsa-mya n iseggʷusa, uca ijja-dd iḥenjiren d tḥenjirin. ◼11:11 afessar - aqa Cam idweř ɣares 600 n iseggʷusa. S uyenni tuɣa ɛad iddar řami tuɣa Ibrahim ɣares 50 n iseggʷusa.
12 Iddar Arfakcad xemsa u-třatin n iseggʷusa, xenni ijja-dd Calaḥ. ◼11:12 Calaḥ - isem wanita ixs ad yini ‘řesnaḥ’ niɣ ‘arraw’. 13 Awarni řami dd-ijja Arfakcad Calaḥ, iddar ɛad arebɛa-mya u-třata n iseggʷusa, uca ijja-dd iḥenjiren d tḥenjirin.
14 Iddar Calaḥ třatin n iseggʷusa, xenni ijja-dd Ɛabir. ◼11:14 Ɛabir - isem wanita ixs ad yini ‘tammurt n ujemmaḍ’. 15 Awarni řami dd-ijja Calaḥ Ɛabir, iddar ɛad arebɛa-mya u-třata n iseggʷusa, uca ijja-dd iḥenjiren d tḥenjirin.
16 Iddar Ɛabir arebɛa u-třatin n iseggʷusa, xenni ijja-dd Falaj. ◼11:16 Falaj - isem wanita ixs ad yini ‘abeṭṭu’ niɣ ‘afeǧeq’. 17 Awarni řami dd-ijja Falaj, iddar Ɛabir ɛad arebɛa-mya u-třatin n iseggʷusa, uca ijja-dd iḥenjiren d tḥenjirin.
18 Iddar Falaj třatin n iseggʷusa, xenni ijja-dd Raɛuw. ◼11:18 Raɛuw - isem wanita ixs ad yini ‘ameddukkeř’. ◘11:18 1 Im. 1:25 19 Awarni řami dd-ijja Raɛuw, iddar Falaj ɛad mitayen u-tesɛa n iseggʷusa, uca ijja-dd iḥenjiren d tḥenjirin.
20 Iddar Raɛuw tnayen u-třatin n iseggʷusa, xenni ijja-dd Saruj.◼11:20 Saruj - isem wanita ixs ad yini ‘taseṭṭa’ niɣ ‘řfarɛ’. 21 Awarni řami dd-ijja Saruj, iddar Raɛuw ɛad mitayen u-sebɛa n iseggʷusa, uca ijja-dd iḥenjiren d tḥenjirin.
22 Iddar Saruj třatin n iseggʷusa, xenni ijja-dd Naḥur.◼11:22 Naḥur - isem wanita ixs ad yini ‘aneffeḥ yuǧɣen’. 23 Awarni řami dd-ijja Naḥur, iddar Saruj ɛad mitayen n iseggʷusa, uca ijja-dd iḥenjiren d tḥenjirin.
24 Iddar Naḥur tesɛa u-ɛicrin n iseggʷusa, xenni ijja-dd Taraḥ.◼11:24 Taraḥ - isem wanita ixs ad yini ‘amcan n wareyyeḥ’. 25 Awarni řami dd-ijja Naḥur Taraḥ, iddar ɛad mya u-tesɛaṭac n iseggʷusa, uca ijja-dd iḥenjiren d tḥenjirin.
26 Iddar Taraḥ sebɛin n iseggʷusa, xenni ijja-dd Abram, Naḥur d Haran.
Ina d imezruyen n yinni dd-ittwaxeřqen zi Taraḥ. ◼11:26 Abram - isem-a wanita ixs ad yini ‘tababat iɛuǧen’ niɣ ‘babas n Aram’.
27 Taraḥ ijja-dd Abram, Naḥur d Haran, u Haran ijja-dd Luṭ. ◘11:27 Yac. 24:2; 1 Im. 1:26. 28 Immut Haran zzat i babas Taraḥ di temmurt mani dd-ixřeq netta, di Ur n Ikaldaniyyen. 29 Uca ksin Abram d Naḥur i yixef nsen timɣarin. Isem n temɣart n Abram tuɣa-t d Saray u isem n temɣart n Naḥur d Milka, yeǧis n Haran, babas n Milka d Yiska. ◘11:29 Amz. 22:12; 22:20. 30 Saray tuɣa-tt war dd-tᵉttiruw, tuɣa war ɣares bu uḥenjir. ◘11:30 Amz. 16:1, 2; 18:11, 12. 31 Uca iksi Taraḥ Abram, mmis, d Luṭ mmis n Haran, mmis n mmis, d Saray, tasřit nnes, tamɣart n mmis Abram, uca nitni ffɣen jmiɛ zi Ur n Ikaldaniyyen, ḥima ad raḥen ɣar temmurt n Kenɛan. Iwḍen ɣar Ḥaran uca zeddɣen dinni. ◼11:31 Ikaldaniyyen - Ikaldaniyyen tuɣa zeddɣen di jjwayeh n Ur, ict n tendint di tgeldit n Misuputamiya. Deg wussan-a nessen belli jjwayeh n Misuputamiya aqa-tent d ccamal n Lɛiraq. Ař i řexxu aṭṭas n iwdan di ccamal n Lɛiraq ssawařen s tutlayt n Tkaldanit. ◘11:31 Yac. 24:2; Naḥ. 9:7; Řex. 7:4. 32 Umi tegga Taraḥ mitayen u-xemsa n iseggʷusa, immut Taraḥ di Ḥaran.

- Amezwaru
- <
- 11
- >

◘11:2 11:2 Amz. 10:10.

◘11:4 11:4 Aɛwd. 1:28

◘11:8 11:8 Aɛwd. 32:8; Řex. 17:26.

◼11:9 11:9 Babil - isem-a wanita ixs ad yini ‘axarweḍ’ niɣ ‘Arebbi issxarwaḍ’.

◼11:10 11:10 afessar - deg wedlis Amezwaru 5:32 neqqar aqa Cam ittwaxeřqed-dd awarni řami tuɣa Nuḥ ɣares 500 n iseggʷusa. Deg useggʷas wiss setta mya n tudart n Nuḥ tebda sseḥret (Amz. 7:11). Tuɣa tusa-dd sseḥřet ijj n useggʷas x temmurt. Ak-d ineɣmisen i nufa deg wawařen n aya-ya nessen aqa Nuḥ tuɣa ɣares 502 n iseggʷusa řami dd-ittwaxeřq Cam. Cam - isem-a wanita ixs ad yini ‘isem’.

◘11:10 11:10 [1 Im. 1:1-27] — Amz. 10:22-31; 1 Im. 1:17.

◼11:11 11:11 afessar - aqa Cam idweř ɣares 600 n iseggʷusa. S uyenni tuɣa ɛad iddar řami tuɣa Ibrahim ɣares 50 n iseggʷusa.

◼11:12 11:12 Calaḥ - isem wanita ixs ad yini ‘řesnaḥ’ niɣ ‘arraw’.

◼11:14 11:14 Ɛabir - isem wanita ixs ad yini ‘tammurt n ujemmaḍ’.

◼11:16 11:16 Falaj - isem wanita ixs ad yini ‘abeṭṭu’ niɣ ‘afeǧeq’.

◼11:18 11:18 Raɛuw - isem wanita ixs ad yini ‘ameddukkeř’.

◘11:18 11:18 1 Im. 1:25

◼11:20 11:20 Saruj - isem wanita ixs ad yini ‘taseṭṭa’ niɣ ‘řfarɛ’.

◼11:22 11:22 Naḥur - isem wanita ixs ad yini ‘aneffeḥ yuǧɣen’.

◼11:24 11:24 Taraḥ - isem wanita ixs ad yini ‘amcan n wareyyeḥ’.

◼11:26 11:26 Abram - isem-a wanita ixs ad yini ‘tababat iɛuǧen’ niɣ ‘babas n Aram’.

◘11:27 11:27 Yac. 24:2; 1 Im. 1:26.

◘11:29 11:29 Amz. 22:12; 22:20.

◘11:30 11:30 Amz. 16:1, 2; 18:11, 12.

◼11:31 11:31 Ikaldaniyyen - Ikaldaniyyen tuɣa zeddɣen di jjwayeh n Ur, ict n tendint di tgeldit n Misuputamiya. Deg wussan-a nessen belli jjwayeh n Misuputamiya aqa-tent d ccamal n Lɛiraq. Ař i řexxu aṭṭas n iwdan di ccamal n Lɛiraq ssawařen s tutlayt n Tkaldanit.

◘11:31 11:31 Yac. 24:2; Naḥ. 9:7; Řex. 7:4.

© 2020 www.tarifit.info