- Irumaniyyen
- <
- 11
- >

11
Min iqqimen n Israil d řefruɛ iřeqqmen
1 Maca necc ad iniɣ: Ma yugi AREBBI xenni řgens nnes? Ɛemmarṣ! Aqa necc simant inu ɛawed d ijj n weryaz zi Israil, zi zzariɛet n Ibrahim, zi teqbič n Binyamin. ◘11:1 Irm. 31:37; 2 Kur. 11:22; Fil. 3:5. 2 AREBBI war ineṭṭar ca řgens nnes i tuɣa issen zeg umezwaru. Niɣ war tessinem ca min iqqar Wedlis Iqeddsen x Iliya, am mammec tuɣa iksi tanfuč x Israil ɣar AREBBI, inna:
3 “A Sidi, nɣin inabiyyen nnec,
areddǧen iɛalṭaren nnec.
Qqimeɣ necc waha,
uca nitni arezzun řeɛmar inu.” ◘11:3 1 Ij. 19:10, 14.
4 Ittwanna as s ijj n řewḥiy:
“Aqa jjiɣ i yixef inu sebɛa-ařaf n yeryazen,
inni war ḍrin ca ɣar iḍaren zzat i Baɛal,
war ɛebden i Baɛal.” ◘11:4 1 Ij. 19:18.
5 Ammu di řweqt n yiḍa ɛawed, aqa iqqim yijj n řbaqi am t ixḍar Netta x řeḥsab n arḍa. ◘11:5 Rum. 9:27. 6 Mařa teǧa s arḍa, aqa war tᵉttiři ɛad s řexdayem, niɣ xenni arḍa war iǧi ɛad d arḍa. Maca mařa s řexdayem, war teǧi ɛad d arḍa. Mařa lla, aqa řxedmet war teǧi ɛad d řxedmet. ◘11:6 Aɛwd. 9:4.
7 Min ɣa nini xenni? Min tuɣa tarezzu Israil war t tᵉṭṭif, maca inni ittwafarzen ṭṭfen t uca inneɣni dewřen d idarɣařen deg wuřawen nsen, ◘11:7 Rum. 9:31. 8 am mammec tura:
“Aqa AREBBI iwca asen arruḥ iḍbaren
d tiṭṭawin i war ittwiřin,
d imezzuɣen i war ittesřin,
ař ass n yiḍa.” ◘11:8 Aɛwd. 29:2; Ica. 6:9-10; 29:10; Ḥiz. 12:2; Mt. 13:14; Mk. 4:12; Lk. 8:10; Yḥ. 12:40; Řex. 28:26.
9 Dawud inna ɛawed:
“Ad tedweř tazewḍa n tiɣarṣin nsen
d řfex i nitni,
uca ad tedweř řmunet nsen d tɛenkrift. ◘11:9 Izhd. 69:23.
10 Ejj ad darɣřent tiṭṭawin nsen
ḥima war ttwiřin nitni,
uca ejj ad qewsen iɛurar nsen i řebda.” ◘11:10 Izhd. 69:23-24.
11 Maca necc ad iniɣ xenni: Ma nderfen, maɣar ittxeṣṣa ad wḍan? Ɛemmarṣ! Maca s uweṭṭu nsen tiweḍ-dd Tudart i řegnus, ḥima ad dewřen ttasmen. 12 Mařa idweř unedref nsen d agřa d ameqqran i ddunect uca řḥukm xasen d agřa i řegnus, mecḥař qaɛ i ɣa yiweḍ uɛemmar nsen d afeyyeḍ. 13 Aqa ssawařeɣ akidwem, a řegnus, necc d wenni d rrasul i řegnus, aqa ttssemɣareɣ di řxedmet n tsexxart inu: ◼11:13 rrasul - niɣ ‘amazan’. ◘11:13 Řex. 9:15; 13:2; 22:21; Gal. 1:16; 2:8; Afa. 3:8; 1 Tim. 2:7; 2 Tim. 1:11. 14 Ad taɣ ad zemmareɣ ad ssekkareɣ tusmi deg ayt n řgens inu uca ad ssnejmeɣ ca zzaysen. 15 Iwa, mařa amenḍar nsen aqa-t d aṣřaḥ i ddunect, mammec ɣa yiři wedwař nsen mɣir d Tudart zi taddart n imettinen! 16 Mařa tuɣa tamezwarut n ṣṣabet tqeddes, amenni uřa d řɛejnet n arecti tqeddes! Mařa tuɣa aẓwar iqeddes, amenni uřa d řefruɛ. ◘11:16 Řxř. 15:20 17 Uca mařa ttwaqessen ca n řefruɛ u xenni cek, am yijj n uzemmur n řexřa, tᵉttwařeqqmed deg wemcan nsen, tdewřed tnefɛed zeg iẓewran d zzect n tzitunt, 18 war tuff ca x řefruɛ. Mařa tuffed, ssen, aqa cek war teksid ca aẓwar, maca aẓwar iksi cek.
19 Ad taɣ ad tinid: “Aqa ttwaqessen řefruɛ, ḥima necc ad ttwařeqqmeɣ.” 20 Iwa, nitni ttwaqessen zi ssibbet n břa l’iman nsen, uca cek s l’iman tᵉttwařeqqmed uca teksid amcan nsen. War tuff ca, maca ggʷed. 21 Minzi mařa tuɣa AREBBI war ittceṭṭar ca x řefruɛ n ṭṭbiɛet, war xak ittceṭṭar ca ɛawed. 22 Aqa da d řeḍrafet n AREBBI d řewɛaret nnes: řewɛaret x yinni iwḍan, maca řeḍrafet xak mařa tᵉṭṭfed di řeḍrafet nnes, niɣ uřa d cek ad tᵉttwaqessed. 23 Uřa d nitni ad ttwařeqqmen, mařa war qqimen di tikkest n l’iman nsen, minzi ɣar AREBBI tizemmar, ḥima ad ten iřeqqem ɛawed. ◘11:23 2 Kur. 3:16. 24 Minzi mařa cek, wenni iǧan s ṭṭbiɛet d ijj n uzemmur n řexřa, tᵉttwaqessed uca tᵉttwařeqqmed di tzitunt taṣebḥant, mecḥař ihewnen ktar ad ttwařeqqmen nitni di tzitunt nni dd-ittasen ak-d ṭṭbiɛet nsen!
25 Minzi ttexseɣ ad tessnem ssirr-a, a aytma, ḥima war ttiřim d imiɣisen ak-d yixef nwem, aqa temsar ict n usdaɣeř n wuř x Israil i drus n řweqt ař dd ɣa yadef uɛemmar n řegnus, ◘11:25 Lk. 21:24. 26 uca xenni marra Israil ad tedweř ɣar Tudart am mammec tura:
“Amsenjem ad dd-iffeɣ zi Ṣihyun
uca ad issbeɛɛed řmuɛṣiyyet x Yaɛqub.” ◘11:26 Izhd. 14:7; Ica. 27:9; 59:20; Irm. 31:31, 32, 33, 34; 2 Kur. 3:16; Ɛbr. 8:8; 10:16.
27 ”Xenni ad ṭṭfen di Řɛahd
i dd-yusin Zzayi,
x minni i ɣa ɣfareɣ i ddnub nsen.” ◘11:27 Ica. 59:20, 21; Dan. 9:24
28 Zi jjihet n L’Injil nitni aqa d řɛedyan di ṭṭweɛ nwem, maca zi jjihet n řixḍaret i zi ttwaxḍaren nitni, aqa nitni d imɛizzen x ssibbet n řejdud. 29 Minzi AREBBI war ittbeddař tawhibt nnes n arḍa uřa d třaɣit nnes. 30 Minzi am mammec tuɣa kenniw zic war tᵉṭṭiɛem ca AREBBI, maca řexxu aqa teksim arreḥmet s řmuɛṣiyyet nsen, 31 ammu nitni ɛawed war ṭṭiɛen ca řexxu i arreḥmet tenni xawem dd-yusin, ḥima ad xasen dd-tas arreḥmet. 32 Minzi AREBBI iḥebbes i-ten marra sadu řmuɛṣiyyet, ḥima ad ten yarḥem marra. ◘11:32 Gal. 3:22.
33 A, raǧaɣ n wagřa d tiɣit d tussna n AREBBI, mammec ɣa yegg bnadem ad iqeǧeb řeḥkamat nnes, mammec ɣa yegg ad yaf ibriden nnes.
34 “Minzi wi ɣa issnen nneyyet n SIDI?”
niɣ:
“Wi d as iǧan d amcawar?” ◘11:34 Ica. 40:13; 1 Kur. 2:16.
35 niɣ:
“Wi d as izzaren iwca as ca,
umi d as ittxeṣṣa ad ittwaxeǧeṣ zzayes?” ◘11:35 Ayub 41:3.
36 Minzi marra zzayes i iǧa, u marra dayes, u marra aqa-t s ufus nnes. I Netta i ɣa yiři marra asemɣar d marra lbaraka i řebda qaɛ. Amin! ◘11:36 Awřn. 16:4; 1 Kur. 8:6.

- Irumaniyyen
- <
- 11
- >

◘11:1 11:1 Irm. 31:37; 2 Kur. 11:22; Fil. 3:5.

◘11:3 11:3 1 Ij. 19:10, 14.

◘11:4 11:4 1 Ij. 19:18.

◘11:5 11:5 Rum. 9:27.

◘11:6 11:6 Aɛwd. 9:4.

◘11:7 11:7 Rum. 9:31.

◘11:8 11:8 Aɛwd. 29:2; Ica. 6:9-10; 29:10; Ḥiz. 12:2; Mt. 13:14; Mk. 4:12; Lk. 8:10; Yḥ. 12:40; Řex. 28:26.

◘11:9 11:9 Izhd. 69:23.

◘11:10 11:10 Izhd. 69:23-24.

◼11:13 11:13 rrasul - niɣ ‘amazan’.

◘11:13 11:13 Řex. 9:15; 13:2; 22:21; Gal. 1:16; 2:8; Afa. 3:8; 1 Tim. 2:7; 2 Tim. 1:11.

◘11:16 11:16 Řxř. 15:20

◘11:23 11:23 2 Kur. 3:16.

◘11:25 11:25 Lk. 21:24.

◘11:26 11:26 Izhd. 14:7; Ica. 27:9; 59:20; Irm. 31:31, 32, 33, 34; 2 Kur. 3:16; Ɛbr. 8:8; 10:16.

◘11:27 11:27 Ica. 59:20, 21; Dan. 9:24

◘11:32 11:32 Gal. 3:22.

◘11:34 11:34 Ica. 40:13; 1 Kur. 2:16.

◘11:35 11:35 Ayub 41:3.

◘11:36 11:36 Awřn. 16:4; 1 Kur. 8:6.

© 2020 www.tarifit.info