- Izehhiden
- <
- 116
- >

116
1 Necc ttexseɣ,
maɣar SIDI isřa
i tmijja inu, i tutra inu,
2 maɣar Netta iwca ayi ameẓẓuɣ nnes.
Ad as řaɣiɣ marra ussan n tudart inu.
3 Iseɣwan n řmewt nnḍen ayi-dd,
tewḍa-dd xafi tiggʷuda n řaxart.
Necc ufiɣ aqa ayi ttwaḥṣareɣ u ceḍneɣ. ◘116:3 2 Ṣm. 22:5, 6
4 Řaɣiɣ x Yisem n SIDI, nniɣ:
“A SIDI, fekk řeɛmar inu!”
5 SIDI d aḥnin d amsegged,
AREBBI nneɣ dayes řeḥnunect.
6 SIDI iḥeṭṭa uřawen n iḥafiyyen.
Necc tuɣa ayi am uneɛḍab,
maca Netta issenjem ayi.
7 Hna ɛawed, a řeɛmar inu,
maɣar SIDI igga ac min iṣebḥen. ◘116:7 Izhd. 13:6
8 Maɣar Cek teḥḍid řeɛmar inu
zi řmewt,
tiṭṭawin inu zeg imeṭṭawen,
aḍar inu zeg uneqraḍ.
9 Ad uyureɣ zzat i wudem n SIDI,
di temmura n yinni iddaren.
10 Necc umneɣ, s uyenni nniɣ:
“Necc ttwaḥṣareɣ aṭṭas!” ◘116:10 2 Kur. 4:13
11 Di tiggʷudi inu nniɣ:
“Marra iwdan d ayt n bu-ixarriqen!” ◘116:11 Rum. 3:4
12 Mammec i ɣa xeǧṣeɣ SIDI
x marra řxar i d ayi igga?
13 Ad ssgeɛɛdeɣ
řkas n usenjem ameqqran,
ad řaɣiɣ x Yisem n SIDI.
14 Necc ad kemmřeɣ
lwuɛud inu i SIDI,
qibač i marra řgens nnes.
15 Aqa iɣřa di tiṭṭawin n SIDI
řmewt n imtiqqan nnes.
16 A SIDI, aqa necc d amsexxar nnec,
nnec d amsexxar nnec,
mmis n tayya nnec.
Cek tessarxud xafi iceddiyen inu.
17 Necc ad Cek dd-awyeɣ
tawhibt n uqadi,
ad řaɣiɣ x Yisem n SIDI.
18 Necc ad ssqefřeɣ lwuɛud inu i SIDI,
qibač i marra řgens nnes.
19 di řemraḥat n Taddart n SIDI,
di řwesṭ nnem, a Urcalim!
Hallilu-Yah.

- Izehhiden
- <
- 116
- >

◘116:3 116:3 2 Ṣm. 22:5, 6

◘116:7 116:7 Izhd. 13:6

◘116:10 116:10 2 Kur. 4:13

◘116:11 116:11 Rum. 3:4

© 2020 www.tarifit.info