- Ifilippiyen
- <
- 4
- >

4
Awař d useǧem aneggaru
1 S uya, a aytma iɛizzen d iɣřan, aqa kenniw d řefraḥet inu d ttaj inu, beddem xenni ammu nican di Siditneɣ, a imɛizzen inu! ◘4:1 1 Ts. 2:19.
2 Necc ttzawageɣ zeg Uwudiya d Sintici, maḥend ad imun array nsent di Siditneɣ.
3 Ttzawageɣ ɛawed zzayek, a amɛacar amtiqqi inu, maḥend ad tewced afus i tinni i ixeddmen akidi x ssibbet n tbarreḥt n L’Injil, uřa ak-d Klimins d imsexxaren inu nneɣni, inni ismawen nsen yuran deg Wedlis ittwanḍen n Tudart. ◘4:3 Uf. 32:32; Izhd. 69:29; Asa. 3:5; 20:12; 21:27.
4 Farḥem řebda di Siditneɣ, necc qqareɣ ɛawed: Farḥem! ◘4:4 1 Ts. 5:16. 5 Ad yiři uwaḍeɛ nwem ittwassen ɣar iwdan marra. Siditneɣ aqa yudes. ◘4:5 1 Kur. 10:11; Ɛbr. 10:25. 6 War kessim ca s wemnus x walu, maca ad yiři marra min tᵉttarem řebda ittwassen ɣar AREBBI s tẓaǧit d tkessit n řmeɛruf ak-d uqadi. ◘4:6 Izhd. 55:23; Mt. 6:25; 1 Tim. 6:8, 17; 1 Bṭ. 5:7. 7 Uca řehna n AREBBI i iɛdun marra řefhamet ad iḥḍa uřawen d ixarriṣen nwem di Yasuɛ Lmasiḥ. ◘4:7 Yḥ. 14:27; Rum. 5:1; Afa. 2:14.
8 Ɣar uneggar, a aytma, marra min iǧan d tidett, marra min iqquren, marra min iseggden, marra min izdigen, marra min iɛizzen, marra min ɣar iǧa řḥess aṣebḥan, u marra min ɣa isdaheǧen ccan d usemɣar, xarṣem dayes. ◘4:8 Rum. 13:13; 1 Ts. 4:3, 4, 5. 9 Min teɣrim u tqebřem, min tesřim u teẓrim zzayi, ggem t, uca AREBBI n řehna ad kiwem yiři!
10 Aqa farḥeɣ aṭṭas di Siditneɣ umi daywem iǧa wemnus maḥend ad ayi tᵉthillam, am mammec daywem t tuɣa qbeř, maca war d as tufim mammec ad teggem. ◘4:10 2 Kur. 11:9. 11 War tt nniɣ, minzi necc ḥwajeɣ ca, minzi řemdeɣ ad qenɛeɣ mammec ma dd-tusa. ◘4:11 1 Tim. 6:6. 12 Necc aqa ssneɣ umi qqaren ddeǧ, uca aqa ssneɣ umi qqaren afeyyeḍ. Mani ma u di marra aqa řemdeɣ, am di tyawant, am di řaẓ am deg ufeyyeḍ uřa di řeɣben. ◘4:12 1 Kur. 4:11; 2 Kur. 11:27. 13 Qeddeɣ qaɛ zi Lmasiḥ wenni d ayi iwcin jjehd. 14 Waxxa amenni mliḥ řami d ayi tewcim afus di řemḥayem inu. 15 Tessnem ɛawed simant nwem, a Ifilippiyyen, belli ɣar umezwaru n tbarreḥt n Řexbar Aṣebḥan, umi dd-ffɣeɣ zi Makiduniya, uřa d ict n tmesmunt war teggi akidi řeḥsab x min wcin d min ksin, mɣir tenni nwem waha. ◘4:15 2 Kur. 11:9. 16 Minzi ɛawed di Tissalunika tᵉssekkem ayi-dd min d ayi ittxeṣṣan, ijj n umur u ijj n umur nneɣni. 17 War arezzuɣ ad dayi tewcem ca, maca arezzuɣ ad twesseɛ řɣiǧet nwem. 18 Necc ṭṭfeɣ kuřci u ɣari kuřci s zzyada, aqa jjiwneɣ. Necc ksiɣ marra min d ayi dd-tᵉssekkem s ufus n Ipafruditus: ict n řefwaḥet ittfuḥen d ict n tɣarṣt yarḍan qibač i AREBBI. ◘4:18 Ɛbr. 13:16.
19 Maca AREBBI inu ad issyiwen marra min teḥdajem ɛlaḥsab agřa nnes deg uɛuǧi i iǧan n Yasuɛ Lmasiḥ. 20 Aqa i AREBBI, Babatneɣ, ad ɣares yiři uɛuǧi d ccan i řebda qaɛ. Amin.
21 Seǧmem x kuř imqeddasen di Yasuɛ Lmasiḥ s řehna.
Awmaten inni akidi, ttseǧamen xawem s řehna.
22 Aqa marra imqeddasen ttseǧamen xawem s řehna, amezwaru inni iǧan zi taddart n qayṣar.
23 Arḍa n Siditneɣ Yasuɛ Lmasiḥ ad yiři akidwem marra. Amin.

- Ifilippiyen
- <
- 4
- >

◘4:1 4:1 1 Ts. 2:19.

◘4:3 4:3 Uf. 32:32; Izhd. 69:29; Asa. 3:5; 20:12; 21:27.

◘4:4 4:4 1 Ts. 5:16.

◘4:5 4:5 1 Kur. 10:11; Ɛbr. 10:25.

◘4:6 4:6 Izhd. 55:23; Mt. 6:25; 1 Tim. 6:8, 17; 1 Bṭ. 5:7.

◘4:7 4:7 Yḥ. 14:27; Rum. 5:1; Afa. 2:14.

◘4:8 4:8 Rum. 13:13; 1 Ts. 4:3, 4, 5.

◘4:10 4:10 2 Kur. 11:9.

◘4:11 4:11 1 Tim. 6:6.

◘4:12 4:12 1 Kur. 4:11; 2 Kur. 11:27.

◘4:15 4:15 2 Kur. 11:9.

◘4:18 4:18 Ɛbr. 13:16.

© 2020 www.tarifit.info