- Awařen Iweznen
- <
- 10
- >

10
Awařen iwezznen n Suliman - tasɣart 1a
1 Awařen iweznen n Suliman
Ijj n mmis d amiɣis issfarraḥ babas,
maca ijj n ubuhaři n mmis
d wenni d amnus ameqqran n yemmas. ◘10:1 Awřn. 15:20
2 Tixubay n tuɛeffna war nneffɛent,
maca tasegda tᵉttfekka zi řmewt. ◘10:2 Awřn. 11:4
3 SIDI war ittejji řeɛmar n imseggaden
ad iḥeyyef,
maca meẓri n iɛeffanen
iɛarren i-t ɣar řaggʷaj.
4 Wi ixeddmen s ufus yarxun,
ittawi-dd zzeřḍ,
maca afus n yinni ittceṭṭaren
ittawi-dd agřa. ◘10:4 Awřn. 12:24
5 Wenni iyarrwen deg unebdu
d ijj n mmis ifehhmen,
maca wenni itteṭṭṣen di tmeyra
d ijj n mmis n řefḍiḥet.
6 Lbarakat aressant
x uzeǧif n imseggaden,
maca lɛunf issdurruy
aqemmum n iɛeffanen.
7 Řidaret i umsegged ad dd-yawi lbaraka,
maca isem n iɛeffanen ad yarṣuḍ.
8 Wenni d amiɣis deg wuř,
ad iqbeř tiweṣṣa,
maca wenni issawařen tubbuheřya
s iyencicen nnes, ad iwḍa. ◘10:8 Awřn. 10:10
9 Wenni igguren di řeṣfayet,
iggur di řaman,
maca wenni igguren ibriden ifarɣen,
ad ittwassen.
10 Wenni ittɣemmazen s tiṭṭawin,
ittegg řeḥriq,
wenni issawařen tubbuheřya
s iyencicen nnes, ad iwḍa.
11 Aqemmum n umsegged d tařa n tudart,
maca lɛunf issdurruy
aqemmum n iɛeffanen. ◘10:11 Awřn. 10:6, 13:14
12 Acrah tessekkara-dd imcubbecen,
maca tayri tessdurruy marra ixeṭṭan. ◘10:12 1 Kur. 13:7; 1 Bṭ. 4:8
13 X iyencicen n wenni ɣar iǧa řefhamet
tᵉttwaf tiɣit,
maca aɛmud
i wenni war ɣar iǧi bu řeɛqeř. ◘10:13 Awřn. 20:30
14 Imiɣisen ttxemmaren tussna,
maca aqemmum n ubuhaři
ittades ɣar uhellek.
15 I bu-wagřa min iǧan nnes
d tandint ijehden nnes,
lebla n imezřaḍ d ahellek nsen.
16 Řɣiǧet n umsegged aqa-tt i tudart,
řmunet n uɛeffan i ddenb.
17 Wenni iḥeṭṭan ttarbiyyet,
aqa-t x webrid n tudart,
maca wenni isemmḥen deg uwebbex,
ad iweddar.
18 Wi itteffaren acrahi,
ɣares iyencicen ssxarriqen,
wi ittceqqafen aqa-t d abuhaři.
19 Ɣar waṭṭas n wawařen
war iqqim uxeṭṭu ineqqeṣ,
maca wenni imennɛen iyencicen nnes,
aqa ittegg s řeɛqeř.
20 Nnuqart iqquren d iřes n umsegged,
uř n iɛeffanen war isekkwin.
21 Iyencicen n imseggaden sseccan aṭṭas,
maca ibuhařiyyen mmuten
umi war ɣarsen bu wuř imten.
22 Lbaraka n SIDI tᵉttawi-dd agřa,
arber n bnadem war dayes yarenni walu.
23 I ubuhaři tameggit n řefḍihet
am yict n řuraret,
maca i weryaz n řefhamet
adebbar s tiɣit am man aya. ◘10:23 Awřn. 14:9
24 Min zi itteggʷed uɛeffan ad t iřqef,
maca asitem n imseggaden ad yiři.
25 Mařa teɛdu-dd tḥaryaḍt,
aɛeffan war ittɣimi,
maca amsegged ad iqqim imten i řebda.
26 Am binu asemmam i teɣmas
d ddexxan i tiṭṭawin,
ammu i igga umeɛguz i yinni t issekken.
27 Tiggʷudi n SIDI tarenni
deg ussan i tudart,
maca iseggʷusa n iɛeffanen
ttwassquḍḍeḍen. ◘10:27 Awřn. 9:11
28 Tarajit n imseggaden d řefraḥet,
maca řayas n iɛeffanen ggur ad ifna. ◘10:28 Ayub 8:13, 14; 11:20; Izhd. 112:10
29 Abrid n SIDI d lburj ijehden
i wenni igguren nican,
maca d ahellek i yinni itteggen řɣecc. ◘10:29 Awřn. 13:6
30 Amsegged ɛemmarṣ ad inhezz i řebda,
maca iɛeffanen war zeddɣen di temmurt.
31 Aqemmum n umsegged
ittawi-dd tiɣit s waṭṭas,
maca ijj n yiřes iɛemmar s řexdaɛat
ad ittwaqess.
32 Iyencicen n umsegged ssnen min yarḍan,
maca aqemmum n uɛeffan
issen řexdaɛat waha.

- Awařen Iweznen
- <
- 10
- >

◘10:1 10:1 Awřn. 15:20

◘10:2 10:2 Awřn. 11:4

◘10:4 10:4 Awřn. 12:24

◘10:8 10:8 Awřn. 10:10

◘10:11 10:11 Awřn. 10:6, 13:14

◘10:12 10:12 1 Kur. 13:7; 1 Bṭ. 4:8

◘10:13 10:13 Awřn. 20:30

◘10:23 10:23 Awřn. 14:9

◘10:27 10:27 Awřn. 9:11

◘10:28 10:28 Ayub 8:13, 14; 11:20; Izhd. 112:10

◘10:29 10:29 Awřn. 13:6

© 2020 www.tarifit.info