- Izehhiden
- <
- 68
- >

68
1 I umeqqran n imeɣnajen. N Dawud. Azehhed. Izři.
2 AREBBI ad ikkar,
řɛedyan nnes ad ttwareyycen,
inni t icarrhen ad arewřen
zzat i wudem nnes. ◘68:2 Řxř. 10:35
3 Cek ad ten tessiggʷejed
am ddexxan iṭṭaw,
am ccmeɛ ifessi di tmessi,
ammu i ɣa fnan iɛeffanen
zzat i wudem n AREBBI.
4 Imseggaden ad farḥen,
ad sřiwřiwen s řefraḥet
zzat i wudem n AREBBI
u ad ɣebban řefraḥet. ◘68:4 Řxř. 10:10
5 Ɣennjem i AREBBI, zehhdem
i Yisem nnes,
ggem ijj n webrid yuɛřan
i wenni ineddhen di řewḍa.
SIDi d Isem nnes.
Negzem s řefraḥet
zzat i wudem nnes. ◘68:5 Řxř. 22:1; 26:3, 63; 31:12; 33:48, 49, 50; 35:1, 13; Aɛwd. 34:1, 8; Yac. 13:32
6 Babatsen n iyujiřen d Řqaḍi n tijjař,
ammu i yeǧa AREBBI
di Tzeddiɣt nnes iqeddsen, ◼68:6 řqaḍi - niɣ ‘amezruf’.
7 ammu i yeǧa AREBBI
wenni isszeddaɣen inni weḥḥedsen
deg ict n twacunt,
wenni issuffuɣen imeḥbas s ufřaḥ,
maca imɣewwaɣen ad zedɣen
deg ict n temmurt
ittwasscemḍen zi tfuct.
8 A AREBBI, ařami tizzared
zzat i wudem n řgens nnec,
ařami tuɣa teggured di tnezruft - Silah -
9 tenhezz temmurt uca ucruren ijenwan,
zzat i wudem n AREBBI,
uřa d adrar n Sina inhezz
zzat i wudem n AREBBI, AREBBI n Israil. ◼68:9 Sina - ɣar wedrar-a idweř Arebbi d ajeǧid n Israil (Yacurun). Xzar Aɛwd. 33:5. Deg wemcan-a tebda ɛawed tesɣunt n řɛahd n řgens ak-d Ccariɛa n Musa, ixs ad yini ak-d Ttawrat. ◘68:9 Uf. 19
10 Ak-d wenẓar ifsusen
trucced tammurt, a, AREBBI,
xmi i ɣa isřaw řwart nnec,
tewcid as Cek ɛawed jjehd.
11 Taḥimart nnec tuɣa tzeddeɣ dayes.
S tcuni nnec tesswejded tt i řmeskin,
a AREBBI! ◼68:11 Tahimart nnec - niɣ ‘tudart nnec’, aqa marra min iǧan d agra iddaren ɣar ijj n bnadem. Awař-a d ijj n uceyyar ɣar řgens n Arebbi, ɣar Israil.
12 Sidi inu iwca awař,
timɣarin nni dd-ittawyen
řexbar aṣebḥan
ttkewwnent ijj n ubarru
ameqqran n treqqasin.
13 Ijeǧiden n řɛeskarat ttrakkwařen,
aqa ttrakkwařen,
u tenni iqqimen di taddart,
tbeṭṭa takeccaḍt. ◼68:13 tenni iqqimen di taddart - ad taɣ awař-a d ijj n uceyyar ɣar Yaɛil (xzar Řqḍ. 5:24). Xzar ɛawed 2 Ṣm. 1:24.
14 Ma kenniw war tebbuzzřem
jar tnayen n taryiwin,
am wedbir jar wafriwen nnes
i ittwařeḥḥfen s nnuqart,
jar arric nnes s wureɣ aziza ittissiqen,
15 Řami Amzemmar x kuřci
issareyyec ijeǧiden di temmurt,
iccat wedfeř x Ṣalmun. ◼68:15 di temmurt - s Tɛibranit ‘dayes’. Ṣalmun - neccin war nessin ca nican mani iǧa wedrar n Ṣalmun. Aqa din inni iqqaren aqa-t d ijj wedrar di řwest n temmurt n Israil u inneɣni qqaren aqa-t d ijj n wedrar jar idurar n Bacan (ixs ad yini řegɛudi n Julan deg wussan nneɣ). Aqa balak aqa-t di Bacan.
16 Adrar n AREBBI! Adrar n Bacan!
Adrar n Bacan d ijj n wedrar
s tqiccitin aṭṭas. ◼68:16 adrar n Arebbi - aqa-t d adrar n Muriya mani iqeddem Ibrahim mmis Isḥaq d taɣarṣt i Arebbi. Deg wussan n Suliman bnan din Zzawect Tameqqrant di Urcalim uca adrar idweř itwassnen am wedrar n Ṣihyun. Bacan - idurar n Bacan n zic aqa-ten d řegɛuḍi n Julan deg wussan nneɣ, ɣar ccamal n temmurt n Israil, u jar asen adrar n Hirmun wenni ɣar iǧa ijj n řuɛra n 2800 mitru. Adrar n Ṣiḥyun ɣars mɣir 800 mitru n řuɛřa.
17 Mayemmi txezzarem
ammu s wasam,
kenniw a idurar
s marra tiqiccitin nwem,
ɣar wedrar i imeẓri i-t AREBBI
d tazeddiɣt i Yixef nnes?
Wah, nican SIDI ad din izdeɣ i řebda. ◘68:17 Izhd. 87:1, 2; 132:13
18 Ikarruten n AREBBI
aqa aten d ɛecrayat n řuřuf
d ɛecrayat n řuřuf,
uřa d ařef u ɛawed ařef.
Sidi inu aqa-t jar asen,
adrar n Sina aqa ittwařeḥḥef
s tqeddast. ◘68:18 Aɛwd. 33:2
19 Cek tuřyed ɣar sennej,
tnedhed imeḥbas di tmeḥbast,
Cek tmenɛed tarzifin zeg iwdan,
iwa ɛad zeg imɣewwɣen,
ḥima SIDi, AREBBI, ad izdeɣ dinni. ◘68:19 Afa. 4:8; Řxř. 17:21; Yac. 9:23; Ɛiz. 8:20
20 Ad ittwabarek Sidi inu.
Ass x wass yarebbu i neccin ddquřat.
Arebbi nni d asenjem nneɣ - Silah - ◼68:20 amsenjem - niɣ ‘amsellek’.
21 Arebbi nni
d ijj n Arebbi n isenjamen i neccin.
Aqa din ifekkiten zi řmewt
ɣar SIDI, Sidi inu.
22 S tidett, AREBBI, ad iřbez
azeǧif n řɛedyan nnes,
aceqquf s ucuwwaf
n wenni iqqimen ittenneḍ
s imerwusa n ddnub nnes. ◘68:22 Amz. 3:15; Řqḍ. 4:21
23 Sidi inu inna:
“Necc ad kenniw dd-arreɣ zi Bacan,
ad kenniw dd-arreɣ
zi řaǧaɣ n řebḥar, ◘68:23 Uf. 14:29; Řxř. 21:33
24 ḥima ad tḥarrced s uḍar nnec
deg idammen,
uca uřa d iřes n yiṭan nnec
ad iṭṭef tasɣart nnes zi řɛedyan.”
25 Nitni ẓrin ibriden nnec
mammec ten tuyured, a AREBBI,
ibriden n Arebbi inu, Ajeǧid inu,
řeḥḥfen di tqeddast.
26 Imeɣnajen tuɣa gguren ɣar zzat,
inni iccaten x ifiřan awarni asen,
tiɛzariyyin, tinni ittiraren
x ibendiřen nsent di řwesṭ.
27 Barkem AREBBI di tmesmunin, a SIDI,
zi řɛunṣar n Israil.
28 Aqa din Binyamin ameẓyan,
wenni xasen ittṣeǧaḍen,
xenni řḥukkam n Yahuda
ak-d ubarru n iɛciren nsen,
uřa d řḥukkam n Zabulun
d řḥukkam n Naftali.
29 AREBBI nnec iweṣṣa
maḥend ad as immewc jjehd nnec.
A, AREBBI, sejhed
min teggid di ṭṭweɛ nneɣ,
30 zi Zzawect nnec Tameqqrant,
sennej i Urcalim.
Ijeǧiden ad ac iwyen tarzifin. ◘68:30 1 Ij. 10:10, 24, 25; 2 Im. 32:23; Izhd. 72:10; 76:12; Ica. 60:6-17; Ḥiz. 20:40; Ḥiz. 40:2; Ḥiz. 43:12
31 Siggʷed řweḥc nni deg uɣanim,
abarru n ifunasen ijehden
ak-d iɛejmiyyen n řegnus,
ařami igga ixef nnes am ittwařbez,
am nnuqart iddez.
Netta izeǧeɛ řegnus
nni tuɣa ttmeẓren deg umenɣi. ◼68:31 iɛejmiyyen - niɣ ‘amwa’, ‘ayenduz’ niɣ ‘yuggu’.
32 Ad dd-asen imcennɛen zi Miṣra,
Kuc ad isswiẓẓeḍ ifassen nnes
ɣar AREBBI s tezřa.
33 A tigeldiwin n temmurt,
ɣennjent i AREBBI,
zehhdent i Sidi inu. Silah.
34 Netta d wenni ineddhen
deg ujenna x marra ijenwan
zeg wecḥař uya.
Xzar, aqa Netta igga
ijj n řḥess ijehden s tmijja nnes.
35 Wcem jjehd i AREBBI!
Lɛaḍama nnes aqa-tt tiwa i Israil
u jjehd nnes aqa-t deg iseynuten.
36 A, AREBBI, mammec tessiggʷeded
zi Tizawiyyin nnec Iqeddsen,
a Arebbi n Israil, Cek d wenni itticen
jjehd d tzemmar i řgens.
Ad ittwabarek AREBBI. *

- Izehhiden
- <
- 68
- >

◘68:2 68:2 Řxř. 10:35

◘68:4 68:4 Řxř. 10:10

◘68:5 68:5 Řxř. 22:1; 26:3, 63; 31:12; 33:48, 49, 50; 35:1, 13; Aɛwd. 34:1, 8; Yac. 13:32

◼68:6 68:6 řqaḍi - niɣ ‘amezruf’.

◼68:9 68:9 Sina - ɣar wedrar-a idweř Arebbi d ajeǧid n Israil (Yacurun). Xzar Aɛwd. 33:5. Deg wemcan-a tebda ɛawed tesɣunt n řɛahd n řgens ak-d Ccariɛa n Musa, ixs ad yini ak-d Ttawrat.

◘68:9 68:9 Uf. 19

◼68:11 68:11 Tahimart nnec - niɣ ‘tudart nnec’, aqa marra min iǧan d agra iddaren ɣar ijj n bnadem. Awař-a d ijj n uceyyar ɣar řgens n Arebbi, ɣar Israil.

◼68:13 68:13 tenni iqqimen di taddart - ad taɣ awař-a d ijj n uceyyar ɣar Yaɛil (xzar Řqḍ. 5:24). Xzar ɛawed 2 Ṣm. 1:24.

◼68:15 68:15 di temmurt - s Tɛibranit ‘dayes’. Ṣalmun - neccin war nessin ca nican mani iǧa wedrar n Ṣalmun. Aqa din inni iqqaren aqa-t d ijj wedrar di řwest n temmurt n Israil u inneɣni qqaren aqa-t d ijj n wedrar jar idurar n Bacan (ixs ad yini řegɛudi n Julan deg wussan nneɣ). Aqa balak aqa-t di Bacan.

◼68:16 68:16 adrar n Arebbi - aqa-t d adrar n Muriya mani iqeddem Ibrahim mmis Isḥaq d taɣarṣt i Arebbi. Deg wussan n Suliman bnan din Zzawect Tameqqrant di Urcalim uca adrar idweř itwassnen am wedrar n Ṣihyun. Bacan - idurar n Bacan n zic aqa-ten d řegɛuḍi n Julan deg wussan nneɣ, ɣar ccamal n temmurt n Israil, u jar asen adrar n Hirmun wenni ɣar iǧa ijj n řuɛra n 2800 mitru. Adrar n Ṣiḥyun ɣars mɣir 800 mitru n řuɛřa.

◘68:17 68:17 Izhd. 87:1, 2; 132:13

◘68:18 68:18 Aɛwd. 33:2

◘68:19 68:19 Afa. 4:8; Řxř. 17:21; Yac. 9:23; Ɛiz. 8:20

◼68:20 68:20 amsenjem - niɣ ‘amsellek’.

◘68:22 68:22 Amz. 3:15; Řqḍ. 4:21

◘68:23 68:23 Uf. 14:29; Řxř. 21:33

◘68:30 68:30 1 Ij. 10:10, 24, 25; 2 Im. 32:23; Izhd. 72:10; 76:12; Ica. 60:6-17; Ḥiz. 20:40; Ḥiz. 40:2; Ḥiz. 43:12

◼68:31 68:31 iɛejmiyyen - niɣ ‘amwa’, ‘ayenduz’ niɣ ‘yuggu’.

© 2020 www.tarifit.info