- Asargeb
- <
- 5
- >

5
Adlis ittwannḍen d Yezmar
1 Uca ẓriɣ ɣar ufus afusi n wenni iqqimen x řɛarc ijj n Wedlis ittwanḍen, tuɣa xas tira ɣar daxeř d barra, uca Adlis tuɣa ittwacemmeɛ s sebɛa n icemmiɛen. ◘5:1 Ḥiz. 2:10. 2 Uca ẓriɣ ijj n lmalak ijhed nneɣni, ittřaɣa s jjehd:
“Man wen isdaheǧen ad yarzem
Adlis-a ittwannḍen,
uca ad ikkes icemmiɛen nnes?”
3 Uca uřa d ijj deg ujenna niɣ di temmurt niɣ sadu temmurt izemmar ad yarzem Adlis-a ittwannḍen u ad ikkes icemmiɛen nnes, ad dayes ixzar. ◘5:3 Fil. 2:10; Asa. 5:13. 4 Necc ruɣ aṭṭas umi war ufin wi isdaheǧen ad yarzem Adlis-a ittwannḍen u ad yarzem icemmiɛen nnes. 5 Ijjen zeg imɣaren inna ayi: “War ttru ca! Xzar, Ayrad zi teqbič n Yahuda, Aẓwar n Dawud, aqa iɣelleb, ḥima ad yarzem Adlis-a ittwannḍen d icemmiɛen nnes.” ◘5:5 Amz. 49:9, 10; Ica. 11:10; Rum. 15:12; Asa. 22:16.
6 Uca ẓriɣ di řwesṭ n řɛarc d arebɛa n imuddaren uca di řwesṭ n imɣaren, ijj n Izmar ibedd, igga axmi d taɣarṣt. Netta ɣares sebɛa n waccawen d sebɛa n tiṭṭawin, nitni d sebɛa n Arruḥat n AREBBI inni dd-ittwassekken ɣar ddunect tmun. ◼5:6 ddunect - s Tɛibranit ‘temmurt’. ◘5:6 Zak. 3:9; 4:10; Asa. 4:5. 7 Aqa Netta yusa-dd uca iksi Adlis ittwannḍen zeg ufus n wenni iqqimen x řɛarc.
8 Ařami iṭṭef Adlis ittwannḍen, wḍan-dd arebɛa n imuddaren d arebɛa u-ɛicrin n imɣaren ɣar temmurt zzat i Yezmar. Nitni marra idsen ɣarsen ict n lharpa d ijj n ṭṭebṣi n wureɣ iccur s řebxur: man aya d tiẓaǧitin n imqeddasen. ◘5:8 Izhd. 141:2; Asa. 14:2. 9 Uca ttɣennajen ijj n izři n jdid, qqaren:
“Cek tesdaheǧed
ad teksid Adlis ittwannḍen,
ad tekksed icemmiɛen nnes,
minzi Cek tᵉttwaɣarṣed
uca s Idammen nnec
tesɣid aneɣ i AREBBI,
zi kuř taqbič d řgens d cceɛb.” ◘5:9 Řex. 20:28; Afa. 1:7; Kul. 1:14; Ɛbr. 9:12; 10:10; 1 Bṭ. 1:19; 1 Yḥ. 1:7; Asa. 4:11.
10 ”Cek tarrid ten d ict n tgelda
n ikehhanen d ijeǧiden
i AREBBI nneɣ,
u nitni ad ḥekmen
am ijeǧiden x temmurt.” ◘5:10 Uf. 19:6; 1 Bṭ. 2:5, 9; Asa. 1:6.
11 Xenni ẓriɣ, uca sřiɣ tmijja n waṭṭas n lmalakat nnḍent i řɛarc uřa n imuddaren d imɣaren, uca tuɣa atent ɛecra-ařaf di ɛecra n řuřuf u ařaf di řuřuf, ◘5:11 Dan. 7:10; Ɛbr. 12:22. 12 qqaren s tmijja ijehden:
“Izmar nni ittwaɣarṣen
isdaheǧ ad iṭṭef
ṣṣulṭa d wagřa d tiɣit,
d jjehd d ccan d uɛuǧi,
d lbaraka!” ◘5:12 Asa. 4:11.
13 Uca kuř ijj i dd-ixeřqen deg ujenna u x temmurt d sadu temmurt u x řebḥar, wah, qaɛ min iǧan daysen, sřiɣ asen, qqaren:
“Lbaraka d ccan d uɛuǧi d ṣṣulṭa
ad iřin i wenni iqqimen x řɛarc
u i Yezmar i řebda qaɛ!”
14 Uca umi arebɛa n imuddaren nnan: “Amin!”, wḍan imɣaren ɣar temmurt, sejden.

- Asargeb
- <
- 5
- >

◘5:1 5:1 Ḥiz. 2:10.

◘5:3 5:3 Fil. 2:10; Asa. 5:13.

◘5:5 5:5 Amz. 49:9, 10; Ica. 11:10; Rum. 15:12; Asa. 22:16.

◼5:6 5:6 ddunect - s Tɛibranit ‘temmurt’.

◘5:6 5:6 Zak. 3:9; 4:10; Asa. 4:5.

◘5:8 5:8 Izhd. 141:2; Asa. 14:2.

◘5:9 5:9 Řex. 20:28; Afa. 1:7; Kul. 1:14; Ɛbr. 9:12; 10:10; 1 Bṭ. 1:19; 1 Yḥ. 1:7; Asa. 4:11.

◘5:10 5:10 Uf. 19:6; 1 Bṭ. 2:5, 9; Asa. 1:6.

◘5:11 5:11 Dan. 7:10; Ɛbr. 12:22.

◘5:12 5:12 Asa. 4:11.

© 2020 www.tarifit.info