- Malaxi
- <
- 3
- >

3
Tawasit n lmalak n Řɛahd
1 “Xzar, Necc ad ssekkeɣ lmalak inu inu, wenni i ɣa isswejden abrid zzat i wudem inu. Deɣya ad dd-yas ɣar Zzawect Tameqqrant nnes, Sidi, wenni tarezzum kenniw, lmalak n Řɛahd, wenni d awem dd-ittasen x řxaḍar nwem. Xzar, Netta ad dd-yas!, inna SIDI n řɛeskarat. ◘3:1 Mt. 11:10; Mk. 1:2; Lk. 1:76; 7:27; Ica. 40:3 2 Maca man wen i ɣa yarbun ass n twasit nnes u man wen i ɣa iqqimen ibedd, xmi i dd ɣa iban Netta? Maɣar Netta am tmessi n usefsay u am llixiyya n iɣessařen. 3 Netta ad iqqim, am wenni issefsiyyen u ittṣeffan nnuqart. Netta ad issizdig iḥenjiren n Lawi u ad ten iṣeffa am wureɣ u am nnuqart, u nitni ad wehhben ict n tewhibt n řɣiǧet di tsegda.
4 Xenni ad dd-tas tewhibt n řɣiǧet n Yahuda d Urcalim x řxaḍar n SIDI am deg wussan n zic, am deg iseggʷusa iɛdun. 5 Necc ad kenniw adseɣ, ḥima ad xawem ḥekmeɣ u ad cehdeɣ s tazřa x iseḥḥaren d imzennayen u x yinni ittjaǧan ẓur u x yinni iḥeṣṣaren řmunet n ucewwař, u x yenni iḥeṣṣaren tajjač d uyujiř u war zzayi tteggʷeden ca, iqqar SIDI n řɛeskarat.”◘3:5 Uf. 20:7; 22:22; Aɛwd. 24:17; Ɛam. 2:7
Ařaɣi i ttubet
6 “Maɣar Necc, SIDI, war beddřeɣ ca u kenniw, ayt n Yaɛqub, war tefnam. ◘3:6 Izhd. 33:11; Awřn. 19:21; Ica. 14:26, 27; 25:9; 46:10 7 Zeg wussan n řejdud nwem kenniw tḥeyydem x tweṣṣa inu u kenniw war tent teḥḍim ca. Dewřem-dd ɣari, xenni ad dd ɣarwem dewřeɣ Necc, iqqar SIDI n řɛeskarat. Maca kenniw teqqarem: ‘S min zi i dd ɣa nedweř?’ ◘3:7 Zak. 1:3
8 Ma izemmar bnadem ad yacar AREBBI? Aqa kenniw tᵉttacarem ayi u teqqarem: ‘S min zi Cek nettacar?’ Zi řeɛcur d tewhibt n usgeɛɛed! 9 Kenniw tᵉttwaneɛřem s yict n nneɛřet, minzi kenniw tᵉttacarem ayi, wah, řgens marra. 10 Awyem-dd marra řeɛcur deg wexxam n řexzen, maḥend ad tiři macca di Taddart inu u qeǧbem ayi zzayes, iqqar SIDI n řɛeskarat, ma Necc xenni war d awem arezzmeɣ tiburjatin n ujenna u ad xawem zeǧɛeɣ lbaraka, ař din ɣa yiři ktar zi min ittwaḥdajen. 11 Aburxes ad t ssiggʷedeɣ di ṭṭweɛ nwem, maḥend netta war ittjeyyeḥ ṣṣabet n wudem n temmurt nwem u maḥend tazayart deg weḥwic war tᵉttawi řɣiǧet i war yiwiḍen, inna SIDI n řɛeskarat. 12 Marra řegnus ad inin: ‘D amimun i kenniw!’, maɣar kenniw ad tiřim d ict n temmurt yarḍan, iqqar SIDI n řɛeskarat.”
Imseggaden d lkuffar
13 “Awařen nwem dewřen qesḥen xafi aṭṭas, iqqar SIDI n řɛeskarat. Kenniw teqqarem: ‘Min i xak neqqar neccin?’ ◘3:13 Ayub 21:14, 15 14 Kenniw teqqarem: ‘Aqa baṭeř i nettsexxar i AREBBI, maɣar man řefḍeř i zi neḥḍa tasexxart nnes u aqa nuyur deg werruḍ abarcan zzat i wudem n SIDI n řɛeskarat? 15 Xenni řexxu, nḥesseb ayt nnfaxet d amimun. Ɛad inni itteggen taɛeffant, ttwabennan. Nitni ttjarraben ɛad AREBBI, waxxa amenni nejjmen.’ 16 Xenni inni itteggʷeden SIDI mmsawařan ammu: ‘SIDI ittarra taynit u ittesřa. Ad ittwari ijj n wedlis n řidaret zzat i wudem nnes, di ṭṭweɛ n yinni itteggʷeden SIDI u ttidaren Isem nnes.’ 17 Nitni ad iřin Nnec, iqqar SIDI n řɛeskarat, deg wass i ɣa ggeɣ u Necc ad ten ssɛizzeɣ am issɛizz ijj n weryaz mmis nni i d as ittsexxaren. 18 Xenni kenniw ad tẓarem ɛawed řfarq jar umsegged d wenni itteggen tuɛeffna, jar wenni ittsexxaren i AREBBI d wenni i war d as ittsexxaren.”
19 “Maɣar xzar, ass nni ad dd-yas, yareqq am tefqunt. Xenni marra ayt n nnfaxet d iɛeffanen ad iřin am uřum uca ass i dd ɣa yasen ad ten issareɣ, iqqar SIDI n řɛeskarat. Ass nni war ittejji weẓwar uřa d taseṭṭa. ◘3:19 Yuw. 2:10, 31; 3:15; Ica. 13:6-13; 24:23; Am. 8:9; Mt. 24:29; Řex. 2:20; Asa. 6:12-13 20 I kenniw maca, inni itteggʷeden Isem inu, ad dd-tenqar tfuct n tsegda u ad yiři ugenfu sadu wafriwen nnes u kenniw ad teffɣem u ad teggem ineggizen n řefraḥet am yiɛejmiyyen i dd-yusin zi řkuri. ◼3:20 iɛejmiyyen - niɣ ‘amwa’, ‘ayenduz’ niɣ ‘yuggu’. 21 Kenniw ad tɛefsem x iɛeffanen, minzi nitni ad dewřen d iɣɣeḍ sadu tisi n iḍaren nwem, deg wass nni i ɣa ggeɣ Necc, iqqar SIDI n řɛeskarat.”
22 Xemmem ɣar Ccariɛa n Musa, amsexxar inu, tenni i d as umureɣ deg wedrar n Hurib x marra Israil, tiweṣṣa d lfarayiḍ.◘3:22 Aɛwd. 6:3
23 Xzar, Necc ad awem dd-ssekkeɣ anabi Iliya, qbeř dd ɣa yas wass ameqqran d issiggʷiden n SIDI. ◘3:23 Mt. 11:14; 17:11, 12, 13; Mk. 9:11, 12, 13; Lk. 1:7 24 Netta ad yarr uř n ibabaten ɣar iḥenjiren nsen d wuř n iḥenjiren ɣar ibabaten nsen, maḥend Necc war dd- ttiseɣ u ad ḥarrmeɣ tammurt qaɛ i uteḥḥi.”

- Malaxi
- <
- 3
- >

◘3:1 3:1 Mt. 11:10; Mk. 1:2; Lk. 1:76; 7:27; Ica. 40:3

◘3:5 3:5 Uf. 20:7; 22:22; Aɛwd. 24:17; Ɛam. 2:7

◘3:6 3:6 Izhd. 33:11; Awřn. 19:21; Ica. 14:26, 27; 25:9; 46:10

◘3:7 3:7 Zak. 1:3

◘3:13 3:13 Ayub 21:14, 15

◘3:19 3:19 Yuw. 2:10, 31; 3:15; Ica. 13:6-13; 24:23; Am. 8:9; Mt. 24:29; Řex. 2:20; Asa. 6:12-13

◼3:20 3:20 iɛejmiyyen - niɣ ‘amwa’, ‘ayenduz’ niɣ ‘yuggu’.

◘3:22 3:22 Aɛwd. 6:3

◘3:23 3:23 Mt. 11:14; 17:11, 12, 13; Mk. 9:11, 12, 13; Lk. 1:7

© 2020 www.tarifit.info