- Ḥizqiyal
- <
- 22
- >

22
Ddnub n Urcalim
1 Yusa-dd ɣari wawař n SIDI, inna: 2 “Cek, a mmis n bnadem, ma texsed ad tḥekmed, ma texsed ad tḥekmed x Tendint n idammen? Scen as xenni jjɛayef nnes, ◘22:2 Ḥiz. 20:4; 23:36 3 ini: ‘Ammu i iqqar Sidi inu, SIDI: Cem, a tandint, tenni issizzřen idammen di řwesṭ nnes, ařami dd-tiweḍ řweqt nnes, a tandint, tenni iggin imeyḍa n l’aṣnam x yixef nnes maḥend ad zzaysen tessexmej ixef nnes! 4 S idammen nni tessizzřed, tdewřed s umarwas u s imeyḍa nnem n l’aṣnam nni teggid, aqa tessxemjed ixef nnem, tessiwḍed ussan nnem uca trehhged ař iseggʷusa nnem. X uya wciɣ cem i řegnus i useḥqar u i temmura i ustehzi. ◘22:4 2 Ij. 21:16; Ḥiz. 5:14; 20:30,31 5 Inni yudsen d yinni iggʷejen ad zzayem stehzan: ’Cem, a tamexmujt n yisem, cem, tenni iccuren s uṣeddeɛ! 6 Xzar, řḥukkam n Israil tuɣa aten dayem, kuř ijj x řeḥsab jjehd nnes, maḥend ad sizzřen idammen. 7 Sseḥqaren babatsen d yemmatsen dayem, ggin s uɣiř ak-d ubarrani di řwesṭ nnem, ḥṣaren ayujiř d tajjač i dayem. 8 Min iǧan iqeddsen i Necc, aqa tesseḥqared t, uca ussan n ssebt inu tessɛiǧted i-ten. 9 Imceqqafen tuɣa aten dayem maḥend ad ssizřen idammen. Nitni qqimen ccin x idurar nni dinni ɣarem, aqa ggin řefḍiḥet di řwesṭ nnem. ◘22:9 Ḥiz. 18:6, 11 10 Nitni ssɛarran řɛar n babam nni din ɣarem, u tenni tuɣa texmej umi xas idammen, aqa ɣeṣben tt dayem. ◘22:10 Lawi 18:8, 19; Ḥiz. 18:6 11 Ijjen igga nnɛi ak-d tmeṭṭut n wajjar nnes, uca ijjen nneɣni issexmej tamɣart n mmis, ittegg řefḍiḥet akides, uca ɛawed ijjen nneɣni iɣṣeb učmas, yeǧis n babas, din ɣarem.◘22:11 Lawi 18:15, 20; Irm. 5:8 12 Aqa ṭṭfen din ɣarem arrecwet, maḥend ad ssizzřen idammen, teksid arriba d arbeḥ uca tbeɛɛjed ajjar nnec s uɣiř, maca tᵉttud ayi!’, ammu i iqqar Sidi inu, SIDI.”
13 “Xzar, wtiɣ ifassen inu ijj deg wenneɣni zi ssibbet n ubeɛɛej i teggid u zi ssibbet n idammen nni issizzřen di řwesṭ nnem. ◼22:13 ubeɛɛej ... idammen - s Tɛibranit ‘ubeɛɛej nnem ... idammen nnem’. ◘22:13 Ḥiz. 21:22 14 Ma ad iqqim uř nnem imten? Ma ad iřin ifassen nnem jehden deg wussan nni di ɣa ggeɣ min iǧan ḍidd nnem. Necc, SIDI, aqa ssiwřeɣ uca ad t ggeɣ. ◘22:14 Ḥiz. 17:24 15 Ad cem zuzzareɣ jar řegnus, ad cem bezzɛeɣ x temmura, u ad kemmřeɣ taxmuji nnem qaɛ. ◘22:15 Ḥiz. 12:14, 15 16 Ammu i ɣa tᵉttwassɛiǧted zeg yixef nnem zzat i tiṭṭawin n řegnus u cem ad tessned belli Necc d SIDI.”
17 Yusa-dd ɣari wawař n SIDI, inna: 18 “A mmis n bnadem, inni n taddart n Israil dewřen ayi am kuffu. Marra nitni dewřen d nnḥas d istanyu d wuzzař d řexfif di řwesṭ n tefqunt, aqa aten dewřen kuffu n nnuqart.” ◘22:18 Ica. 1:22
19 “S uya, ammu i iqqar Sidi inu, SIDI, minzi marra kenniw tdewřem am kuffu, s uya, xzar, Necc ad kenniw ssmuneɣ di Urcalim. 20 Axmi yarwen nnḥas d istanyu d wuzzař d řexfif di tefqunt, ḥima ad xasen ceɛɛřen timessi maḥend ad ssfesyen man aya marra, ammu i kenniw ɣa ssmuneɣ deg weɣḍab inu u deg wesɛar inu. Ad kenniw ssarseɣ dinni uca ad kenniw ssfesyeɣ. 21 Necc ad kenniw ssmuneɣ uca ad xawem suḍeɣ s tmessi n uduqqez inu n ufugem ařami kenniw ad tᵉttwafesyem di řwesṭ nnes. 22 Axmi ssfesyen nnuqart di tefqunt, ammu i ɣa tᵉttwassfesyem kenniw dayes uca ad tessnem aqa Necc, SIDI, ssfarɣeɣ xawem asɛar inu.”
23 Yusa-dd ɣari wawař n SIDI, inna: 24 “A mmis n bnadem, ini i temmurt: ‘Cem d ict n temmurt i war ittwassizdigen, ict n temmurt i war ittwasuffen s wenẓar ijehden deg wass n wesxeḍ. 25 Aqa din ict n tmeɛmuč n inabiyyen nnes di řwesṭ nnes. Am weyrad izehharen isarḍ taymart nnes, ammu i ccin nitni řeɛmur. Kksen min iǧan d taxabect d min iɣřan. Nitni arnin tijjař nnes di řwesṭ nnes. ◘22:25 Mt. 23:14 26 Ikehhanen nsen ssɛiǧiten Ccariɛa inu uca ssxemmajen timesřayin inu iqeddsen. Nitni war farrzen ca jar min iqeddsen d min ittwassɛiǧten, war sscanan ca lfarq jar min ixemjen d min izdigen uca ttbellaɛen uřa d tiṭṭawin nsen i wussan inu n ssebt uca ammu ttwassɛiǧiteɣ di řwesṭ nsen. ◘22:26 Lawi 10:10; Ḥiz. 44:23 27 Řḥukkam nnes di řwesṭ nnes ggin am wuccanen nni icarrgen taymart maḥend ad ssizzřen idammen u maḥend ad areddǧen řeɛmur, ḥima ad ṭṭfen arbeḥ war iḥřin. ◘22:27 Mixa 3:11; Ṣaf. 3:3 28 Inabiyyen nnes dřin ten s jjiř yuẓɣen. Nitni ttwařan iweḥḥan war iǧin uca ssawařen ɣarsen s tgezzant issxarriqen. Nitni qqaren: Ammu i iqqar Sidi inu, SIDI!, am SIDI tuɣa war ini walu. ◘22:28 Ḥiz. 13:7, 9, 10; 21:29, 22:12 29 Řgens n temmurt igga bezzez x iwdan s řexcunet, keccḍen takeccaḍt, ḥeṣṣaren řmeskin d umezřuḍ, uca deǧen abarrani břa ma ɣarsen yiři řḥeqq. 30 Arzuɣ jar asen ijj n weryaz nni i ɣa issbedden ijj n řḥiḍ uca ad ibedd di tazzit di ṭṭweɛ n temmurt ařami war tt ttaredǧeɣ, maca war t ufiɣ. ◘22:30 Izhd. 106:23 31 Xas uca ssfarɣeɣ xasen asxeḍ inu. S tmessi n uduqqez inu n ufugem qḍiɣ xasen, abrid nsen arriɣ t x uzeǧif nsen!’, ammu i iqqar Sidi inu, SIDI.’ ” ◘22:31 Ḥiz. 9:10; 11:21; 16:43

- Ḥizqiyal
- <
- 22
- >

◘22:2 22:2 Ḥiz. 20:4; 23:36

◘22:4 22:4 2 Ij. 21:16; Ḥiz. 5:14; 20:30,31

◘22:9 22:9 Ḥiz. 18:6, 11

◘22:10 22:10 Lawi 18:8, 19; Ḥiz. 18:6

◘22:11 22:11 Lawi 18:15, 20; Irm. 5:8

◼22:13 22:13 ubeɛɛej ... idammen - s Tɛibranit ‘ubeɛɛej nnem ... idammen nnem’.

◘22:13 22:13 Ḥiz. 21:22

◘22:14 22:14 Ḥiz. 17:24

◘22:15 22:15 Ḥiz. 12:14, 15

◘22:18 22:18 Ica. 1:22

◘22:25 22:25 Mt. 23:14

◘22:26 22:26 Lawi 10:10; Ḥiz. 44:23

◘22:27 22:27 Mixa 3:11; Ṣaf. 3:3

◘22:28 22:28 Ḥiz. 13:7, 9, 10; 21:29, 22:12

◘22:30 22:30 Izhd. 106:23

◘22:31 22:31 Ḥiz. 9:10; 11:21; 16:43

© 2020 www.tarifit.info