- Irumaniyyen
- <
- 2
- >

2
Řḥukm iseggden n Arebbi
1 S uyenni aqa cek břa smaḥet, a bnadem, cek d wenni iḥekkmen x wenni d ac yudsen, minzi di min tḥekkmed x umeddukkeř nnec, aqa uřa d cek d bu-umarwas di man aya, maɣar cek, wenni ittḥasaben inneɣni, řesqent ɣarek uřa d simant n tmesřayin. ◘2:1 2 Ṣm. 12:5; Mt. 7:1; 1 Kur. 4:5. 2 Neccin nessen belli řḥukm n AREBBI d tidett x yinni ɣar teǧa tesɣart di tmesřayin am tina. 3 Maca mayemmi d ac ittɣiř, a bnadem, wenni iḥekkmen x yinni itteggen timesřayin-a am uřa d cek tᵉttegged tent simant nnec, aqa tzemmared ad tarewřed zi řḥukm n AREBBI? 4 Niɣ tesseḥqarad agřa n tcuni nnes d ttasiɛ n uraji nnes d ttasiɛ i d ac iwcin, uca war tessined ca belli tcuni n AREBBI aqa ineddeh i cek ɣar ttubet? ◘2:4 2 Bṭ. 3:15. 5 Maca di ssibbet n řeqsaḥet d nnuqṣan n ttubet n wuř nnec, tyarwed i yixef nnec ijj n řeqdar n weɣḍab i wass n weɣḍab u i usargeb n řḥukm iseggden n AREBBI, ◘2:5 Rum. 9:22. 6 wenni i ɣa ixeǧṣen kuř ijjen ɛlaḥsab řexdayem nnes: ◘2:6 Izhd. 62:13; Irm. 17:10; 32:19; Mt. 16:27; Rum. 14:12; 1 Kur. 3:8; 2 Kur. 5:10; Gal. 6:5; Asa. 2:23; 22:12.
7 ... i yinni yarezzun aɛuǧi d ccan d min war ifennin am ttṣebbaren nitni di řexdayem iṣebḥen, aqa ad asen ixeǧeṣ s Tudart ittduman,
8 ... maca i yinni ittɣewwɣen, inni war ittnumen ttᵉṭṭaɛen i tidett, maca ttnumen ttᵉṭṭaɛen i min war iseggden, aqa ad asen ixeǧeṣ s weɣḍab d tefqeḥt, ◘2:8 2 Ts. 1:8.
9 ... u s řmeḥnet d řeḥsaret ad ixeǧeṣ kuř řeɛmar n bnadem i itteggen řɣar, Udayen d amezwar, xenni Iramiyyen,
10 ... maca aɛuǧi d ccan d řehna ad iřin i marra wi itteggen tcuni, i Wudayen d amezwar uca xenni i Iramiyyen, 11 minzi AREBBI war ittegg ca s wudmawen. ◘2:11 Aɛwd. 10:17; 2 Im. 19:7; Ayub 34:19; Řex. 10:34; Gal. 2:6; Afa. 6:9; Kul. 3:25; 1 Bṭ. 1:17.
12 Minzi marra inni ɣa ixḍan břa Ccariɛa, břa Ccariɛa ad ttwahellken uca marra inni ɣa ixḍan sadu Ccariɛa, aqa s Ccariɛa ad ttwaḥasben 13 maɣar war iǧi inni ittesřan i Ccariɛa nitni d imseggaden ɣar AREBBI, maca inni itteggen Ccariɛa aqa nitni ad ttwaseggden. ◘2:13 Mt. 7:21; Yaɛ. 1:22; 1 Yḥ. 3:7. 14 Minzi mařa řegnus nni war ɣar iǧi bu Ccariɛa, tteggen s ṭṭbiɛet min dayes di Ccariɛa, aqa yina d Ccariɛa i yixef nsen, waxxa nitni war ɣarsen bu Ccariɛa, 15 uca sscanen belli řxedmet n Ccariɛa tura deg wuřawen nsen, am teched ɛawed tnefsect nsen, am ixarriṣen nsen deǧen uřa ttdafaɛen x yixef nsen jar asen ◘2:15 Irm. 31:33 16 deg wass min di i ɣa iḥaseb AREBBI x min innufaren deg iwdan s Yasuɛ Lmasiḥ ɛlaḥsab L’Injil inu. ◘2:16 Mt. 25:31.
Uday d Ccariɛa
17 Maca mařa cek, umi řaɣan Uday, tsennaded x Ccariɛa u tessemɣared di AREBBI, ◘2:17 Rum. 9:4. 18 aqa tessned min ixs Netta, tfarrzed min iṣebḥen, minzi tᵉttwassřemded zi Ccariɛa, 19 u tḥasbed ixef nnec d amgewwed n idarɣařen d tfawt i yinni iǧan di taǧest, 20 d amseggem yarebban ibuhařiyyen d amseřmad n iḥenjiren, u aqa ɣarek ṣṣifet n tussna d tidett di Ccariɛa, 21 iwa cek wenni isseřmaden inneɣni, ma war tesseřmided ca ixef nnec? Cek wenni ittbarrḥen ‘War tticar!’, ma tᵉttacared? 22 Cek wenni iqqaren ‘War zenni!’, ma tzennid? Cek d wenni icarrhen l’aṣnam, ma tacared zzawect nsen iqeddsen? ◘2:22 Řex. 19:37 23 Cek wenni issemɣaran di Ccariɛa, ma tfeḍḥed AREBBI umi texḍid di Ccariɛa? 24 Minzi x ssibbet nwem ttceqqafen deg Yisem n AREBBI jar řegnus am mammec tura. ◘2:24 Ica. 52:5; Ḥiz. 36:2.
25 Aqa axtan ineffeɛ mařa tḍeffared Ccariɛa nican, maca mařa tᵉttɛeddid x Ccariɛa, aqa axtan nnec ittwaḥseb břa axtan. 26 Mařa wenni břa axtan ittᵉṭṭef di řumar iseggden n Ccariɛa, ma xenni war iḥesseb břa axtan nnes d axtan? 27 Wenni iḍeffaren Ccariɛa s ṭṭbiɛet am iǧa břa axtan, ad cek iḥaseb, cek wenni ittɛeddan x Ccariɛa s Tira d wextan! 28 Minzi Uday war iǧi d Uday s wudem, u axtan s tidett war iǧi min ittbanen deg weysum, ◘2:28 Yḥ. 8:39; Rum. 9:7. 29 maca netta d Uday wenni ittiřin d Uday di tnuffra, u axtan aqa netta d wenni deg wuř, s Arruḥ, war iǧi d wenni ittwaggen ɛlaḥsab Tirra n Ccariɛa, ařami asemɣar nnes war dd-ittis ca zeg iwdan maca zi AREBBI. ◘2:29 Aɛwd. 10:16; Irm. 4:4; Fil. 3:2, 3; Kul. 2:11.

- Irumaniyyen
- <
- 2
- >

◘2:1 2:1 2 Ṣm. 12:5; Mt. 7:1; 1 Kur. 4:5.

◘2:4 2:4 2 Bṭ. 3:15.

◘2:5 2:5 Rum. 9:22.

◘2:6 2:6 Izhd. 62:13; Irm. 17:10; 32:19; Mt. 16:27; Rum. 14:12; 1 Kur. 3:8; 2 Kur. 5:10; Gal. 6:5; Asa. 2:23; 22:12.

◘2:8 2:8 2 Ts. 1:8.

◘2:11 2:11 Aɛwd. 10:17; 2 Im. 19:7; Ayub 34:19; Řex. 10:34; Gal. 2:6; Afa. 6:9; Kul. 3:25; 1 Bṭ. 1:17.

◘2:13 2:13 Mt. 7:21; Yaɛ. 1:22; 1 Yḥ. 3:7.

◘2:15 2:15 Irm. 31:33

◘2:16 2:16 Mt. 25:31.

◘2:17 2:17 Rum. 9:4.

◘2:22 2:22 Řex. 19:37

◘2:24 2:24 Ica. 52:5; Ḥiz. 36:2.

◘2:28 2:28 Yḥ. 8:39; Rum. 9:7.

◘2:29 2:29 Aɛwd. 10:16; Irm. 4:4; Fil. 3:2, 3; Kul. 2:11.

© 2020 www.tarifit.info