- Irumaniyyen
- <
- 6
- >

6
Aseɣḍeṣ di Lmasiḥ
1 Min ɣa nini xenni? Ma ad neqqim di ddenb ḥima ad immarni arḍa? 2 Ɛemmarṣ! Neccin inni immuten i ddenb, mammec ɛad dayes i ɣa neddar? 3 Ma war tessinem ca belli inni zzayneɣ ittwassɣeḍṣen di Yasuɛ Lmasiḥ, ttwassɣeḍṣen di řmewt nnes? ◘6:3 Gal. 3:27. 4 Aqa nettwanḍeř akides s useɣḍeṣ di řmewt, ḥima, am mammec dd-ittwassnekkar Lmasiḥ zi taddart n imettinen ɣar uɛuǧi n Babas, ammu i ɣa nuyur uřa d neccin di Tudart n jdid. ◘6:4 Rum. 8:11; Afa. 4:23; Fil. 3:10, 11; Kul. 2:12; 3:10; Ɛbr. 12:1; 1 Bṭ. 2:2. 5 Minzi mařa nettwaẓẓu di temmurt d ijjen akides s tefras n řmewt nnes, xenni ammu i ɣa niři ɛawed d ijjen akides s tefras n tnukra nnes. ◘6:5 Rum. 8:11; Kul. 3:1. 6 Aqa nessen belli bnadem nneɣ aqdim ittwaṣelleb akides, ḥima ad tebḍeř arrimet n ddenb, war ndikkwiř ɛawed d imsexxaren i ddenb. ◘6:6 Gal. 2:20; 5:24; Fil. 3:10; 1 Bṭ. 4:1, 2. 7 Minzi wenni immuten, aqa ittwafekk zi ddnub. ◘6:7 1 Bṭ. 4:1.
8 Mařa xenni nemmut ak-d Lmasiḥ, aqa numen belli neddar ɛawed akides, ak-d Lmasiḥ. ◘6:8 2 Tim. 2:11. 9 Minzi nessen belli Lmasiḥ ittwassnekkar-dd zi taddart n imettinen, war ittmetti ɛawed. Aqa řmewt war xas tḥekkem ca. ◘6:9 Asa. 1:18. 10 Minzi zeg uɣezdis n řmewt i immut, aqa immut i ddnub ijj n umur, maca zeg uɣezdis n Tudart nnes, Netta iddar i AREBBI. ◘6:10 1 Bṭ. 2:24. 11 Ammu kenniw ɛawed: ḥesbem ixef nwem d imettinen i ddenb, maca d imuddaren i AREBBI di Siditneɣ Yasuɛ Lmasiḥ.
12 Xenni war ttejjim ddenb ad iḥkem di arrimet nwem ifennan, ařami ad as tᵉṭṭaɛem di nnecwat nnes, 13 uca war ttewcim iɣezdisen n arrimet nwem am dduzan i řmuɛṣiyyet, maca wcem ixef nwem i AREBBI, am iwdan inni idewřen ɣar Tudart zeg imettinen, uca wcem iɣezdisen n arrimet nwem am dduzan i tsegda n AREBBI. ◘6:13 Lk. 1:74; Rum. 12:1; Gal. 2:20; Ɛbr. 9:14; 1 Bṭ. 4:2. 14 Ddenb war xawem iḥekkem ca, minzi war teǧim sadu Ccariɛa maca sadu arḍa.
Imsexxaren n tsegda
15 Mammec xenni? Ma ad nexḍa minzi war neǧi ca sadu Ccariɛa, maca sadu arḍa? Ɛemmarṣ! 16 Ma war tessinem ca aqa kenniw d imsexxaren n wenni umi tewcim ixef nwem maḥend ad as tsexxarem s ṭṭaɛet, n wenni umi tᵉttᵉṭṭaɛem, ma i ddenb i tᵉttᵉṭṭaɛem niɣ i tsegda? ◘6:16 Yḥ. 8:34; 2 Bṭ. 2:19.
17 Tqad as i AREBBI, aqa kenniw inni tuɣa d imsexxaren i ddenb, aqa tdewřem tᵉttᵉṭṭaɛem s wuř i ddab iṣfan n useřmed i d awem ittwasellmen. 18 Řami tᵉttwafekkem zi ddenb, tdewřem d imsexxaren n tsegda. ◘6:18 Yḥ. 8:32; Gal. 5:1; 1 Bṭ. 2:16. 19 Ssawařeɣ x řeḥsab řeɛqeř n bnadem x ssibbet n tuḍɛeft n weysum nwem, minzi am mammec tewcim iɣezdisen nwem d imsexxaren i řexmej d min war iseggden, amenni řexxu wcem iɣezdisen nwem d imsexxaren i tsegda d tqeddast. 20 Minzi řami tuɣa kenniw d imsexxaren n ddenb, tuɣa kenniw d iḥurriyyen zi jjihet n tsegda. ◘6:20 Yḥ. 8:34. 21 Man řɣiǧet i tuɣa ɣarwem řexdenni? Timesřayin i zi tᵉttseḍḥam řexxu? S minzi aneggar nsent d řmewt. 22 Maca řexxu, umi tᵉttwafekkem zi ddenb uca tdewřem d imsexxaren n AREBBI, aqa řɣiǧet nwem tᵉttwaqeddes uca uneggar nnes d Tudart ittduman. 23 Minzi řexřaṣ n ddenb d řmewt, maca tawhibt n AREBBI d Tudart ittduman s Siditneɣ Yasuɛ Lmasiḥ. ◘6:23 Amz. 2:17; Rum. 5:12; 1 Kur. 15:21; Yaɛ. 1:15.

- Irumaniyyen
- <
- 6
- >

◘6:3 6:3 Gal. 3:27.

◘6:4 6:4 Rum. 8:11; Afa. 4:23; Fil. 3:10, 11; Kul. 2:12; 3:10; Ɛbr. 12:1; 1 Bṭ. 2:2.

◘6:5 6:5 Rum. 8:11; Kul. 3:1.

◘6:6 6:6 Gal. 2:20; 5:24; Fil. 3:10; 1 Bṭ. 4:1, 2.

◘6:7 6:7 1 Bṭ. 4:1.

◘6:8 6:8 2 Tim. 2:11.

◘6:9 6:9 Asa. 1:18.

◘6:10 6:10 1 Bṭ. 2:24.

◘6:13 6:13 Lk. 1:74; Rum. 12:1; Gal. 2:20; Ɛbr. 9:14; 1 Bṭ. 4:2.

◘6:16 6:16 Yḥ. 8:34; 2 Bṭ. 2:19.

◘6:18 6:18 Yḥ. 8:32; Gal. 5:1; 1 Bṭ. 2:16.

◘6:20 6:20 Yḥ. 8:34.

◘6:23 6:23 Amz. 2:17; Rum. 5:12; 1 Kur. 15:21; Yaɛ. 1:15.

© 2020 www.tarifit.info