- Yuḥanna
- <
- 20
- >

20
Anḍeř n Yasuɛ ixwa
1 Deg wass amezwaru n ssimana tusa-dd Maryam n Majdala di ṣṣbeḥ zic ɣar wenḍeř, tuɣa ɛad d taǧest. Teẓra taṣḍart aqa temmeksi x wenḍeř. ◘20:1 [Mt. 28:1-10; Mk. 16:1-8; Lk. 24:1-12] — Mt. 28:1; Mk. 16:1; Lk. 24:1. 2 Tuzzeř-dd, tusa-dd ɣar Cimɛun Buṭrus u ɣar umeḥḍar nneɣni wenni umi tuɣa ittexs Yasuɛ, tenna asen: “Ksin Siditneɣ zeg wenḍeř, war ssineɣ mani t ggin.” ◘20:2 Yḥ. 13:23; 21:7, 20.
3 Iffeɣ-dd Cimɛun d umeḥḍar nneɣni uca usin-dd ɣar wenḍeř. ◘20:3 Lk. 24:12. 4 Nitni uzzřen s tnayen idsen, maca ameḥḍar nneɣni izwar i Cimɛun uca yiweḍ d amezwaru ɣar wenḍeř. 5 Ixzar, iẓra řecfun n řeqṭen azdad mmarsen din, maca war yudif ca. ◘20:5 Yḥ. 19:40. 6 Iḍfar i-t Cimɛun, yudef ɣar wenḍeř, iẓra ɛawed řecfun n řeqṭen azdad mmarsen din. 7 Amendiř nni tuɣa x uzeǧif nnes, war immars ca ak-d řecfun n řeqṭen azdad, maca tuɣa iḍfeṣ, ittwagg deg wemcan weḥḥdes. ◘20:7 Yḥ. 11:44. 8 Řexdenni yudef-dd uřa d ameḥḍar nneɣni nni dd-yusin d amezwaru ɣar wenḍeř, iẓra uca yumen. 9 Minzi nitni tuɣa ɛad war ssinen Tira Iqeddsen, belli ittxeṣṣa as ad ikkar jar imettinen. ◘20:9 Izhd. 16:10; Řex. 2:25,31; 13:35.
10 Xenni dewřen imeḥḍaren nni ɣar taddart nsen.
Aḍhar n Yasuɛ i Maryam zi Majdala
11 Maryam teqqim tbedd ɣar wenḍeř barra, tᵉttru. Řami tuɣa tᵉttru, tesweḍ deg wenḍeř, ◘20:11 [Mk. 16:9-11] — Mt. 28:1; Mk. 16:5; Lk. 24:4. 12 teẓra tnayen n lmalakat s warruḍ d acemřař, qqiment mani tuɣa temmars arrimet n Yasuɛ, ijjen ɣar tsummtin nnes n uzeǧif, ijjen ɣar iḍaren nnes. 13 Nnan as: “A tamɣart, mayemmi tᵉttrud?” Tenna asen: “Maɣar kksen Sidi inu, war ssineɣ mani t ssarsen.” 14 Umi tenna aya, tenneqřeb ɣar ḍeffar, teẓra Yasuɛ ibedd, maca war tessin ca aqa-t d Yasuɛ. ◘20:14 Mt. 28:9; Mk. 16:9. 15 Yasuɛ inna as: “A tamɣart, mayemmi tᵉttrud? Min xef tarezzud?” Tᵉttɣiř as Netta d bab n teḥwict, tenna as: “A sidi mařa cek i-t iksin, ini ayi mani t tessarsed, xenni ad t ksiɣ.” 16 Yasuɛ inna as: “A Maryam!” Nettat tenneqřeb, tenna as s Tɛibranit: “A Rabbuli!”, ixs ad yini: ‘A Amseɣɣar inu’. 17 Yasuɛ inna as: “War d ayi tᵉttḥidi ca, aqa Necc ɛad war geɛɛdeɣ ca ɣar Baba, maca ruḥ ɣar aytma, ini asen: ‘Necc aqa ad geɛɛdeɣ ɣar Baba d Babatwem, ɣar AREBBI inu d AREBBI nwem.’ ” ◘20:17 Izhd. 22:23; Mt. 28:10; Yḥ. 16:2; Ɛbr. 2:11. 18 Teɛqeb-dd Maryam n Majdala txebbar imeḥḍaren belli nettat teẓra Siditneɣ u belli Netta inna as man aya. ◘20:18 Mt. 28:8; Mk. 16:10; Lk. 24:9.
Aḍhar n Yasuɛ i imeḥḍaren nnes
19 Ɣar tmeddit n wass nni, netta d ass amezwaru n ssimana, umi tuɣa tiwwura mani tuɣa qqimen imeḥḍaren qqnent s tiggʷudi zeg Wudayen, yudef-dd Yasuɛ, ibedd di řwesṭ nsen, inna asen: “Sřam xawem.” ◘20:19 [Mt. 28:16-20; Mk. 16:14-18; Lk. 24:36-49] — Mk. 16:14; Lk. 24:36; 1 Kur. 15:5. 20 Awarni řami inna aya, immeř asen ifassen nnes d uɣezdis nnes. Farḥen imeḥḍaren řami ẓrin Siditneɣ. ◘20:20 Yḥ. 16:22. 21 Inna asen ɛawed Yasuɛ: “Sřam xawem, am mammec d ayi dd-issekk Baba, ad kenniw dd-ssekkeɣ uřa d Necc.” ◘20:21 Ica. 61:1; Mt. 28:18; Mk. 16:15; Lk. 4:18; Yḥ. 17:18. 22 Awarni řami inna man aya, isuḍ daysen, inna asen: “Qebřem Arruḥ Iqeddsen.” 23 Wenni umi ɣa teɣfarem ddnub nnes, ad as ttwaɣfaren ddnub nnes. Wenni umi d as i ɣa tᵉṭṭfem di ddnub nnes, ad as ttwaṭṭfen ddnub nnes.” ◘20:23 Mt. 16:19; 18:18.
Yasuɛ isscen ixef nnes i Tuma
24 Maca Tuma, ijjen zi tenɛac, wenni umi qqaren ‘Acniw’, war tuɣi ca akidsen řami dd-yusa Yasuɛ. 25 Nnan as imeḥḍaren: “Aqa neẓra Siditneɣ!” Maca netta inna asen: “Mařa war ẓriɣ řimařt n imesmiren deg ifassen nnes, ad ssarseɣ aḍaḍ inu deg wemcan n imesmiren uca ad ssarseɣ afus inu deg uɣezdis nnes, war ttimneɣ.”
26 Awarni tmenya n wussan tuɣa imeḥḍaren nnes ɛawed ɣar daxeř u Tuma tuɣa akidsen. Yudef-dd Yasuɛ, waxxa tiwwura tuɣa qqnent, uca ibedd-dd di řwesṭ nsen, inna: “Sřam xawem!” 27 Inna i Tuma: “Awi-dd aḍaḍ nnec uca xzar deg ifassen inu, sars afus nnec danita u sidef i-t deg uɣezdis inu. War ttiři d akafriw, maca d řmumen.” ◘20:27 1 Yḥ. 1:1. 28 Yarra-dd Tuma, inna as: “A Sidi inu d AREBBI inu!” 29 Inna as Yasuɛ: “Umi teẓrid ayi řexxu, aqa tumned, a Tuma! Sseɛd n yinni yumnen, waxxa nitni war d ayi ẓrin.” ◘20:29 1 Bṭ. 1:8.
30 Yasuɛ igga aṭṭas n řeɛřamat nneɣni qibač i imeḥḍaren nnes, tinni war yurint ca deg wedlis-a, ◘20:30 Yḥ. 21:25. 31 maca tina urant ḥima ad tamnem belli Yasuɛ Netta d Lmasiḥ, Mmis n AREBBI, uca xmi ɣa tamnem, ad ɣarwem tiři Tudart s Yisem nnes.

- Yuḥanna
- <
- 20
- >

◘20:1 20:1 [Mt. 28:1-10; Mk. 16:1-8; Lk. 24:1-12] — Mt. 28:1; Mk. 16:1; Lk. 24:1.

◘20:2 20:2 Yḥ. 13:23; 21:7, 20.

◘20:3 20:3 Lk. 24:12.

◘20:5 20:5 Yḥ. 19:40.

◘20:7 20:7 Yḥ. 11:44.

◘20:9 20:9 Izhd. 16:10; Řex. 2:25,31; 13:35.

◘20:11 20:11 [Mk. 16:9-11] — Mt. 28:1; Mk. 16:5; Lk. 24:4.

◘20:14 20:14 Mt. 28:9; Mk. 16:9.

◘20:17 20:17 Izhd. 22:23; Mt. 28:10; Yḥ. 16:2; Ɛbr. 2:11.

◘20:18 20:18 Mt. 28:8; Mk. 16:10; Lk. 24:9.

◘20:19 20:19 [Mt. 28:16-20; Mk. 16:14-18; Lk. 24:36-49] — Mk. 16:14; Lk. 24:36; 1 Kur. 15:5.

◘20:20 20:20 Yḥ. 16:22.

◘20:21 20:21 Ica. 61:1; Mt. 28:18; Mk. 16:15; Lk. 4:18; Yḥ. 17:18.

◘20:23 20:23 Mt. 16:19; 18:18.

◘20:27 20:27 1 Yḥ. 1:1.

◘20:29 20:29 1 Bṭ. 1:8.

◘20:30 20:30 Yḥ. 21:25.

© 2020 www.tarifit.info