- Matta
- <
- 16
- >

16
Ifarisiyyen ttaren ict n řeɛřamet
1 Usin-dd ɣares Ifarisiyyen d Iṣaduqiyyen, sseqsan t ḥima ad t jarrben, maḥend ad asen isscen ca n řeɛřamet zeg ujenna. ◘16:1 [Mk. 8:11-13; Lk. 12:54-56] — Mt. 12:38; Lk. 11:29; Yḥ. 6:30. 2 Maca Netta yarra-dd, inna asen: “Ɣar tmeddit ad tinim: ‘Aqa řḥař iffeɣ!’, minzi ajenna d azeggʷaɣ. ◘16:2 Lk. 12:54. 3 U ɣar řefjar ad tinim: ‘Aqa ass-a ad isuḍ usemmiḍ!’, minzi ajenna d azeggʷaɣ ař abarcan. A imnafqen, kenniw tessnem ad tfarzem udem n ujenna, maca řeɛřamat n zzman-a war tzemmarem ad tent tfarzem. 4 Jjiř aɛeffan izennan yarezzu ict n řeɛřamet, maca war d as ittmewci uřa d ict n řeɛřamet mɣir řeɛřamet n Yunus, anabi!” Xenni ijja i-ten, iruḥ. ◘16:4 Yun. 2:1; Mt. 12:39; Lk. 11:29.
Antun n Ifarisiyyen d Isaḍuqiyyen
5 Řami dd-iwḍen imeḥḍaren nnes ɣar ujemmaḍ n řebḥar, ttun ad kisen dd-awyen aɣrum. ◘16:5 [Mk. 8:14-21] 6 Inna asen Yasuɛ: “Ḥḍam ixef nwem zeg wentun n Ifarisiyyen d Iṣaduqiyyen.” ◘16:6 Mk. 8:15; Lk. 12:1. 7 Nitni mcawaren jar asen x man aya, nnan: “Aqa inna man aya minzi war d niwi ca aɣrum!” 8 Yasuɛ, am tuɣa issen man aya, inna asen: “A kenniw i di iǧa drus n l’iman, mayemmi temcawarem jar awem aqa man aya iǧa umi war dd-tiwyem aɣrum? 9 Ma ɛad war tefhimem ca? Ma war teɛqiřem ca x xemsa n iřeqqwaz n weɣrum i xemsa-ařaf, u mecḥař n tsuǧatin i tyarwem? ◘16:9 Mt. 14:17; Mk. 6:38; Lk. 9:13; Yḥ. 6:9. 10 Niɣ x sebɛa n iřeqqwaz n weɣrum i arebɛa ařaf, u mecḥař n tsuǧatin i tyarwem? ◘16:10 Mt. 15:34. 11 Ma ɛad war tefhimen ca belli Necc war kiwem ssiwřeɣ ca x weɣrum umi d awem nniɣ: ‘Ḥḍam ixef nwem zeg wentun n Ifarisiyyen d Iṣaduqiyyen’?” 12 Ssenni fehmen aqa Netta war d asen inni, maḥend ad ḥḍan ixef nsen zeg wentun n weɣrum, maca zi tɣuri n Ifarisiyyen d Iṣaduqiyyen.
Lmasiḥ d Mmis n AREBBI iddaren
13 Řami dd-yiweḍ Yasuɛ ɣar temmurt n Qayṣariya-Filippus, isseqsa imeḥḍaren nnes: “Min ɛniɣ Necc, Mmis n bnadem, ɛlaḥsab min qqaren iwdan?” ◘16:13 [Mk. 8:27-30; Lk. 9:18-21] 14 Nnan as: “Ca qqaren ‘D Yuḥanna Amseɣḍaṣ’, u wenneɣni: ‘D Iliya’, u wenneɣni ɛawed: ‘D Irmiya’ niɣ ‘D ijjen zeg inabiyyen’.” ◘16:14 Mt. 14:2; Mk. 6:15; 8:28; Lk. 9:8, 19 15 Inna asen: “Maca kenniw, min xafi teqqarem?” 16 Yarra-dd xas Cimɛun Buṭrus, inna: “Cek d Lmasiḥ, Mmis n AREBBI iddaren.” ◘16:16 Yḥ. 6:69. 17 Yarra-dd xas Yasuɛ, inna as: “Sseɛd nnec, a Cimɛun, mmis n Yuna, minzi war iǧi d aysum niɣ d idammen i d ac imřen man aya, maca d Baba i iǧan deg ijenwan. ◘16:17 Mt. 11:25. 18 Ɛawed Necc ad ac iniɣ, aqa cek d ‘Buṭrus’, d aẓru, u x weẓru-ya ad bniɣ tamesmunt inu uca tiwwura n řaxart war d as zemmarent. ◘16:18 Izhd. 118:22; Ica. 28:16; 33:20; Yḥ. 1:43; 1 Kur. 3:11. 19 D Necc ad ac wceɣ tisarutin n Tgeldit n ijenwan, u marra min ɣa tcedded di temmurt, ad yiři icedd deg ijenwan, u marra min ɣa tfesyed di temmurt, ad yiři ifsi deg ijenwan.” ◘16:19 Mt. 18:18; Yḥ. 20:22. 20 Řexdenni yumur imeḥḍaren nnes, ḥima war xebbaren ḥed belli Netta d Lmasiḥ.
Yasuɛ issawař x řmewt d tnukra nnes i twařa tamezwarut
21 Ssenni ibda Yasuɛ ad isscen i imeḥḍaren nnes belli ittxeṣṣa as ad iraḥ ɣar Urcalim, ad iweddeb aṭṭas zeg imɣaren n řgens u zeg imeqqranen n ikehhanen d imseřmaden n idlisen, ad ittwaneɣ uca ad dd-ittwassnekkar deg wass wiss třata. ◘16:21 [Mk. 8:31-9:1; Lk. 9:22-27] — Mt. 17:22; 20:18; Mk. 9:31; 10:33; Lk. 18:31; 24:7. 22 Maca Buṭrus yiwyi t weḥḥdes, ibda ittwebbex i-t, inna: “War ittiři, a Sidi! Man aya war d ac ittemsar ɛemmarṣ.” 23 Maca Netta inneqřeb, inna i Buṭrus: “Ffeɣ xafi, a cciṭan, cek d ict n tɛenkrift i Necc, minzi war cek icqi min iǧan n AREBBI, maca min iǧan n iwdan.” ◘16:23 2 Ṣm. 19:22. 24 Řexdenni inna Yasuɛ i imeḥḍaren nnes: “Mařa ca n ijjen ixs ad ayi iḍfar, ad inkar ixef nnes, ad iksi ṣṣalib nnes uca ad ayi iḍfar. ◘16:24 Mt. 10:38; Mk. 8:34; Lk. 9:23; 14:27. 25 Minzi wenni ixsen ad issenjem tudart nnes, ad tt iweddar, maca wenni i ɣa iweddaren tudart nnes di ṭṭweɛ inu ad tt yaf. ◘16:25 Mt. 10:39; Mk. 8:35; Lk. 9:24; 17:33; Yḥ. 12:25. 26 Minzi man řefḍeř i ɣares ɣar bnadem mařa yarbeḥ ddunect marra, maca iřqef i-t druct di řeɛmar nnes? Niɣ min ɣa iwc bnadem i weṣřaḥ n řeɛmar nnes? ◘16:26 Izhd. 49:9; Mk. 8:37; Lk. 9:25. 27 Minzi Mmis n bnadem ad dd-yas s uɛuǧi n Babas ak-d lmalakat nnes, uca xenni ad ixeǧeṣ kuř ijjen ɛlaḥsab min igga. ◘16:27 Ayub 34:11; Izhd. 62:13; Mt. 24:30; 25:31; 26:64; Rum. 2:6. 28 S tidett Necc ad awem iniɣ, aqa ca zeg ina i da ibedden, war ttqisin ca řmewt ař ɣa ẓaren Mmis n bnadem ittas-dd di Tgeldit nnes.” ◘16:28 Mk. 9:1; Lk. 9:27.

- Matta
- <
- 16
- >

◘16:1 16:1 [Mk. 8:11-13; Lk. 12:54-56] — Mt. 12:38; Lk. 11:29; Yḥ. 6:30.

◘16:2 16:2 Lk. 12:54.

◘16:4 16:4 Yun. 2:1; Mt. 12:39; Lk. 11:29.

◘16:5 16:5 [Mk. 8:14-21]

◘16:6 16:6 Mk. 8:15; Lk. 12:1.

◘16:9 16:9 Mt. 14:17; Mk. 6:38; Lk. 9:13; Yḥ. 6:9.

◘16:10 16:10 Mt. 15:34.

◘16:13 16:13 [Mk. 8:27-30; Lk. 9:18-21]

◘16:14 16:14 Mt. 14:2; Mk. 6:15; 8:28; Lk. 9:8, 19

◘16:16 16:16 Yḥ. 6:69.

◘16:17 16:17 Mt. 11:25.

◘16:18 16:18 Izhd. 118:22; Ica. 28:16; 33:20; Yḥ. 1:43; 1 Kur. 3:11.

◘16:19 16:19 Mt. 18:18; Yḥ. 20:22.

◘16:21 16:21 [Mk. 8:31-9:1; Lk. 9:22-27] — Mt. 17:22; 20:18; Mk. 9:31; 10:33; Lk. 18:31; 24:7.

◘16:23 16:23 2 Ṣm. 19:22.

◘16:24 16:24 Mt. 10:38; Mk. 8:34; Lk. 9:23; 14:27.

◘16:25 16:25 Mt. 10:39; Mk. 8:35; Lk. 9:24; 17:33; Yḥ. 12:25.

◘16:26 16:26 Izhd. 49:9; Mk. 8:37; Lk. 9:25.

◘16:27 16:27 Ayub 34:11; Izhd. 62:13; Mt. 24:30; 25:31; 26:64; Rum. 2:6.

◘16:28 16:28 Mk. 9:1; Lk. 9:27.

© 2020 www.tarifit.info