- Irmiya
- <
- 12
- >

12
Acetci n Irmiya
1 “Mařa ggiɣ ad carrɛeɣ akidek, a SIDI, Cek ad tbaned d amsegged. Qaɛ amenni ttexseɣ ad siwřeɣ akidek x ibriden n řḥeqq: Mayemmi abrid n iɛeffanen iseggem, u mayemmi iɣeddaren řebda di arraḥet? ◘12:1 Ayub 21:7; Izhd. 73:11, 12; Ḥab. 1:3 2 Cek teẓẓud ten u nitni wtin iẓewran, nitni ɣemyen-dd u iwyen-dd řɣiǧet. Cek aqa tudsed aqemmum nsen, maca tiggʷejed x tiẓẓař nsen.” ◼12:2 tiẓẓař - s Tɛibranit ‘uř’. ◘12:2 Ica. 29:13
3 “Cek, a SIDI, tessned ayi, tᵉttwarid ayi u tqeǧbed uř inu, ma aqa-t akidek. Jbed i-ten am wuǧi i tɣarṣt u ɛzeř i-ten i wass n wenɣay. ◼12:3 ɛzeř i-ten - s lḥarf: ‘qeddes i-ten’. ◘12:3 Izhd. 17:3; 139:1; Irm. 11:20 4 Mecḥař ɛad i ɣa tekk temmurt tecḍen u afsu aziza ad yaẓeɣ deg iyyar marra? S tuɛeffna n yinni din izeddɣen ḍeyyɛen řmař d yejḍaḍ, maɣar nitni qqaren: ‘Netta war ittwiři aneggar nneɣ.” ◘12:4 Irm. 4:25; 7:20; 9:10
5 “Mařa tuzzřed ak-d inni ittazzřen x iḍaren, nitni ssaḥařen cek, mammec texsed ad tegged xenni ḥamat ak-d iysan? Mařa tᵉttacid aqa cek di řaman mɣir di temmurt n řehna, mammec ɣa tegged xenni di cbarq iqqnen n yeɣzar n L’Urdun? 6 Maɣar uřa d aytmac d taddart n babac, uřa d nitni ɣeddaren cek, uřa d nitni sɣuyyun s jjhed awarni ac. War ten ttiqqem, waxxa ssawařen akidek mliḥ.” ◘12:6 Awřn. 26:25
Acetci n SIDI x Yahuda u x řegnus i d as dd-innḍen
7 “Necc semḥeɣ di taddart inu, Necc nḍareɣ tasɣart inu. Tenni issɛizz řeɛmar inu sellmeɣ tt deg ufus n řɛedyan nnes. 8 Tasɣart inu tedweř-dd akidi am yijj n wayrad deg wezɣar. Tessgeɛɛed-dd akidi tmijja nnes, x uya Necc dewřeɣ carrheɣ tt. ◼12:8 azɣar - niɣ ‘řɣabet’ niɣ ‘tazgant’. 9 Tasɣart inu i Necc am ujḍiḍ ibeqqḍen ittkeccaḍen. Ttennḍen as ijḍaḍ ikeccḍen. Kkarem, smunem-dd marra řmař n yeyyar, ejj i-ten ad dd-asen ḥima ad ccen!” ◘12:9 Irm. 7:33
10 “Imeksawen aṭṭas xarrben amarjeɛ inu n uḍiř, ɛefsen x yeyyar inu, aqa arrin iyyar iɛizzen inu d ijj n řexřa ixwa. ◼12:10 imeksawen - niɣ: ‘iničan’. ◘12:10 Irm. 6:3 11 Arrin iyyar d ict n temmurt ittwareddǧen, aqa ittwaxarreb yeyyar, izzeř zzati icḍen. Marra tammurt txarreb minzi uřa d ijj war d as yecqi. 12 X marra tiwririn iqeccaren di řexřa usin-dd imteḥḥayyen, maɣar ssif isarḍ zi ṭṭarf n temmurt ař ṭṭarf nneɣni n temmurt. War din iqqim řehna i marra ddat. 13 Nitni zarɛen irden, maca mjaren isennanen, nitni uḥřen, maca břa nnfaɛ. Nitni ad seḍḥan x ṣṣabet nwem zi ssibbet n řḥaduq n weɣḍab n SIDI.” ◘12:13 Lawi 26:16; Aɛwd. 28:38
14 “Ammu i iqqar SIDI: Marra ajjaren inu iɛeffanen nni ittḥadan tasɣart inu i wciɣ i řgens inu Israil d tasɣart, xzar, Necc ad ten qeřɛeɣ zi temmurt, maca taddart n Yahuda ad tt qeřɛeɣ zi řwesṭ nsen. ◘12:14 Aɛwd. 30:3; Irm. 32:37 15 Awarni řami ten qeřɛeɣ, ad dd-dewřeɣ u ad xasen ḥinneɣ uca Necc ad ten arreɣ ad ɛeqben, kuř ijj ɣar tesɣart nnes u kuř ijj ɣar temmurt nnes. 16 Xmi ɣa řemden s tidett ibriden n řgens inu maḥend ad jjaǧen ɣar Yisem inu: ‘S tidett am iddar SIDI!’, am mammec nitni ssřemden řgens inu maḥend ad jjaǧen ɣar Baɛl, xenni ad ttwassbedden nitni di řwesṭ n řgens inu. 17 Maca mařa nitni war ttexsen ad sřen, xenni Necc ad qeřɛeɣ řgens nni uca ad ten areddǧeɣ, ammu i iqqar SIDI.” ◘12:17 Ica. 60:12

- Irmiya
- <
- 12
- >

◘12:1 12:1 Ayub 21:7; Izhd. 73:11, 12; Ḥab. 1:3

◼12:2 12:2 tiẓẓař - s Tɛibranit ‘uř’.

◘12:2 12:2 Ica. 29:13

◼12:3 12:3 ɛzeř i-ten - s lḥarf: ‘qeddes i-ten’.

◘12:3 12:3 Izhd. 17:3; 139:1; Irm. 11:20

◘12:4 12:4 Irm. 4:25; 7:20; 9:10

◘12:6 12:6 Awřn. 26:25

◼12:8 12:8 azɣar - niɣ ‘řɣabet’ niɣ ‘tazgant’.

◘12:9 12:9 Irm. 7:33

◼12:10 12:10 imeksawen - niɣ: ‘iničan’.

◘12:10 12:10 Irm. 6:3

◘12:13 12:13 Lawi 26:16; Aɛwd. 28:38

◘12:14 12:14 Aɛwd. 30:3; Irm. 32:37

◘12:17 12:17 Ica. 60:12

© 2020 www.tarifit.info