- Matta
- <
- 14
- >

14
Řmewt n Yuḥanna Amseɣḍaṣ
1 Di řweqt nni isřa Hirudus, řḥakem x ijj n arbaɛ n temmurt, řexbar x Yasuɛ. ◘14:1 [Mk. 6:14-29; Lk. 9:7-9] 2 Inna i yimsexxaren nnes: “Wanita d Yuḥanna Amseɣḍaṣ. Aqa ittwassnekkar-dd zi taddart n imettinen, s uyenni ttwaggent zzayes řeɛjayeb nni.” 3 Minzi Hirudus tuɣa iṭṭef Yuḥanna, icarf i-t, igga i-t di řeḥbes zi ssibbet n Hirudiyya, tenni d tamɣart n Filippus, wenni d umas n Hirudus, ◘14:3 Mk. 6:17; Lk. 3:19. 4 minzi Yuḥanna tuɣa iqqar as: “War ɣarek bu ttesriḥ aqa tiwyed tt d tamɣart nnec.” ◘14:4 Lawi 18:16. 5 S uya tuɣa ixs ad t ineɣ, maca tuɣa iggʷed zi řɣaci, minzi nitni ḥesben t d anabi. ◘14:5 Mt. 21:26. 6 Maca řami dd-yiweḍ wass n wexřaq n Hirudus, tecḍeḥ yeǧis n Hirudiyya zzat i inewjiwen i dinni iqqimen, uca teɛjeb as i Hirudus. ◘14:6 Amz. 40:20; Mk. 6:21. 7 S uyenni inna as s ict n tjaǧit ad as iwc marra min i ɣa tᵉttar zzayes. ◘14:7 Řqḍ. 11:30. 8 Uca nettat, am tt tuɣa tᵉttwaɛarren zeg yemmas, tenna: “Ewc ayi da x ṭṭebṣi azeǧif n Yuḥanna Amseɣḍaṣ!” 9 Icḍen ujeǧid, maca umi tuɣa ijjuǧ u x ssibbet n yinni akides iqqimen, yumur ad as immewc uzeǧif. 10 Issekk ḥed ɣares, ḥima ad iqess azeǧif i Yuḥanna di řeḥbes. 11 Iwyen-dd azeǧif nnes di ṭṭebṣi, immewc as i tḥenjirt uca nettat tiwyi-t i yemmas. 12 Usin-dd imeḥḍaren nnes, ksin řxecbet, neḍřen tt. Řexdenni ruḥen, xebbaren Yasuɛ.
Lmuɛjiza n usecci amezwaru
13 Řami isřa Yasuɛ man aya, iffeɣ ssenni deg uɣarrabu ɣar ijj n wemcan ixřan, tuɣa-t din weḥḥdes. Isřa řɣaci x man aya, uca ḍfaren t x temmurt zi tneddam. ◘14:13 [Mk. 6:30-44; Lk. 9:10-17; Yḥ. 6:1-14] — Mt. 12:15; 14 Umi dd-iffeɣ Yasuɛ zi tɣarrabut, iẓra aṭṭas n řɣaci uca iḥinn xasen, issgenfa imehřac nsen. ◘14:14 Mt. 9:36; Yḥ. 6:5. 15 Řami dd-tiweḍ tmeddit, usin-dd ɣares imeḥḍaren nnes, nnan: “Aqa amcan-a ixřa u řweqt teɛdu. Zeɛma sqebbeḍ řɣaci, ḥima ad uyuren ɣar ředcur, ad sɣen min ɣa ccen i yixef nsen.” ◘14:15 Mk. 6:35; Lk. 9:12. 16 Maca Yasuɛ inna asen: “Nhřa ma ruḥen, wcem asen kenniw min ɣa ccen.” 17 Nnan as: “War da walu mɣir xemsa n tecnifin d tnayen n iseřman.” 18 Inna: “Awyem ten-dd da ɣari.” 19 Xenni yumur řɣaci ad qqimen x arbiɛ. Xenni iṭṭef xemsa n tecnifin d tnayen nni n iseřman, ixzar ɣar ujenna, ibarek, yarẓa i-tent uca iwca ticnifin nni i imeḥḍaren u imeḥḍaren wcin tent i řɣaci. ◘14:19 1 Ṣm. 9:13. 20 Marra ccin, jjiwnen. Řexdenni ksin iřeqqwaz iceṭṭen: tuɣa din tenɛac n tsuǧatin ɛemmarent. 21 Inni ccin tuɣa aten di xemsa ařef n yeryazen, břa timɣarin d iḥenjiren.
Yasuɛ iggur x waman n řebḥar
22 Deɣya iziyyar Yasuɛ imeḥḍaren nnes ad nyen di tɣarrabut uca ad as izwaren ɣar ujemmaḍ, am issqebbeḍ Netta řɣaci. ◘14:22 [Mk. 6:45-56; Yḥ. 6:16-21] 23 Awarni řami issqebbeḍ řɣaci, igeɛɛed ɣar wedrar weḥḥdes, ḥima ad iẓẓaǧ. Řami dd-tiweḍ tmeddit, tuɣa iqqim din weḥḥdes. ◘14:23 Mk. 6:46; Yḥ. 6:15. 24 Aɣarrabu tuɣa tiggʷej x temmurt ‘istadiyyen’ aṭṭas, uca tᵉttwaɛarn zi ssa ɣar diha s řemwaj, minzi asemmiḍ yusa asen-dd deg wudem. 25 Maca deg ḥeṭṭu wiss arebɛa n ǧiřet, yusa-dd ɣarsen Yasuɛ am iggur x waman n řebḥar. 26 Umi t ẓrin imeḥḍaren iggur x waman n řebḥar, nnxeřɛen, nnan: “Wa d řewḥiy aɣeddar!”, uca sɣuyen zi tiggʷudi. 27 Deɣya issiweř-dd ɣarsen Yasuɛ, inna: “Ggem uř, aqa d NECC, war tteggʷedem ca!” 28 Buṭrus yarra-dd xas, inna: “A Sidi, mařa d Cek, weṣṣa ayi ad ɣarek dd-aseɣ x waman.” 29 Inna as: “As-dd!” Uca ihwa-dd Buṭrus zeg uɣarrabu, yuyur x waman, ḥima ad dd-yaweḍ ɣar Yasuɛ. 30 Maca umi iẓra asemmiḍ ijhed, teřqef i-t tiggʷudi uca, am ibda iɣarreq, iřaɣa, inna: “A Sidi, senjem ayi!” 31 Deɣya isswiẓẓeḍ Siditneɣ afus nnes, iṭṭef dayes, inna as: “A cek wenni di iǧa drus n l’iman, mayemmi dayek yudef ccek?” 32 Awarni řami nyin deg uɣarrabu, yarsa usemmiḍ. 33 Inni iǧan deg uɣarrabu, usin-dd ɣares, sejden as, nnan: “S tidett, Cek d Mmis n AREBBI!”
34 Awarni řami ẓwan řebḥar, iwḍen ɣar temmurt n Jinnisaret. 35 Řami t ɛeqřen yeryazen n temmurt nni, ssuffɣen řexbar di marra dcurat i d as dd-innḍen, iwyen-dd ɣares marra inni tuɣa iheřcen aṭṭas, 36 ttaren zzayes ad ten yejj ad ḥadan mɣir abeḥřuř n ujeǧab nnes, u marra inni t iḥadan, dewřen ggenfan.

- Matta
- <
- 14
- >

◘14:1 14:1 [Mk. 6:14-29; Lk. 9:7-9]

◘14:3 14:3 Mk. 6:17; Lk. 3:19.

◘14:4 14:4 Lawi 18:16.

◘14:5 14:5 Mt. 21:26.

◘14:6 14:6 Amz. 40:20; Mk. 6:21.

◘14:7 14:7 Řqḍ. 11:30.

◘14:13 14:13 [Mk. 6:30-44; Lk. 9:10-17; Yḥ. 6:1-14] — Mt. 12:15;

◘14:14 14:14 Mt. 9:36; Yḥ. 6:5.

◘14:15 14:15 Mk. 6:35; Lk. 9:12.

◘14:19 14:19 1 Ṣm. 9:13.

◘14:22 14:22 [Mk. 6:45-56; Yḥ. 6:16-21]

◘14:23 14:23 Mk. 6:46; Yḥ. 6:15.

© 2020 www.tarifit.info